xukhdukh.com January 08, 2014 goodnews,\n১. কাৰ্বি পাহাৰত অসম সাহিত্য সভাই মৈত্ৰী আৰু সমন্বয়ৰ বাণীৰে অহা ১০ জানুৱাৰীত আয়োজন কৰিছে জনগোষ্ঠীয় লেখক সমাৰোহৰঃ মহিলা শিল্পীয়ে প্ৰদৰ্শন কৰিব "সতী স্বয়ম্বৰ ভাওনা", কথাশিল্পী ইমৰাণ শ্বাহে উন্মোচন কৰিব নৰেন দত্তৰ গল্প সংকলন "দৰদী আত্মা"ৰো।\n২. অসমীয়া মহিলাৰ আত্ম-সহায়ক গোট সমূহৰ উদ্যোগত চলি থকা ১৫খনকৈ ভোগালী মেলাই মহানগৰীলৈ আনিছে বিহুৰ বতৰাঃ চিৰা-পিঠ-লাডু-সান্দহেৰে ভৰি পৰিছে ৰাজ্যৰ বজাৰ।\n৩. আজিৰ পৰা গুৱাহাটীত অনুষ্ঠিত হৈছে প্ৰথমবাৰৰ বাবে আন্তৰ্জাতিক উদ্যান শস্য মেলাঃ ১২০খন বিপনীৰ যো-জা, অংশ লব ১৪খনকৈ দেশৰ প্ৰতিনিধিয়ে, ম্যানমাৰৰ পৰা আহিছে আশীজনকৈ কৃষক। কৃষি বিভাগ, অসম কৃষি বিশ্ববিদ্যালয়, অসম উদ্যান সমিতি আৰু ভাৰতীয় বাণিজ্য সংস্থাৰ যৌথ উদ্যোগত কৃষক আৰু তেওঁসৱৰ ফচলেৰে উজলি উঠিব খানাপাৰাৰ ভেটেনেৰী কলেজৰ খেলপথাৰত।\n৪. ধুবুৰীত কৃষক মুক্তি সংগ্ৰাম সমিতিৰ আহ্বানত পাঁচ হাজাৰৰো অধিক নাগৰিকে অসমৰ বিদেশী সমস্যাৰ স্থায়ী সমাধানৰ বাবে দাবী তুলি উত্তাল কৰিলে উপায়ুক্তৰ কাৰ্যালয়ঃ নাগৰিকপঞ্জী উন্নীতকৰণেৰে ২০১৬চনৰ ভিতৰত এই সমস্যাৰ সমাধানৰ বাবে ঐক্যতান জুৰি হিন্দু-মুছলমান সকলো ধৰ্মৰ জনতাই।\n৫. অসমৰ বিদ্যালয় সমূহৰ বৌদ্ধিক তথা বিদ্যায়তনিক দিশ উন্নীত কৰাৰ বাবে "বিদ্যালয় মূ্ল্যাংকন আয়োগ" গঠন হব লাগে বুলি দাবী তুলি লখিমপুৰ ছাত্ৰ সন্থাৰ দ্বাদশ অধিবেশনত মুখ্য অতিথি ৰূপে অংশগ্ৰহণ কৰি ডঃ সমুজ্জল ভট্টাচাৰ্যই।\n৬. উন্নত চিকিতসাৰ বাবে ডাঙৰ চিকিতসালয়লৈ ৰেফাৰ কৰা ৰোগী কঢ়িয়াবলৈ প্ৰবৰ্তন কৰা ১০২ এম্বুলেঞ্চ সেৱাই, যোৱা ১৩ চেপ্তেম্বৰত উদ্বোধন হোৱাৰ পাছত চাৰি মাহতে সেৱা আগবঢ়ালে ১৪,১২৮ গৰাকী ৰোগীকঃ আৰু মৃত্যুঞ্জয় ১০৮ সেৱাই বিগত পাঁচ বছৰত প্ৰাণ ৰক্ষা কৰিলে ৬৭ হাজাৰজনৰ। এই কথা সংবাদমেলত প্ৰকাশ কৰিলে ১০৮ সেৱাৰ অপাৰেশ্বন হেড চন্দন দত্তই।\n৭. "ফ্ল'ৰাইড ন'লেজত এণ্ডন এক্সন নেটৱৰ্ক"ৰ ছজনীয়া বিশেষজ্ঞৰ দৰে নগাঁও জিলাৰ ফ্ল'ৰাইডৰ সমস্যাত ভোগা অঞ্চলৰ বিভিন্ন দিশ পৰ্যালোচনা কৰি পৰামৰ্শৱলী ৰাজহুৱা কৰিছেঃ আই আই টি গুৱাহাটী আৰু ইউনিচেফৰ সহযোগত অহা এই বিশেষজ্ঞৰ দৰে "এক পৃথক টাস্ক ফৰ্চ" গঠন কৰি এই সমস্যাৰ মোকাবিলা কৰিবলৈ ৰাজ্য চৰকাৰলৈ পৰামৰ্শ আগবঢ়াইছে। লগতে ৰাজ্যিক পৰ্যায়ত চিকিতসালয়ত এক ৰোগ নিৰ্ণয়ৰ ৰেফাৰেল চেণ্টাৰ গঢ়ি তোলাৰো পৰামৰ্শ দিছে।\n৮. কালি গুৱাহাটীৰ ডিজি মিউজিক ষ্টুডিঅ'ত উন্মোচিত হ'ল কৃষ্ণমণি চুতীয়াৰ বিহুগীতৰ এলবাম "ৰাংঢালী-২০১৪": সন্নিবিষ্ট হৈছে ডঃ ভূপেন হাজৰিকাৰো এটি কালজয়ী বিহুগীত।\n৯. অহা ১৫ জানুৱাৰীত মুম্বাইৰ আন্তৰ্জাতিক বিমান বন্দৰৰ নতুনকৈ মুকলি হব লগা টাৰ্মিনেল টুতে মুকলি হব ভাৰতৰ সৰ্ববৃহত সংগ্ৰাহালয়টিঃ ৭০০০ শিল্পকলাৰে ১৫০০ শিল্পীৰ শিল্পকৰ্ম প্ৰদৰ্শিত হব তিনি কিল'মিটাৰ জোৰা দৈৰ্ঘৰ বেৰত এই "জয় হে" নামৰ সংগ্ৰাহলয়টিত।\n১০. মাত্ৰ ৫০ পইচাত "মেঘ ৰাগিনী" নামৰ ক্ষুদ্ৰ মাহেকীয়া সাংস্কৃতিক আলোচনীখন পাঠকৰ হাতত তুলি দিছে তেজপুৰৰ পিঠাখোৱাৰ শিকলি প্ৰকাশনেঃ চেঙামাৰীত অনুষ্টিত শোণিতপুৰ জিলাৰ সাহিত্য সভাৰ মধ্যকালীন অভিবেশনত জিলা সাহিত্য সভাৰ সভাপতি গুণকান্ত বৰুাই আলোচনীখন উন্মোচন কৰে। দীঘ ছয় ছেণ্টিমিটাৰ আৰু প্ৰস্থ চাৰি ছেণ্টিমিটাৰ আকাৰত প্ৰকাশ হোৱা দেশৰ সবাতোতকৈ কম মূল্যৰ ক্ষুদ্ৰ আলোচনীখনৰ প্ৰথম পাঁচশ কপি বিক্ৰী হোৱাত পুনৰ প্ৰকাশৰো ব্যৱস্থা গ্ৰহণ কৰিছে প্ৰকাশকে।\n১১. ঢেকীয়াজুলি প্ৰেছ ক্লাৱৰ প্ৰতিষ্ঠাপক সভাপতি হৰিচৰণ তালুকদাৰৰ সপ্তম মৃত্যবাৰ্ষিকীত তেখেতৰ নামত এক স্মাৰক বক্তৃতানুষ্ঠান অনুষ্ঠিত হয়ঃ "অসমৰ গ্ৰামাঞ্চলৰ সাংবাদিকতাঃ সাম্প্ৰতিক সংকট আৰু প্ৰত্যাহ্বান" শীৰ্ষক বক্তৃতা প্ৰদান কৰিলে ডঃ প্ৰদীপ ভূঞাই।\n১২. বৰদলৈ ট্ৰফী ফুটবলত লাজং ক্লাৱৰ গতি স্তব্ধ কৰিলে কলিকতাৰ ব্ৰাজিলিয়ান তাৰকাসমৃদ্ধ দল ভৱানীপুৰ ক্লাৱেঃ ৯ জানুৱাৰীত ফাইনেলত মুখামুখি হব আইজল আৰু ভবানীপুৰ দল, সময় বিয়লি ৩বজাত।\n১৩. অসম এথলেটিকছ সন্থাৰ সৌজন্যত আৰু গোৱালপাৰা জিলা ক্ৰীড়া সন্থাৰ উদ্যোগত আজিৰে পৰা গোৱালপাৰৰ ডি এন সিংহ ষ্টেডিয়ামত আৰম্ভ হৈছে চাৰি দিনীয়াকৈ ৩৯তম সদৌ অসম আন্তঃ জিলা এথলেটিকছ প্ৰতিযোগিতা। সামৰণী অনুষ্ঠানতে উন্মোচন কৰিব স্মৰণিকাও।\n১৪. জ্যোতি বিষ্ণু সাংস্কৃতিক মঞ্চই ৰাইজৰ বাবে আগবঢ়ালে জ্যোতি সংগীতৰ সুৰ চানেকি পুথি আৰু একেখিনি গীতৰ এখন শ্ৰাব্য সংকলন "অগ্নিসুৰ": সুৰ চানেকী পুনৰীক্ষণ ও পৰিচালনা ৰঞ্জন কুমাৰ ভট্টাচাৰ্যৰ, মুখ্য পৰিবেশক বাণী মন্দিৰ।\n১৫. আজিৰে পৰা নগাঁৱৰ নেহৰুবালিত তিনি দিনীয়াকৈ অনুষ্ঠিত হৈছে জনতথ্য প্ৰচাৰ অভিযানঃ বিকাশ মূলক আঁচনি সমূহৰ বিষয়ে জনাসাধাৰণক সচেতন কৰিবলৈ প্ৰচাৰ ভাৰতীৰ সহযোগত ভাৰত চৰকাৰৰ প্ৰেছ ইনফৰমেশ্বন ব্যুৰোই ২০০৫ চনৰ পৰা এনে অভিযানৰ আয়োজন কৰি আহিছে।\n১৬. পশ্চিমবংগৰ বৰ্ধমানত হোৱা ভাৰত সংস্কৃতি উতসৱত ভাৰতীয় শাস্ত্ৰীয় সংগীত, নৃত্য, লোকনৃত্যত নগাঁও জিলাৰ ৰুণু দেৱী কলাগৃহৰ ১৬গৰাকী শিল্পীয়ে লাভ কৰিলে ১৭টাকৈ পুৰস্কাৰঃ এই উতসৱত ভাৰতৰ ১৬খন ৰাজ্ৰ লগতে আমেৰিকা, উত্তৰ কোৰিয়া, হলেণ্ড আদি দেশৰ শিল্পীয়েও অংশগ্ৰহণ কৰিছিল।\n১৭. বৰহোলা মহাবিদ্যালয়ৰ ৰূপালী জয়ন্তী উতৱসত মহাবিদ্যালয়খনৰ উন্নয়নৰ বাবে ৫০ লাখ টকাৰ অনুদান কৰিলে ঘোষণাঃ লগতে উদ্বোধন কৰিলে তথ্য আৰু জনসংযোগ বিভাগে আৰম্ভ কৰিবলৈ লোৱা শব্দজ্যোতি আঁচনিৰো। এই আংচনিৰ অধীনত ৰাজ্যৰ সকলো চৰকাৰী আৰু প্ৰাদেশীকৃত উচ্চ আৰু উচ্চতৰ মাধ্যমিক বিদ্যালয়লৈ অনুভাষ যন্ত্ৰ প্ৰদান কৰা হব।\n১৮. অহা ১০ ফেব্ৰুৱাৰীৰ ভিতৰত অসমত আৰম্ভ হব খাদ্য সুৰক্ষা আঁচনিঃ পাঁচ বছৰৰ বাবে সাতজনীয়াকৈ গঠন হব খাদ্য সুৰক্ষা আয়োগ, প্ৰতিখন জিলাতে অভিযোগ নিষ্পত্তিকৰণ বিষয়াৰো হব নিযুক্তি। হলোগ্ৰাম টকা নতুন ৰেচন কাৰ্ড প্ৰকাশিত হব অসমীয়া, বঙালী আৰু বড়ো ভাষাত।\n১৯. অসমীয়াৰ সাজ-পাৰ পিন্ধি ৰেম্পত খোজ দিবহি বলিউডৰ পৰা আহি বিপাশা বাসুৱেঃ অহা ২২জানুৱাৰীত হোটেল ব্ৰহ্মপুত্ৰ ৰেচিডেন্সিত "ৰুদ্ৰাক্ষ"ৰ ফেশ্বন শ্বৰ আয়োজন।\n২০. জুবিনৰ কণ্ঠ সমৃদ্ধ বিহুগীতৰ কেছেট "লাহৰী-১৪" উন্মোচিত হ'ল ধেমাজিতঃ শিল্পী জিতেন দাস আৰু ডঃ পুষ্প গগৈয়ে নিৰঞ্জন দেউৰীয়ে প্ৰযোজনা কৰা কেছটটি মাৰোৱাৰী যুৱ মঞ্চৰ প্ৰেক্ষাগৃহত উন্মোচন কৰে। অতি শীঘ্ৰেই ইয়াৰ ভিডিঅ' এলবামো মুক্তি দিব বুলি জানিব পৰা গৈছে।\n২১. আখৰ প্ৰকাশে প্ৰকাশ কৰি উলিওৱা শিশু সাহিত্যিক নীলিমা শৰ্মাৰ "শিশু সাহিত্য সমগ্ৰ" হ'ল গুৱাহাটীত উন্মোচিতঃ উন্মোচন কৰিলে সাংবাদিক কনকসেন ডেকাই।\n২২. উন্মোচিত হ'ল জুবিনৰ নিজা প্ৰযোজনাৰ বিহুগীতৰ এলবাম "আকৌ নাহৰ": টাইমচ মিউজিকৰ বেৱচাইট যোগে অনলাইন বিক্ৰীৰো কৰিছে সু-ব্যৱস্থা।\n২৩. ডিমৌ ক্ৰিকেট সন্থাই আয়োজন কৰিছে ৰাইচাই গ্ৰাম্য ক্ৰীড়াংগনত ক্ৰিকেটৰ এক প্ৰতিভা সন্ধানী শিবিৰৰঃ শতাধিক খেলুৱৈয়ে অংশ লোৱা প্ৰশিক্ষণ শিবিৰটোত ৰঞ্জী খেলুৱৈ অৰ্লেন কোঁৱৰে প্ৰাথমিক প্ৰশিক্ষণৰ শুভাৰম্ভ কৰে।\n২৪. নলবাৰীৰ ঢেকীয়াবাৰী গাঁৱৰ যুৱক সকলে ভেলাঘৰ সাজিলে ব্যতিক্ৰমী ৰূপত, ঘঁৰিয়ালৰ ৰূপত ৭০ ফুট দীঘলকৈ সজা ভেলাঘৰত থাকিব পাৰিব ৭০ জন মানুহঃ কাষতে চল্লিশ ফুট ওখ মেজিৰো কৰিছে নিৰ্মাণ।\n২৫. শিৱাগাৰ পুখুৰীৰ পাৰক পৰ্যটন মণ্ডল ৰূপে কৰিলে ঘোষণা কৰিলে জিলা প্ৰশাসনেঃ উত্তৰ পূৱ উন্নয়ন মন্ত্ৰালয়ৰ ১৩.৫০ কোটি আৰু অ'এনজিচিৰ ২৫ লাখ টকাৰে ঐতিহাসিক পুখুৰীটোৰ চাৰিওটা পাৰক সজাই তোলাৰ বাবে চলাব প্ৰচেষ্টা।


দৰিদ্ৰতা হেঙাৰ নহয় সফলতাৰ! অসামৰিক সেৱাৰ পৰীক্ষাত উত্তীৰ্ণ হৈ প্ৰমাণ কৰিলে আছগৰ আলীয়ে|underprivilege-student-passed-uttar-pradesh-civil-service-judge-exam– News18 Assam\nদৰিদ্ৰতা হেঙাৰ নহয় সফলতাৰ! অসামৰিক সেৱাৰ পৰীক্ষাত উত্তীৰ্ণ হৈ প্ৰমাণ কৰিলে আছগৰ আলীয়ে\nUpdated:July 24, 2019, 3:39 PM IST\nমাতৃয়ে ঘৰৰ ছাগলী বিক্ৰী কৰি পঢ়োওৱা পুত্ৰ আজি ন্যায়াধীশ!\nLast Updated: July 24, 2019, 3:39 PM IST\nসফলতা লাভ কৰাত যে দৰিদ্ৰতা কেতিয়াও হেঙাৰ নহয়, সেই কথাষাৰ যেন আকৌ এবাৰ প্ৰমাণ কৰি দেখুৱালে উত্তৰ প্ৰদেশৰ আছগৰ আলীয়ে। ঘৰত নাছিল কোনো ধৰণৰ উপাৰ্জনৰ উৎস। দিন হাজিৰা কৰা মাতৃয়ে ঘৰৰ ছাগলী বিক্ৰী কৰি পৰিশোধ কৰিছিল আছগৰৰ পঢ়াৰ মাছুল। তথাপিও যেন কোনো দিন নিজৰ মনোবল হেৰুওৱা নাছিল আছগৰ আলীয়ে। কঠোৰ পৰিশ্ৰমৰ অন্তত এতিয়া দৰিদ্ৰ ঘৰৰ খনলৈ কিছু পোহৰৰ ৰেঙণী দেখুৱাইছে আছগৰ আলীয়ে। শেহতীয়াকৈ উত্তৰ প্ৰদেশ লোকসেৱা আয়োগে ঘোষণা কৰা ন্যায়াধীশৰ পৰীক্ষাত সফলতাৰে উত্তীৰ্ণ হৈছে আছগৰ আলী।\nআছগৰে লাভ কৰা এই সফলতাত এতিয়া অত্যন্ত সুখী মাতৃ। ইফালে আজগৰৰ ভাতৃয়ে কয় যে– ‘আমাৰ বংশত ন্যায়াধীশ হোৱাটো দূৰৰ কথা আজিলৈ কোনেও সাধাৰণ চৰকাৰী চাকৰি এটাও পোৱা নাছিল। আমাৰ বংশত কোনেও কৰিব নোৱাৰা এটা কাম মোৰ ভাতৃয়ে কৰি দেখুৱালে!’ আছগৰ আলীৰ এই সফলতাই এতিয়া সমগ্ৰ লখিমপুৰ অঞ্চললৈ কঢ়িয়াই আনিছে গৌৰৱ !\nFirst published: July 24, 2019, 3:39 PM IST


বড়ো ভাষাৰ কবি\nমংগলসিং হাজোৱাৰী এগৰাকী ভাৰতীয় বড়ো ভাষাৰ কবি। তেখেতে জিওনি মৗগঠাংগ বিসম্বি আৰৗ অৰোজ নামৰ কবিতা পুথিখনৰ বাবে ২০০৫ চনত সাহিত্য অকাডেমী বঁটা লাভ কৰিছিল।\nহাজোৱাৰীৰ জন্ম হয় ১৯৫৪ চনত বৰ্তমানৰ চিৰাং জিলাৰ বিজনীৰ শিলবাৰী গাঁওত। তেওঁৰ পিতৃ কৃষিকৰ্মৰ লগত জড়িত আছিল।\nসাহিত্য জীৱনসম্পাদনা কৰক\nহাজোৱাৰীদেৱে সৰুৰে পৰাই সাহিত্যকৰ্মৰ সৈতে জড়িত হৈ আছিল। সপ্তম শ্ৰেণীত পঢ়ি থাকোতে কবিতা আৰু চুটি প্ৰবন্ধ লিখিছিল। তেওঁৰ প্ৰথম কবিতা পুথিখন আছিল জিউনি খন্থাই মেথেই (জীৱন সংগীত)।তেওঁৰ নাটকসমূহ বিভিন্ন ঐতিহাসিক চৰিত্ৰ যেনে সম্বিন্ধন কছাৰী, জলিয়া দেৱান, জ্বেহলাওঁ দ্বিমালিউ আদিৰ সৈতে জড়িত। তেখেতে এতিয়ালৈ ৩৮ খন কবিতা আৰু নাটকৰ পুথি আৰু ৮০ খন বড়ো ভাষাৰ আলোচনী সম্পাদনা কৰিছে।\n↑ 3.0 3.1 Saju, M T (21 July 2016). "Using Bodo idioms to versify many struggles and journeys". Times of India. https://timesofindia.indiatimes.com/city/chennai/Using-Bodo-idioms-to-versify-many-struggles-and-journeys/articleshow/53309152.cms.\n↑ 4.0 4.1 4.2 4.3 4.4 "Writing Culture: An interview by Suryasikha Pathak". The Sentinel. http://www.oocities.org/bipuljyoti/authors/hazowary.html। আহৰণ কৰা হৈছে:2February 2019.\n"https://as.wikipedia.org/w/index.php?title=মংগলসিং_হাজোৱাৰী&oldid=212802"ৰ পৰা অনা হৈছে\nআন একো উল্লেখ নাথাকিলে এই বিষয়বস্তু CC BY-SA 3.0 ৰ আওতাত উপলব্ধ। এই পৃষ্ঠাটোৰ সংক্ষিপ্ত ইউ.আৰ.এল. : https://as.wikipedia.org/?curid=49642।\nএই পৃষ্ঠাখন ১০ জানুৱাৰী, ২০২০ তাৰিখে ১৬:৪৪ বজাত অন্তিম সংশোধন কৰা হৈছিল।


দ্য কাশ্মীৰ ফাইলছ্: কিয় এই চৰকাৰী দৰদ?\nMarch 26, 2022 1:49 pm\n‘দ্য কাশ্মীৰ ফাইলছ্’ কি? এক চৰকাৰী নিৰ্দ্দেশনা নে এখন চিনেমা?এতিয়া যেন ভাৰত আৰু অসম চৰকাৰৰ আটাইতকৈ গুৰুত্বপূৰ্ণ কাম হৈছে এই চিনেমাখনৰ প্ৰচাৰ আৰু প্ৰসাৰ কৰাটো৷সঁচা কথা, আজিৰ পৰা কেইবা দশকৰ আগতে কাশ্মীৰত কাশ্মীৰী পণ্ডিতসকল তাৰ সাম্প্ৰদায়িক শক্তি আৰু উগ্ৰপন্থীসকলৰ হাতত অত্যাচাৰ,উৎপীড়নৰ সন্মুখীন হ’ব লগা হৈছিল৷\nতেওঁলোকক জীৱন-জীৱিকাৰ সুৰক্ষা আৰু নিৰাপত্তা দিয়াত সেই সময়ৰ ৰাজ্য আৰু কেন্দ্ৰ চৰকাৰ ব্যৰ্থ হৈছিল৷ কথা হ’ল- এই বিষয়টোলৈ কোনোবাই এখন চিনেমা কৰিব পাৰে৷এখন কিয় বিভিন্ন দৃষ্টিভংগীৰে যাৰ যিমান মন যায় সিমানখন চিনেমা কৰিব পাৰে৷সেই চিনেমাবোৰ যাৰ মন যায় চাব,যাৰ মন নেযায় নাচাব৷চিনেমাবোৰ ভাল হৈছে নে বেয়া হৈছে? কলাসন্মত হৈছে নে হোৱা নাই সেই বিষয়ে চিনেমা সমালোচক সকলে আলোচনা, সমালোচনা কৰিব৷এইখিনিলৈ সকলো ঠিকে আছে৷\nতাত কাৰো একো আপত্তি কৰিবলগীয়া নাই৷কিন্তু, বৰ্তমান বিবেক অগ্নিহোত্ৰী বোলা মানুহজনে কৰা ‘দ্য কাশ্মীৰ ফাইলছ্’ নামৰ চিনেমাখনকলৈ কেন্দ্ৰ আৰু ৰাজ্য চৰকাৰ যেনেকৈ উঠি পৰি লাগিছে তাৰ অৰ্থ কি? প্ৰথম কথা, এই চিনেমাখন এক চৰকাৰী নিৰ্দ্দেশনা নহয়৷ এইখন এজন ব্যক্তিয়ে কৰা এখন চিনেমাহে৷\nকেন্দ্ৰ আৰু ৰাজ্য চৰকাৰে এই চিনেমাখনৰ প্ৰচাৰ আৰু প্ৰসাৰৰ বাবে যি বোৰ কাম কৰিছে সেই বোৰ সম্পূৰ্ণৰূপে পক্ষপাতিত্বমূলক নহয়নে? চৰকাৰী নীতি,বিধিৰ বাহিৰত নহয়নে? ইয়াৰ আগলৈকে কোনো এজন ব্যক্তিয়ে কৰা চিনেমা এখন প্ৰচাৰ কৰিবলৈ চৰকাৰে এনে ব্যৱস্থা লৈছেনে? চিনেমাখন চাবলৈ চৰকাৰী কৰ্মচাৰী সকলক অৰ্ধ ছুটী মঞ্জুৰ কৰাৰ এইটোৱেই প্ৰথম উদাহৰণ৷এতিয়া বিজেপি দল আৰু প্ৰশাসন একহৈ এই চিনেমাখন দৰ্শকক দেখুৱাবলৈ চাৰিওফালে উঠি পৰি লাগিছে৷ বিজেপি দলে সেইটো কৰিব পাৰে৷ কোনোবাই তাক সমৰ্থন কৰিব পাৰে৷ কোনোবাই তাৰ বিৰোধিতাও কৰিব পাৰে৷তাত ধৰিবলগা একো নাই৷ সেইটো এটা দলীয় সিদ্ধান্ত, তেওঁলোকৰ দলৰ ভিতৰৰ কথা৷ কিন্তু, চৰকাৰ, প্ৰশাসন, অসম ৰাজ্যিক চলচ্চিত্ৰ বিত্ত আৰু উন্নয়ন নিগম এই চিনেমাখনৰ প্ৰচাৰত যে লাগিছে তাক আমি কেনেকৈ ব্যাখ্যা কৰিম? ইয়াৰ আগতে কোনো অসমীয়া চিনেমাৰ প্ৰচাৰৰ কাৰণে এওঁলোকে এনেধৰণৰ পদক্ষেপ লৈছিল নে ?\nঅসমীয়া চলচ্চিত্ৰ উদ্যোগটোৰ বৰ্তমানৰ যি দুৰৱস্থা তাৰ প্ৰতিকাৰৰ কোনো অভিলাষী আঁচনি আৰু পৰিকল্পনা তেওঁলোকৰ আছে নে ? গুৱাহাটী বিশ্ববিদ্যালয় কৰ্তৃপক্ষই কৰ্মচাৰী আৰু অধ্যাপক সকলক এই চিনেমাখন চাবলৈ অৰ্ধ ছুটী মঞ্জুৰ কৰি জাননী জাৰী কৰিছে৷ এইবোৰ আমি কেনেকৈ ব্যাখ্যা কৰিম? এইবোৰ আচলতে কি হৈছে? বিশ্ববিদ্যালয় এখনৰ নীতি আদৰ্শৰ লগত এইবোৰ খাপ খায়নে? সংখ্যাগৰিষ্ঠ ভোট লাভ কৰি চৰকাৰ এখন গঠন কৰাৰ অৰ্থ এইটো নেকি যে চৰকাৰ এখনে সাংবিধানিক প্ৰমূল্য আৰু প্ৰশাসনীয় সকলো বিধি, নিয়ম- নীতি জলাঞ্জলি দি, সেই সকলোবোৰ উলঙ্ঘা কৰি যি মন যায় তাকে কৰিব? আৰু গুৱাহাটী বিশ্ববিদ্যালয়? বিশ্ববিদ্যালয়ৰ বৰ্তমানৰ উপাচাৰ্য আৰু পঞ্জীয়ক? আপোনালোক কি? আপোনালোক দুয়ো যি দুটা গুৰুত্বপূৰ্ণ পদবীত আছে সেই পদবীৰ পদমৰ্যাদা আপোনালোকে বুজি পায়নে? চৰকাৰক অনুকৰণ কৰি আপোনালোকে যিখন জাননী জাৰী কৰিলে, আপোনালোকে জানেনে ইয়াৰ দ্বাৰা আপোনালোকে কি কৰিলে?\nঅসমৰ সংবাদমাধ্যমে নিজৰ স্বাধীনতা বিসৰ্জন দি যেনেকৈ যোৱা ন ডিচেম্বৰৰ দিনা চৰকাৰৰ ওচৰত আঠু লৈছিল, আপোনালোকেও ২৩ মাৰ্চ,২০২২চনৰ Memo No.GU/G/Notification/2022/509-58ৰ যোগেদি গুৱাহাটী বিশ্ববিদ্যালয়ৰ স্বতন্ত্ৰতা বিসৰ্জন দি অসম চৰকাৰৰ ওচৰত আঠু ল’লে৷ গুৱাহাটী বিশ্ববিদ্যালয়ৰ ইতিহাসত কি এক কলংক?\nএই চিনেমাখনক লৈ বিজেপি চৰকাৰে কিয় এইবোৰ কৰি আছে?\nএইখিনিতে আমি মনত ৰখা উচিত যে কাশ্মীৰী পণ্ডিত সকলৰ সমস্যা সমাধান কৰাটো বিজেপি আৰু বিজেপি চৰকাৰৰ উদ্দেশ্য নহয়৷বিজেপি চৰকাৰৰ উদ্দেশ্য অতি স্পষ্ট৷তেওঁলোকৰ উদ্দেশ্য হ’ল ভাৰতবৰ্ষত, অসমত ধৰ্মীয় বিভাজন কৰা আৰু সেই বিভাজনৰ পৰিবেশটো বৰ্তাই ৰখা৷আমি সকলোৱে “বহনক্ষম উন্নয়ন’’ৰ (sustainable development) কথা কওঁ৷সম্পদৰ উপযুক্ত, ভাৰসাম্য আৰু পুনৰ ব্যৱহাৰযোগ্য ব্যৱহাৰৰ ওপৰত গুৰুত্ব দিওঁ যাতে উন্নয়নৰ গতি স্তব্ধহৈ নাযায় আৰু আমাৰ ভৱিষ্যত পুৰুষ তাৰ দ্বাৰা উপকৃত হ’ব পাৰে, জাতি, ধৰ্ম,বৰ্ণ নিৰ্বিশেষে সমাজৰ সকলো অংশৰ লোকে উন্নয়নৰ সুফল লাভ কৰিব পাৰে৷তাৰ বিপৰীতে এওঁলোকে এতিয়া “বহনক্ষম বিভাজন”(sustainable division)ৰ মতাদৰ্শ প্ৰচাৰ কৰিব ধৰিছে যাতে ভাৰতৰ, অসমৰ জনসাধাৰণ নিৰন্তৰ বিভাজিত হৈ থাকে আৰু তেওঁলোকে এই বিভাজনক মূলধন কৰি চিৰদিন শাসনত বৰ্তি থাকিব পাৰে৷\nসেই কাৰণেই তেওঁলোকে সুশাসনৰ মৌলিক আধাৰবোৰ অৱজ্ঞা কৰি, সেইবোৰ এটাৰ পিছত এটাকৈ পদ্ধতিগত আৰু ধাৰাবাহিকভাবে ধ্বংস কৰি আমাৰ সমাজখনক এক নৈৰাজ্যলৈ লৈ যাব বিচাৰিছে৷ গতিকে এই চিনেমাখন এখন চিনেমা নহয়৷ এই চিনেমাখন হ’ল বিজেপি আৰু বিজেপি চৰকাৰৰ বিভাজনৰ ৰাজনীতি সুদূৰপ্ৰসাৰী কৰাৰ এক ৰাজনৈতিক কৌশল আৰু কাৰ্যসূচী৷ বিজেপি দলে এই কাম কৰিব পাৰে৷ আমি ভাল নাপালেও তেওঁলোকে শান্তিপূৰ্ণভাবে সেই কাম কৰিব পাৰে৷ কিন্তু, তাৰ লগত চৰকাৰ, প্ৰশাসন, বিশ্ববিদ্যালয় কেনেকৈ জড়িতহৈ পৰিব পাৰে? অদূৰ ভবিষ্যতে ইয়াৰ পৰিণাম কি হ’ব? মতাদৰ্শ আৰু দলীয় আনুগত্যৰ উৰ্ধলৈ গৈ আমি এই কথাবোৰ নাভাবিমনে?


ASD 191: 11 APRIL 2013 - অসমীয়াৰ সুখ-দুখ\nHome Unlabelled ASD 191: 11 APRIL 2013\nxukhdukh.com April 11, 2013\nপ্ৰথম বছৰঃ ১৯১তম সংখ্যাঃ ১১এপ্ৰিল ২০১৩\n১. ৰাষ্ট্ৰীয় পাঠ্যক্ৰমত অন্তৰ্ভুক্ত হব শ্ৰীমন্ত শংকৰদেৱৰ জীৱন আৰু কৰ্মৰাজিৰ বিষয়ে পাঠ। ছ'চাইটি ফৰ শ্ৰীমন্ত শংকৰদেৱৰ আহ্বানৰ প্ৰতি ৰাষ্ট্ৰীয় শৈক্ষিক অনুসন্ধান আৰু প্ৰশিক্ষণ পৰিষদ (এন. চি. ই. আৰ. টি.)ৰ সঁহাৰি।\n২. নাগৰিকপঞ্জী নৱীকৰণত অহেতুক পলম কৰাৰ বাবে উচ্চতম ন্যায়ালয়ে ভৎসনা কৰিলে কেন্দ্ৰ আৰু ৰাজ্য চৰকাৰক।\n৩. ১২ বছৰৰ তলৰ শিশুৰ জটিল ৰোগৰ নিদানৰ বাবে স্নেহস্পৰ্শ সেৱা প্ৰৱৰ্তন। তেজৰ কৰ্কট ৰোগ, হাড়ৰ মজ্জা পুণৰ সংস্থাপন, যকৃত প্ৰতিষ্ঠাপন, ককলিয়াৰ শ্ৰৱণ যন্ত্ৰ সংস্থাপন আদিৰ বাবে চৰকাৰী সাহাৰ্যৰ প্ৰস্তাৱ।\n৪. জাহ্নু বৰুৱা 'লিমকা বুক অব ৰেকৰ্ডচ'ৰ তৰফৰ পৰা নিৰ্বাচিত 'বছৰটোৰ ব্যক্তি'ৰ তালিকাত অন্তৰ্ভুক্ত।\n৫. কোকৰাঝাৰৰ সমীপৰ চক্ৰশীলা অভয়াৰণ্যত পৰ্যটন বিকাশৰ লক্ষ্যৰে বাওখুংগ্ৰী মহোৎসৱ। দেশী-বিদেশী পৰ্যটকৰ অংশগ্ৰহন।\n৬. ইন্টাৰনেটযোগে অসমৰ থলুৱা হস্তশিল্প কিনিব পৰা সঁতাৰ বিপণন জালস্থান (www.yourbazaar.com) মুকলি।\n৭. বিহুৰ মঞ্চত হিন্দী গীত নাগাবলৈ নিষিদ্ধ সংগঠন আলফাৰ আহ্বান।\n১. কাজিৰঙাৰ চৌফালে বেদখল। উচ্চ ন্যায়ালয়ত স্বীকাৰ কৰিলে ৰাজ্য চৰকাৰে।\n২. ভাৰত-বাংলাদেশ সীমান্তত দিনে-পোহৰে সীমাৰ কাঁইটীয়া তাঁৰ কাটি অবৈধ ব্যৱসায়ীৰ অসমত প্ৰৱেশ।\n৩. ছিণ্ডিকেট ক'ত নাই ! এইবাৰ লঘু যানবাহনৰ ওপৰত দাদাগিৰি চলোৱা গোট গুৱাহাটীৰ আদাবাৰীত।\n৪. অসমৰ ২২ টা ৰাজহুৱাখণ্ডৰ উদ্যোগে ২০১২ অৰ্থবৰ্ষত ৬৫৪ কোটিৰ লোকচান ভৰিছে।\n৫. মহালেখা নিৰ্দেশক (কেগ)ৰ প্ৰতিবেদন অনুসৰি অসমৰ মীন বিভাগত কোটি কোটি টকাৰ অপচয়। মাত্ৰ কাগজে-পত্ৰইহে চলি আছে মীন গৱেষণা কেন্দ্ৰ।\n৬. অসমত আকৌ বিদ্যুত মাচুল বঢ়াৰ সম্ভাৱনা। নিয়মীয়া যোগান সন্দৰ্ভত কিন্তু নিমাত।\nBy xukhdukh.com on April 11, 2013\nজয়তু শিক্ষক দিৱস শশীমাই শইকীয়া দত্ত ১৯৬২চনৰ ৫ছেপ্তেম্বৰ দিনটোৰ পৰা ভাৰতবৰ্ষৰ প্ৰথম গৰাকী উপ-ৰাষ্ট্ৰপতি তথা দ্বিতীয় গৰাকী ৰাষ্ট্...\nArchive September (3) August (11) July (39) June (16) May (32) April (2) March (36) February (4) January (5) December (10) November (18) October (15) August (20) July (52) June (68) May (11) April (2) March (3) February (36) January (62) December (25) November (21) October (20) September (24) August (29) July (15) May (2) April (2) March (23) February (29) January (30) December (18) November (2) September (10) May (1) April (17) March (23) February (14) January (19) December (16) November (16) September (26) March (2) February (13) January (4) December (18) November (87) October (17) September (65) August (94) July (70) June (91) May (28) April (31) March (78) February (85) January (33) December (71) November (46) October (21) September (45) August (94) July (84) June (59) May (61) April (11) March (78) February (84) January (89) December (80) November (66) October (37) September (112) August (109) July (126) June (127) May (60) April (15) March (11) February (18) January (4) December (24) November (26) October (25) September (30) August (31) July (11)


কেইটিমান অণু গল্প- পৰিস্মিতা বৰদলৈ - সাহিত্য ডট অৰ্গ\nকেইটিমান অণু গল্প- পৰিস্মিতা বৰদলৈ\n: কি ভাগিল বোৱাৰী? ৰূমৰ পৰা কিবা এটা শব্দ হোৱা যেন পালো৷\n: নাই মা টেবুলৰ পৰা তেওঁক চাহ দিয়া কাপটো সৰি পৰিল৷\nবোৱাৰীয়েকৰ কপালৰ কাষৰ ক্ষতচিহ্নটোলৈ চকু যোৱাত শাহুৱেকে ভাবি থাকিল কাপটো টেবুলৰ পৰা তললৈ পৰিছিল নে মাধ্যাকৰ্ষণৰ বিপৰীতে গতি কৰিছিল৷\nচাইকেলখন পিৰালিৰ কাণতে ৰখাই থৈ সি বিজুলীবেগেৰে হাতৰ টোপোলাটো লৈ ভিতৰ সোমাল৷ “পালোগৈ আই৷ চাওঁ মুখমেল৷ একেবাৰে খাটি গাখীৰৰ” বিছনাৰ ওপৰত কাঠ এচটাৰ দৰে শুই থকা মাকৰ মুখত দুটোপাল ৰস চেপি দিলে সি লেবেৰাহাতেৰে৷ কোনেও মানুহগৰাকীক বাধা নিদিলে আজি মিঠা খোৱাত৷ কোৱাৰিয়েদি কিছু বৈ আহিল আৰু মাকৰ দুচকু জঠৰ হৈ ৰ’ল৷ লগতে তাৰ দুহাতো৷\n“আজিলৈকে একোতে তাইৰ লগত ফেৰ মাৰিব পৰা কোনোৱেই ওলোৱা নাই গাঁওখনতে, ছালচটা ক’লাৰ বাদে একোৱেই খুঁত নাই ছোৱালীজনীৰ” নিজৰ আবিয়ৈ জীয়েকজনীৰ গুণ বখানি বখানি নৰেন ঘটকৰ আগত গোলোকী বুঢ়ীয়ে তামোল পকটিয়াই থাকিল৷ চ’ৰাঘৰৰ ইটো মূৰৰ পৰা বাসন্তীয়ে ভাবিলে অকল যে এই এটা খুঁতৰ বাবেই তাই আজি প্ৰথমবাৰৰ বাবে দ্বিতীয় হ’বলৈ ওলাইছে৷\nউৎকট গেলেপা গৰমত বাটকুৰি বাই গৈ, দীঘলীয়া লাইনত শাৰী পাতি শীত-তাপ নিয়ন্ত্ৰিত কোঠাৰ ভিতৰতো ঘাম বাজ হৈ যোৱা প্ৰশ্নৰ সন্মুখীন হৈ এয়া ল’ৰাটো ঘৰমুৱা হৈছে৷ কানিমুনি পৰত ঘৰৰ নঙলামুখ পাওঁতেই তাৰ মোবাইলৰ স্ক্ৰীণখন জিলিকি উঠিল এধানিমান পোহৰত আৰু দুইমিনিটৰ সেই ইথাৰৰ সিপাৰৰ কথোপকথনে তাৰ দিনটোৰ কষ্টখিনি নিমিষতে মষিমূৰ কৰিলে৷ সি মনতে ভাবিলে “প্ৰথমটো দৰমহাৰেই আই পিতাইৰ কোঠাত চিলিং ফেন এখন লগাব লাগিব”৷\nল’ৰাটোৱে লিখা গানটো সিদিনা মুকলি কৰা হ’ল৷ কোনো কোনোৱে গানটোৰ প্ৰশংসা কৰিলে আকৌ কোনোৱে ক’লে “বেলেগৰ গানবোৰ শুনি শুনি তাৰেই আলমত গান লিখাটোনো কি ডাঙৰ কথা”৷ প্ৰশংসা, ভৎৰ্সনা একোৱেই চুব নোৱাৰা ল’ৰাটোৰ মাকজনীয়ে তেতিয়া ভাবি আছিল “প্ৰডাকচনটোৰ স্বত্বাধিকাৰীজনে কোৱামতে ৰাইজে গানটো আদৰি ল’লেই হেনো ল’ৰাটোৱে মাননি এটা পাব আৰু ঠিক তেতিয়াই তাৰ কাণত সেই যন্ত্ৰটোও স্থাপন কৰিব পৰা যাব, তেতিয়ালৈ সি অপেক্ষা কৰিব লাগিব নিজে লিখা গানটো তথা মানুহৰ প্ৰশংসা শুনিবলৈ”৷\nতাই ভালপোৱা ফুলৰ থোপাটো আৰু ডাৰ্ক চকলেটৰ পেকেটটো লৈ সি তাৰ বাইকখন দৌৰাবলৈ ধৰিলে৷ হঠাৎ তীব্ৰবেগী মালবাহী ট্ৰাকখনৰ খুন্দাত চিটিকি পৰিল ফুলৰ থোপা আৰু চকলেটৰ পেকেট৷ শূন্যত ওলমি থকা সি ভাবিলে, “তাই বেয়া নাপাব চাগৈ ফুল, চকলেট ৰ পৰিৱৰ্তে যে এতিয়া মই নিজেই একেবাৰে তাইৰ ওচৰ পামগৈ৷ ”তাৰ তেজেৰে তুমৰলি শৰীৰটো নিথৰ হৈ পৰি আছিল ৰাস্তাৰ দাঁতিত৷ টি ভি স্ক্ৰীনত তেতিয়া ব্ৰেকিং নিউজত দেখুৱাই আছিল “কবৰ স্থানৰ সমীপৱৰ্তী অঞ্চলত বাইক আৰোহী নিহত ট্ৰাকৰ খুন্দাত”৷\nমাকজনীয়ে পুতেকক সদায়ে কয় চুলিখিনি কটোৱাই পেলাবলৈ৷ সি কয় “চাবিচোন এই চুলিখিনিৰ\nকাৰণেই এদিন মোক মানুহে মনত ৰাখিব”৷\nহয় সি ঠিকেই কৈছিল৷ এতিয়া সকলোৱে কয় “চুলি দীঘল ল’ৰাটোৰ সেই দীঘল চুলিখিনিয়েই কাল হ’লগৈ তাৰ বাবে৷ ”\n“ভাই তোমাৰ চোন গাটোও ভাল নহয় যাবা জানো মোৰ লগত? তাতে তাৰ বাট পথো দুৰ্গম৷ ”\n“এঃকি কোৱা য’লৈকে যোৱা মোক লগত লৈ যাবা বুজিছা? নহ’লে বন্ধু কিহৰ? ”\nদুয়ো বন্ধুৰে বগাকাপোৰেৰে ঢকা দেহ দুটাও একেলগেই আহিছিল অবিচ্ছিন্নভাৱে যদিওবা দুয়োটা দেহেই ছিন্নভিন্ন আছিল৷\n(অভিজিৎ নীলোৎপলৰ নামত)\nপুতুকণক মাকে বজাৰ কৰা মোনাটোৰ লগতে পাঁচশটকীয়া নোটখন দি পিছদিনা বৰনামঘৰত ভাদমহীয়া শৰাইৰ বাবে লাগতিয়াল সামগ্ৰীখিনি আনিবলৈ পাচিলে৷\nকিন্তু সি ঘৰলৈ খালী মোনা আৰু মানিবেগটোৰে সৈতে ওভতাত মাক আচৰিত হ’ল৷ সি মাকৰ মনৰ ভাব ধৰিব পাৰি ক’লে “মা বজাৰ বহা ঠাইৰপৰা অলপ আঁতৰতে থকা বস্তিটোৰ সেই শুকান মুখকেইখন আৰু খালী পেটকেইটাৰ কথা ভাবি আজি মই মোনাটো খালী কৰিয়েই ঘূৰি আহিলো৷ এদিনৰ বাবে হ’লেও ল’ছালিকেইটাৰ অন্ততঃ পেট ভৰিব”৷ ■■\n← পেৰালিম্পিকৰ কাহিনী – দিগন্ত চহৰীয়া\nআইফোন আৰু ষ্টীভ জবছ (১৯৫৫-২০১১) – দিগন্ত দাস →\nবায়’লজিকেল ৱেভ – নাজিফ হাজৰিকা


Nirupama Borgohain নিৰূপমা বৰগোহাঞি Archives - SCIENTIA BOOK SHOP\nHome / Assamese Author অসমীয়া ভাষাৰ সাহিত্যিকসকল / Nirupama Borgohain নিৰূপমা বৰগোহাঞিâ€¹Return to Previous Page\nনিৰূপমা বৰগোহাঞি (ইংৰাজী: Nirupama Borgohain) একেধাৰে গল্পকাৰ, ঔপন্যাসিক আৰু ফ্ৰীলান্স সাংবাদিকৰূপে প্ৰসিদ্ধ।\nনিৰূপমা তামুলীয়ে (বিবাহ পূৰ্ব উপাধি) ছাত্ৰী অৱস্থাৰ পৰাই সাহিত্য চৰ্চ্চা কৰিবলৈ লায় যদিও “ৰামধেনু”ত প্ৰকাশিত “এনথ্ৰ’প’ল’জিৰ সপোন” নামৰ গল্পটোৰেই পাঠকৰ দৃষ্টি আকৰ্ষণ কৰিবলৈ সক্ষম হয়। ১৯৯৬ চনত প্ৰকাশিত “অভিযাত্ৰী” গ্ৰন্থৰ বাবে তেখেতক সাহিত্য একাডেমী বঁটা আৰু ২০০৩ চনত অসম উপত্যকা সাহিত্য বঁটা প্ৰদান কৰা হৈছিল।\nনিৰূপমা বৰগোহাঞিৰ কৰ্মজীৱনৰ আৰম্ভনি হয় এগৰাকী শিক্ষয়ত্ৰীৰূপে। তেখেতে ১৯৫৬ -৫৭ চনত পাণ্ডুত অৱস্থিত “নেতাজী বিদ্যাপীঠ”ত যোগদান কৰে ।\nপৰৱৰ্তীকালত সেইসময়ৰ নলবাৰী মহাবিদ্যালয়ৰ অধ্যক্ষ প্ৰসিদ্ধ সাহিত্যিক ত্ৰৈলোক্যনাথ গোস্বামীৰ নিমন্ত্ৰনক্ৰমে তেখেতে নলবাৰী মহাবিদ্যালয়ত অধ্যাপক পদত যোগদান কৰে।\nএবছৰ কাল তাত অধ্যাপনা কৰা পাছত মাজুলীলৈ যাব লগা হোৱাত চাকৰি ত্যাগ কৰে আৰু তিনিবছৰ তেনেদৰেই কটায় ।\nতেখেতে কিছুবছৰ লখিমপুৰ মহাবিদ্যালয় আৰু যোৰহাট মহাবিদ্যালয়ত অধ্যাপক হিচাপে কাম কৰিছিল।\nBARASUN বৰষুণ : নিৰুপমা বৰগোহাঞি (BANALATA)\nNirupama Borgohain নিৰূপমা বৰগোহাঞি, OUT OF PRINT\nবৰষুণ : নিৰুপমা বৰগোহাঞিBARASUN Author: Nirupama Borgohain Language: Assamese Publisher: Banalata Rs: 50\nAssam Publishing Company, Nirupama Borgohain নিৰূপমা বৰগোহাঞি\nবাৰেবৰণীয়া বিবিধ লেখাৰ সংকলন নিৰুপমা বৰগোহাঞি প্ৰকাশক : অসম পাবলিচিং কোম্পানী প্ৰথম প্ৰকাশ : নৱেম্বৰ, ২০১৯ মূল্য : ২০০.০০ টকা Regular Price Rs. 200 Sale Price Rs. 180 ISBN : 978-81-86385-69-2 BARE-BORONIA (Bibidh Lekhar Sankalan) by Nirupama Borgohain\nIPARAR GHAR SIPARAR GHAR ইপাৰৰ ঘৰ সিপাৰৰ ঘৰ : নিৰুপমা বৰগোহাঞি (BANALATA)\nAssamese Book Publications অসমীয়া কিতাপ প্ৰকাশন, Banalata Publication, Nirupama Borgohain নিৰূপমা বৰগোহাঞি\nইপাৰৰ ঘৰ সিপাৰৰ ঘৰ : নিৰুপমা বৰগোহাঞিIPARAR GHAR SIPARAR GHAR Author: Nirupama Borgohain Language: Assamese Publisher: Banalata Regular Price Rs. 70 Sale Price Rs. 63\nKetekiye Nibinabo Kiyo\nAssamese Book Publications অসমীয়া কিতাপ প্ৰকাশন, Nirupama Borgohain নিৰূপমা বৰগোহাঞি\nKetekiye Nibinabo KiyoAuthor : Nirupama BorgohainPublished by Bookland, Assam.Rs. 75\nসেই নদী নিৰবধি নিৰুপমা বৰগোহাঞি প্ৰকাশক : অসম পাবলিচিং কোম্পানী পঞ্চম সংস্কৰণ : ডিচেম্বৰ ২০১৮ ISBN : 978-81-86384-94-7 Regular Price Rs. 250 Sale Price Rs. 225 Sei Nodi Nirobodhi (Novel) by Nirupama Borgohain\nস্বয়ংসিদ্ধা নিৰুপমা বৰগোহাঞি নিকুমণি হুছেইন প্ৰকাশক : পূৰ্বাঞ্চল প্ৰকাশ প্ৰথম প্ৰকাশ : 2020 Regular Price Rs. 100 Sale Price Rs. 90


মেথড অভিনয় - অসমীয়া ৱিকিপিডিয়া\nমেথড অভিনয় (ইংৰাজী: Method acting) হৈছে অভিনয় প্ৰশিক্ষণ আৰু ৰিহাৰ্ছেল কৌশলৰ এক পৰিসৰ যিয়ে আন্তৰিক আৰু আবেগিকভাৱে অভিব্যক্তি প্ৰদৰ্শনক উৎসাহিত কৰিব বিচাৰে। ৰাছিয়ান অভিনেতা-পৰিচালক তথা নাট্যকৰ্মী কনষ্টানিন ষ্টেনিসলাভাস্কিয়ে তেওঁৰ ছাত্ৰসকলক অভিনয়ৰ কলা কৌশল শিকাবৰ বাবে মেথড অভিনয়ক প্ৰথমে ব্যৱহাৰ কৰিছিল। তেওঁৰ দ্বাৰা ৰচিত গ্ৰন্থ এন এক্টৰ প্ৰিপেয়াৰছ, বিল্ডিং এ কেৰেক্টাৰ, আৰু ক্ৰিয়েটিং এ ৰোলত ইয়াৰ উল্লেখ আছে।\nএই পদ্ধতিটোৰ বিকাশত অৰিহনা যোগোৱা সকলৰ ভিতৰত তিনিজন শিক্ষক ইয়াৰ সফলতাৰ মান নিৰ্ধাৰণ কৰাৰ সৈতে জড়িত। প্ৰতিজনে পদ্ধতিটোৰ বিভিন্ন দিশৰ ওপৰত গুৰুত্ব দিয়ে। এইসকল হৈছে লী ষ্ট্ৰাচবাৰ্গ (মানসিক দিশ), ষ্টেলা এডলাৰ (সমাজতাত্ত্বিক দিশ) আৰু চেনফ'ৰ্ড মেইজনাৰ(আচৰণগত দিশ)। নিউয়ৰ্কৰ থিয়েটাৰ গ্ৰুপ এটাত একেলগে কাম কৰোঁতে এওঁ‌লোকে এই পদ্ধতিটোৰ বিকাশ কৰিছিল।\nমেথড অভিনয় হৈছে ৰাছিয়ান থিয়েটাৰ অনুশীলনকাৰী কনষ্টানিন ষ্টেনিসলাভাস্কিৰ দ্বাৰা বিকশিত অভিনয়ৰ "প্ৰণালী"ৰ এক বিৱৰণ। বিংশ শতিকাৰ প্ৰথম তিনিটা দশকত, ষ্টানিস্লাভস্কিয়ে তেওঁৰ প্ৰশিক্ষণ, প্ৰস্তুতি আৰু ৰিহাৰ্ছেলৰ কৌশলবোৰ এক সুসংগত, প্ৰণালীবদ্ধ পদ্ধতিত আয়োজন কৰিছিল।\nএই পদ্ধতিটো মূলতঃ তিনিটা ধাৰণাৰ ওপৰত নিৰ্মিত (১) মিনিংগেন কোম্পানীৰ পৰিচালক-কেন্দ্ৰিক, একত্ৰিত নান্দনিক আৰু শৃংখলাবদ্ধ, সংযোজক পদ্ধতি; (২) মালিৰ অভিনেতা-কেন্দ্ৰিক বাস্তৱবাদ; (৩) ফৰাচী অভিনেতা এণ্টোইনৰ প্ৰাকৃতিক উপস্থাপন আৰু স্বতন্ত্ৰ থিয়েটাৰ আন্দোলন। মেথড অভিনয়ে এই গোটেইকেইটা ধাৰণাক একত্ৰিত কৰে। \nA diagram of Stanislavski's "system", based on his "Plan of Experiencing" (1935)\nএই পদ্ধতিটোক ষ্টেনিসলাভাস্কিয়ে অভিজ্ঞতাৰ কলা বুলি কয়। ই অভিনেতা এজনৰ সচেতন চিন্তাক একত্ৰিত কৰে আৰু আন কম নিয়ন্ত্ৰণযোগ্য মানসিক প্ৰক্ৰিয়া যেনে আৱেগিক অভিজ্ঞতা আৰু অৱচেতন মনৰ আচৰণক সহানুভূতিশীল আৰু পৰোক্ষভাৱে সক্ৰিয় কৰে। ৰিহাৰ্চেলত, অভিনেতাজনে চৰিত্ৰটোৱে যিকোনো মুহূৰ্তত কি প্ৰাপ্ত কৰিব বিচাৰে তাৰ সংজ্ঞাৰ বাবে অভ্যন্তৰীণ উদ্দেশ্যৰ সন্ধান কৰে। মেথড অভিনয়ত অভিনেতাজনৰ ব্যক্তিগত জীৱনৰ আচৰণ কিছুমানক চৰিত্ৰটোৰ মনস্তত্ত্বৰ মাজত পুনৰ্জীৱিত কৰিবলৈ চেষ্টা কৰা হয়। পিছত, ষ্টেনিস্লাভস্কিয়ে "শাৰীৰিক কাৰ্যৰ পদ্ধতি" বুলি জনাজাত এক প্ৰক্ৰিয়াৰ সৈতে এই পদ্ধতিটোক আৰু বিস্তৃত কৰে। তেওঁ এক "সক্ৰিয় বিশ্লেষণ"ক উৎসাহিত কৰিছিল, য'ত নাটকীয় পৰিস্থিতিৰ ক্ৰম উন্নত কৰা হয়।\nমেথড অভিনয়ৰ ধাৰণা আৰু কৌশলবোৰৰ ভিতৰত প্ৰতিষ্ঠাপন, ইন্দ্ৰিয় স্মৃতি, প্ৰভাৱিত স্মৃতি উল্লেখযোগ্য। সমসাময়িক মেথড অভিনেতাসকলে তেওঁলোকৰ চৰিত্ৰটোৰ বিকাশৰ বাবে কেতিয়াবা কেতিয়াবা মনোবিজ্ঞানীসকলৰ সহায় লয়।\nষ্ট্ৰাচবাৰ্গৰ দৃষ্টিভঙ্গীত, অভিনেতাসকলে তেওঁলোকৰ চৰিত্ৰৰ অভিজ্ঞতাৰ ওচৰলৈ আনিবলৈ নিজৰ জীৱনৰ পৰা অভিজ্ঞতাৰ ব্যৱহাৰ কৰে। এই কৌশলত অভিজ্ঞতাৰ সৈতে জড়িত সংবেদনৰ স্মৰণ অন্তৰ্ভুক্ত থাকে যিয়ে অভিনেতাৰ ওপৰত এক গুৰুত্বপূৰ্ণ আৱেগিক প্ৰভাৱ পেলায়। ইয়াক ষ্টেনিসলাভাস্কিয়ে আৱেগিক স্মৃতি বুলি কৈছিল। জোৰ নকৰাকৈ বা কৃত্ৰিম যেন নলগাকৈ অভিনেতাসকলে সেই সংবেদনবোৰক সহাঁ‌ৰি উদ্দীপিত কৰিবলৈ আৰু নিজকে প্ৰতিহত নকৰিবলৈ চেষ্টা কৰিবলৈ অনুমতি দিয়ে।\n↑ 1.0 1.1 Krasner (2000b, 130).\n↑ Krasner (2000b, 129).\n↑ Benedetti (1989, 5–11, 15, 18) and (1999b, 254), Braun (1982, 59), Carnicke (2000, 13, 16, 29), Counsell (1996, 24), Gordon (2006, 38, 40–41), and Innes (2000, 53–54).\n↑ Benedetti (1999a, 182–183).\n"https://as.wikipedia.org/w/index.php?title=মেথড_অভিনয়&oldid=282335"ৰ পৰা অনা হৈছে\nএই পৃষ্ঠাখন ১৬ জুন, ২০২১ তাৰিখে ১১:১৫ বজাত অন্তিম সংশোধন কৰা হৈছিল।


নাট:- শান্তি শিক্ষা\nHomeঅন্যান্যনাট:- শান্তি শিক্ষা\n(আব্দুল কালামৰ ছাত্ৰ জীৱনৰ ওপৰত আধাৰিত)\n(মঞ্চৰ একাষে তিনিযোৰ ডেক্স বেঞ্চ থাকিব। প্ৰথম বেঞ্চত ধুতি-কুৰ্তা আৰু গাত লগুন পৰিহিত তিনিজন ছাত্ৰ বহিব। তেওঁলোকৰ মাজত কুৰ্তা পাইজামা আৰু মূৰত বগা টুপী (মুছলমান লোকে পিন্ধা)পৰিহিত এজন ছাত্ৰ বহিব। দ্বিতীয়খন ডেক্সত ধুতি-কুৰ্তা পৰিহিত তিনিজন ছাত্ৰ বহিব। তৃতীয়খন ডেক্স খালী থাকিব। (অৱশ্যে তেনেকৈ মজিয়াতো বহা ব্যৱস্থা কৰিব পাৰে) সন্মুখত এযোৰ চকী মেজ থাকিব ।\n(বগা ধুতি-কুৰ্তা পৰিহিত,কপালত চন্দনৰ ফোঁট লোৱা , হাতত কিতাপ আৰু পঞ্জীয়ন বহী লৈ ডেকা শিক্ষক এজন প্ৰৱেশ কৰিব। শিক্ষকৰ প্ৰৱেশৰ লগে লগে সকলো ছাত্ৰ থিয় হৈ নমস্কাৰ জনাব। শিক্ষকেও প্ৰতি নমস্কাৰ জনাই চকীত আসন গ্ৰহণ কৰিব।)\nশিক্ষক:- "তোমালোকৰ বিদ্যালয়ত আজি মোৰ প্ৰথম দিন। প্ৰথমতে মই তোমালোকৰ লগত চিনাকি হৈ লওঁ। নহয়নে বাৰু ?"\nছাত্ৰ:- (সকলোৱে একেলগে) "হ'ব গুৰুদেৱ।"\nশিক্ষক:- "বাৰু ,ঠিক আছে।" (প্ৰথম বেঞ্চলৈ আঙুলিয়াই)\n"তোমাৰ নাম ?"-----\nছাত্ৰ:- "মই ৰামানন্দ শাস্ত্ৰী মহাশয়।"\nশিক্ষক:- "তোমাৰ ?"(কাষৰজনক আঙুলিয়াই)\nছাত্ৰ:- "মই অৰবিন্দন মহাশয়।"\nশিক্ষক:- "তোমাৰ ?"\nছাত্ৰ:- "মই শিৱ প্ৰকাশন ।"\nশিক্ষক:- কিছু অপ্ৰস্তুত হৈ- "তোমাৰ ?---(টুপী পিন্ধা ছাত্ৰজনলৈ আঙুলিয়াই)\nছাত্ৰ:- "মই আব্দুল কালাম মহাশয় "( নম্ৰভাবে ক'ব)\n(শিক্ষকৰ মুখৰ অৱয়ব পৰিৱৰ্তন হ'ব। মুখত এক অসন্তুষ্টিৰ মনোভাৱ ফুটি উঠিব।)\nশিক্ষক:- "তুমিটো মুছলিম ঘৰৰ ল'ৰা!! ইয়াত এই ব্ৰাহ্মণ ছাত্ৰসকলৰ লগত একেলগে বহিছা কিয়?(অলপ ৰৈ) তুমি জানানে তোমাৰ স্পৰ্শই এওঁলোকৰ ধৰ্ম নষ্ট কৰিলে। বিদ্যালয়ত তোমাৰ এই ধৰণৰ সাজ-সজ্জাও উচিত হোৱা নাই।"\nকালাম:- (উচুপি-উচুপি) "মহাশয় ,মইটো ইমানবোৰ হিন্দু ছাত্ৰৰ মাজত অকলে মুছলমান।সৰুৰেপৰা আমি একেলগে খেলা-ধূলা কৰি একেলগে পঢ়ি আহিছোঁ। আমাৰ কোনেও আজিলৈ এই কথাটো অনুভৱ কৰা নাই। আমিতো একেজন ভগৱানৰে সন্তান। গতিকে,আমাৰ মাজত ভেদাভেদ কিহৰ?"\nশিক্ষক:- (খঙেৰে)"বেছি কথা নক'বা। তুমি মোক ধৰ্মজ্ঞান দিব নিবিচাৰিবা । ধৰ্ম কি মই ভালকৈ জানোঁ। এতিয়া উঠা আৰু পিছৰ বেঞ্চত গৈ বহা। ব্ৰাহ্মণৰ ল'ৰাৰ লগত বহি এওঁলোকৰ ধৰ্ম নষ্ট নকৰিবা।"\nকালাম:- কিতাপ-বহী কোচাই দুখ মনেৰে গৈ একেবাৰে পিছৰ বেঞ্চত বহিব।\n(অৰবিন্দন,ৰামানন্দ,শিৱ প্ৰকাশনৰ মন সেমেকি যাব)\n(ৰামানন্দ শাস্ত্ৰী ঘৰলৈ আহি থাকিব। বাটতে দেউতাক লক্ষ্মণ শাস্ত্ৰীক লগ পাব। ৰামানন্দ শাস্ত্ৰীৰ হাতত কিতাপ, বহী থাকিব।)\nলক্ষ্মণ শাস্ত্ৰী:- "বাপু ৰামানন্দ, বিদ্যালয়ৰপৰা আহিলা?" (ৰামানন্দই কেৱল মূৰটো ডুপিয়াব।)\n"কি হ'ল তোমাৰ ? কিয় ইমান দুখ মনে আহিছা?"\nৰামানন্দ:- "বাপু,আজি বিদ্যালয়ত এজন নতুন শিক্ষক আহিছিল আৰু তেওঁ কালামক মুছলমান বাবেই আগৰ বেঞ্চৰ পৰা উঠাই আনি পিছৰ ফালে অকলে বহিব দিলে। আমি মনত বৰ দুখ পাইছোঁ দেউতা। কালামেও অন্তৰত বৰ দুখ পাইছে।"\nলক্ষ্মণ শাস্ত্ৰী:- (অলপ চিন্তা কৰি) "অ!বৰ বেয়া কথা হ'ল নহয় !!"\n"ঠিক আছে বাৰু। এতিয়া তুমি ঘৰলৈ যোৱা। মই চাম বাৰু কথাটো।(দুয়ো মঞ্চৰ দুইপিনে প্ৰস্থান কৰিব)\n(পুনৰ শ্ৰেণীকোঠাৰ পৰিৱেশ। এইবাৰ কালাম পিছৰ বেঞ্চত বহি থাকিব। শিক্ষক প্ৰৱেশ কৰি উপস্থিতি ল'বলৈ ল'ব। তেনেতে লক্ষ্মণ শাস্ত্ৰী প্ৰৱেশ কৰিব)\nলক্ষ্মণ শাস্ত্ৰী:-" নমস্কাৰ মহাশয়"।\nশিক্ষক :- "আপুনি??"\nলক্ষ্মণ শাস্ত্ৰী :- "মই লক্ষ্মণ শাস্ত্ৰী। ৰামেশ্বৰম মন্দিৰৰ মুখ্য পুৰোহিত । আপোনাৰ শ্ৰেণীৰ ৰামানন্দ শাস্ত্ৰীৰ পিতৃ।"\nশিক্ষক:- "নমস্কাৰ । কওঁকচোন কিয়বা বিচাৰি আহিল ?"\nলক্ষ্মণ শাস্ত্ৰী:- "আপুনি এজন শিক্ষক,জাতিৰ মেৰুদণ্ড। আপোনাৰ দায়িত্ব ও কৰ্তব্য হ'ল সমাজখন নিকা আৰু কু-সংস্কাৰ মুক্ত কৰি শিক্ষা প্ৰদান কৰা। কিন্তু তাৰ পৰিৱৰ্তে এইবোৰ আপুনি কি কৰিছে?"\nশিক্ষক:- "মই ঠিক বুজা নাই !"\nলক্ষ্মণ শাস্ত্ৰী:- "আপুনি কালামক আগৰ বেঞ্চৰপৰা উঠাই নি পিছত অকলে বহিব দিছে কিয় ?"\nশিক্ষক:- "কিন্তু ! কিন্তু তেওঁতো মুছলমান, আৰু এওঁ‌লোক ব্ৰাহ্মণপুত্ৰ!!"\nলক্ষ্মণ শাস্ত্ৰী:- "কিন্তু কি? মুছলমানসকল মানুহ নহয় নেকি? ইয়াত কোনো হিন্দু-মুছলমান নাই। সকলো এজন ভগৱানৰ সন্তান। আপোনাৰ এই কাৰ্যই এই নিৰ্বোধ ছাত্ৰ-ছাত্ৰীসকলক কিমান মনোকষ্ট দিছে আপুনি জানেনে?"\nশিক্ষক:- "চাওঁ‌ক ডাঙৰীয়া, আপুনি ধৰ্ম বিৰোধী কথা কৈছে ?"\nলক্ষ্মণ শাস্ত্ৰী:- "মই ধৰ্ম বিৰোধী কথা কোৱা নাই। আপোনাক কৈছোঁৱেই যে মই ত্ৰিৰুবন্তপুৰম মন্দিৰৰ মুখ্য পুৰোহিত। ধৰ্ম কি মই জানোঁ। আপুনি মোক ধৰ্মজ্ঞান দিব নালাগে। (অলপ ৰৈ) আপোনাক এটাই অনুৰোধ এই কণ-কণ শিশুবোৰৰ মাজত আপুনি কু-চিন্তা সোমাই দি সামাজিক অসহিষ্ণুতাৰ সৃষ্টি নকৰিব। হয় আপুনি আপোনাৰ চিন্তাধাৰাৰ পৰিৱৰ্তন কৰক নতুবা কাইলৈৰ ভিতৰত এই ঠাই ত্যাগ কৰক। মানৱ ধৰ্মই হ'ল সৰ্বোচ্চ।"\nশিক্ষক:- (অনুশোচনাৰ ভাব ফুটি উঠিব। হাতযোৰ কৰি) "হয়। আপুনি ঠিকেই কৈছে। ধৰ্ম সম্পৰ্কে মোৰ মনত এক অন্ধবিশ্বাস সোমাই আছিল। আজি ত্ৰিৰুবন্তপুৰমৰ দৰে মন্দিৰৰ মূল পুৰোহিত হৈও আপোনাৰ ধৰ্ম আৰু মানৱীয়তাৰ কথা শুনি মই আপ্লুত হ'লোঁ। আজি যেন মই এক নতুন দিগন্ত লাভ কৰিলোঁ। মই এই মুহূৰ্তৰ পৰাই নিজকে সলনি কৰিলোঁ। (কালামলৈ চাই তেওঁৰ মূৰত মৰমেৰে হাত বুলাই) কালাম! তুমি মোক ক্ষমা কৰিবা। মই মিছাতে তোমাক মনোকষ্ট দিলোঁ। আহাঁ, তুমি আগত বেঞ্চত বহা। তোমালোক নিষ্পাপ শিশুবোৰৰ মনত আমি এনেকৈ সামাজিক অসহিষ্ণুতাৰ সৃষ্টি কৰিছোঁ। আজিৰ পৰা নতুন দিগন্তৰ সূচনা হওঁক। আহা সকলোৱে মিলি গাওঁ - (সকলো ঠিয় হ'ব আৰু গাব)\nপতিত পাৱন সীতা ৰাম।২\nঈশ্বৰ আল্লা তেৰে নাম\nসবকো সুমতি দে ভগৱান।।\n(গীত শেষ হোৱাৰ লগে-লগে নাটকৰ অন্ত পৰিব)\nৰঙিয়া আৰ্বান ১\nৰঙিয়া শিক্ষা খণ্ড\n১ম বছৰ-ষষ্ঠ সংখ্যা অন্যান্য\nDipankar Talukdar July 10, 2021 at 10:49 PM\nসুন্দৰ লিখনী। এই লিখনীৰ মাজেৰে সমাজত এক সুন্দৰ বাৰ্তা কঢ়িয়াই আনিব বুলি আশা ৰাখিলোঁ।


কে. কে. লৈ শেষ শ্ৰদ্ধাঞ্জলি - সাহিত্য ডট অৰ্গ\nকে. কে. লৈ শেষ শ্ৰদ্ধাঞ্জলি\nলেখক- ভাৰ্গৱজ্যোতি ভূঞা\nতেতিয়া ১৯৯৯ চন। কে.কেৰ ‘পল’ কেছেটটো বজাৰলৈ আহিছিল। গানকেইটা প্ৰায় মানুহৰে মুখে-মুখে। তাৰ আগতেও তেওঁ বহুকেইটা গান গাইছিল। কিন্তু, মানুহে ভালকৈ চিনি পাইছিল ‘পল’ কেছেটটোৰ পিছৰ পৰাহে। কি যে গান আছিল সেইকেইটা!!\nসেই সময়ত ডেকত কেছেট লগাই গান বজোৱা হৈছিল। সকলোৰে ঘৰত এটা ডেক, নহ’লে কেছেট প্লেয়াৰ হ’লেও আছিল। আমাৰ দৰে কিছুমানৰ হাতত ‘ৱাকমেন’ও আছিল। ১৯৯৭ চনত আমি কেইজনমান অসমৰ বাহিৰত এবছৰৰ বাবে পঢ়িবলৈ গৈছিলোঁ। উভতি আহোঁতে সকলোৰে হাতত অন্য নহ’লেও এটা ‘ৱাকমেন’ আছিল। দূৰদৰ্শনত সেই সময়ত এটা গানৰ প্ৰগ্ৰেম দিছিল সন্ধিয়া ৫.৩০ মান বজাত। মায়ে ধূনা-চাকি জ্বলায় আৰু সেই সময়ত দূৰদৰ্শনত সেই প্ৰগ্ৰেমটো চলি থাকে। এনেকুৱাও হয়, মায়ে ৰূমটোলৈ ধূনা লৈ সোমাই আহে আৰু সেই সময়তে কে.কে.ৰ সেই বিখ্যাত গানটো বাজি উঠে ‘পল, য়াদ আয়েংগে অ পল’। গানটো সদায় চাওঁ আৰু সদায়ে ভাল লাগে। মাকো কওঁ, আগেদি অহা-যোৱা নকৰিবচোন! গানটোৰ পুৰণি আমেজটো এতিয়াও মনত লাগি আছে। প্ৰতিবাৰেই যেতিয়া গানটো শুনো, নিজকে সেই গানটোৰ নায়ক যেনেই লাগে। সেই সময়ত কিছুমানে গান সংগ্ৰহ কৰে। সেই গায়কৰ ভিতৰত এটা নাম কে. কে.ৰো আছিল। কেছেট কিনিব নোৱাৰিলে ৰেকৰ্ড কৰাইছিলোঁ। আজিও ঘৰত বিচাৰিলে তেনেকুৱা\nকেছেট ওলাব। কিন্তু, আজি বজাবলৈ ডেক আৰু কেছেট প্লেয়াৰহে নাই।\nলাহে-লাহে আমি ডাঙৰ হলোঁ। কে. কে.ৰ গানবোৰো আমাৰ লগতে ডাঙৰ হবলৈ ধৰিলে। ডেকৰ পৰা মিউজিক চিডি প্লেয়াৰ, মোবাইল, আই পড হ’বলৈ ধৰিলে। তাতো এটা ফল্ডাৰ তৈয়াৰ হ’ল কে. কে.ৰ নামত। লাহে-লাহে হাতলৈ কম্পিউটাৰ আহিল। কম্পিউটাৰত প্ৰথম কাম আছিল চিনেমা আৰু গান গোটোৱা। কম্পিউটাৰতো এটা ফল্ডাৰ তৈয়াৰ কৰা হ’ল কে. কে.ৰ নামেৰে। কে. কে.ৰ পুৰণি আৰু নতুন গানবোৰ সেই ফল্ডাৰৰ ভিতৰত সোমাই পৰিল।\nসুখতেই হওক বা দুখতেই হওক, প্ৰেমিক-প্ৰেমিকালৈয়ে মনত পৰক বা বন্ধুলৈ, মন বেয়া লাগক বা ভাল লাগক কে. কে.ৰ গানবোৰ এটাৰ পাছত এটাকৈ বাজিবলৈ ধৰে। আজিৰ প্ৰজন্মই শুনি থকা গানবোৰৰ লগত যেন এই গানবোৰৰ তুলনা কৰিবই নোৱাৰি। সেই দূৰদৰ্শন, কেছেট, চিডিৰ দিনবোৰৰ মাদকতা আজিৰ প্ৰজন্মই হয়তো বুজি নাপাব।\nকে. কে. আমাৰ বাবে কোন আছিল, নতুন প্ৰজন্মক বুজাব নোৱাৰোঁ। কে. কে.ৰ গান আমাৰ হৃদয়ত আছিল, মগজুত আছিল। কিবা এটা অনুভূতিয়ে ক্ৰিয়া কৰিলেই আপোনা আপুনি তেওঁৰ গানবোৰ মনলৈ আহিছিল।\nতেওঁৰ গানে আমাৰ জীৱনত কি প্ৰভাৱ পেলাইছিল, কোকো কোৱাৰ প্ৰয়োজন নাই। তেওঁৰ মৃত্যুয়ে মনত আঘাত দিলে। কোনোবা নিজৰ মানুহ এজন হঠাৎ নোহোৱা হৈ গ’ল যেনেই লাগিল।\nতেওঁৰ আত্মাৰ চিৰশান্তি কামনা কৰিলোঁ। দুখ লাগিল, বৰ সোনকালে আতৰি গ’ল তেওঁ আমাৰ মাজৰ পৰা।


tablighi-jamaat-3-foreign-women-found-pregnant-at-ranchi-quarantine-centre– News18 assam\nকোৱাৰেণ্টাইন কেন্দ্ৰতে শাৰীৰিক সম্পৰ্ক স্থাপন! গৰ্ভৱতী হ’ল তিনিগৰাকী মহিলা, জিলা উপায়ুক্তৰ তদন্তৰ নিৰ্দেশ\nআশ্বৰ্যকৰ! কোৱাৰেণ্টাইন কেন্দ্ৰত সংঘটিত হ’ল এক আচৰিত ঘটনা।\nLast Updated : July 25, 2020, 10:19 IST\nআশ্বৰ্যকৰ! কোৱাৰেণ্টাইন কেন্দ্ৰত সংঘটিত হ’ল এক আচৰিত ঘটনা। কোৱাৰেণ্টাইন কেন্দ্ৰতে শাৰীৰিক সম্পৰ্ক স্থাপন কৰি গৰ্ভৱতী হ’ল তিনিগৰাকী মহিলা। ঘটনাই এতিয়া সমগ্ৰ দেশতে বিশেষ প্ৰতিক্ৰিয়াৰ সৃষ্টি কৰিছে। ঝাৰখণ্ডৰ ৰাঁচীৰ কোৱাৰেণ্টাইন কেন্দ্ৰত সংঘটিত হৈছে এই ঘটনা।\nজানিব পৰা মতে, ল’ক ডাউনৰ নীতি উলংঘা কৰাত তবলীগী জামাতৰ লৈ যোৱা প্ৰায় ১৭ গৰাকী লোকৰ বিৰুদ্ধে ৰাঁচীৰ হিন্দীপীড়ী থানাত ৰুজু কৰা হৈছিল গোচৰ। আৰু আটাইকেইজনকে যোৱা ৩০ মাৰ্চত কোৱাৰেণ্টাইন চেণ্টাৰত ৰখা হৈছিল। ইমানলৈকে সকলো ঠিকেই আছিল।\n২০ মে’ত পোহৰলৈ আহে ঘটনাটো। কোৱাৰেণ্টাইনৰ ম্যাদ শেষ হোৱাৰ পিছত আটাইকেইজন লোককে কাৰাগাৰলৈ নিক্ষেপ কৰে। পিছত উচ্চ ন্যায়ালয়ে জামাতি সকলৰ জামিন মঞ্জুৰ কৰাৰ পিছত কৰোৱা হয় স্বাস্থ্য পৰীক্ষা। আৰু স্বাস্থ্য পৰীক্ষাতে তিনিগৰাকী মহিলা এমাহৰ গৰ্ভৱতী বুলি ধৰা পৰে।\nলগে লগে স্পষ্ট হৈ পৰে যে, কোৱাৰেণ্টাইন চেণ্টাৰতে মহিলাগৰাকীয়ে কৰিছিল গৰ্ভধাৰণ। এই ঘটনাৰ পাছতে ৰাঁচীৰ জিলা উপায়ুক্তই তদন্ত ঘোষণা কৰিছে। উল্লেখযোগ্য যে, কোৱাৰেণ্টাইন চেণ্টাৰত থকা আটাইকেইজন জামাতি বিদেশী বুলি জানিব পৰা গৈছে।\nFirst published: July 25, 2020, 10:17 IST\nPregnant WomanQuarantine centre\nFemina Miss India World 2022 : ৩১গৰাকী প্ৰতিযোগীক পৰাস্ত কৰি ফেমিনা মিছ ইণ্ডিয়াৰ মুকুট পিন্ধিলে ২১ বছৰীয়া সুন্দৰী ছিনিয়ে\nৰাজ্যত অব্যাহত গৰুৰ চোৰাং বেহা, কলিয়াবৰত পুনৰ জব্দ গৰুভৰ্তি ট্ৰাক, এজন সৰবৰাহকাৰী আটক\nBadruddin Ajmal : ৰাষ্ট্ৰপতি নিৰ্বাচনত AIUDF দলে এনডিএ প্ৰাৰ্থীক সমৰ্থন কৰিব পাৰে : বদৰুদ্দিন আজমল


Just Mask: উলংগ হৈ চাইকেল চলাইছে পুৰুষ-মহিলাই, মুখত কেৱল মাস্ক! পিছে কাৰণ কি? mask-must-no-shirts-pants-or-undies-needed-on-bike-ride-in-mexico– News18 Assam\nJust Mask: উলংগ হৈ চাইকেল চলাইছে পুৰুষ-মহিলাই, মুখত কেৱল মাস্ক! পিছে কাৰণ কি?\nভয়ংকৰ! স্বামীৰ যৌনাংগ কাটি ৰিফাইন তেলত ভাজিলে পত্নীয়ে. কেৰাহীত উদ্ধাৰ হ'ল ভাজি থোৱা মাংসৰ টুকুৰা\nOn this day: "তই যা, মই আহিলো"... ! আজিৰ দিনটোতে হৈছিল বিশ্বকাপ ক্ৰিকেটত এটা দলৰ চৰম বিপৰ্যয়...\nFaf Du Plessis: পাকিস্তান প্ৰিমিয়াৰ লীগৰ মেচত গুৰুতৰ ভাবে আঘাত পাই ঢলি ধৰিল ডু'প্লেছি, হাস্পতালত ভৰ্তি\nEuro Cup 2021: খেলপথাৰতে পৰিল ডেনমাৰ্কৰ খেলুৱৈ ক্ৰিষ্টিয়ান এৰিক্সন, লগে লগে স্থগিত খেল...চিকিৎসাধীন এৰিক্সনৰ অৱস্থা স্থিৰ !\nUpdated:June 6, 2021, 3:03 PM IST\nখালী শৰীৰেই চহৰৰ মাজ-মজিয়াত পুৰুষ-মহিলাই চলালে চাইকেল!\nLast Updated: June 6, 2021, 3:03 PM IST\nশৰীৰত নাই কোনো পোছাক। কেৱল মুখতহে আছে মাস্ক! চাইকেল আৰোহীসকলক প্ৰয়োজন নাই কোনো চাৰ্ট, পেণ্ট অখথবা স্কাৰ্ট। আনকি অন্তৰ্বাসো পৰিধান কৰা নাই দলটোৱে। কিন্তু কোৰোণা পৰিস্থতিৰ বাবে নগ্ন হ'লেও মুখত আছে মাস্ক। মেক্সিকোৰ ঘটনা এয়া।\nবাৰ্ষিক ফিলি নেকেড বাইক ৰাইডে জনাইছে যে, চলিত বছৰৰ আগষ্টৰ ২৮ তাৰিখে অনুষ্ঠিত হ'ব এই চাইকেল ৰাইড। কেৱল প্ৰয়োজন হ'ব মাস্কৰ। কোৰোণা ভাইৰাছৰ বাবে মাস্ক পৰিধান কৰাটো বাধ্যতামূলক। কোৰোণা ভেকচিনেশ্যন প্ৰক্ৰিয়া আৰম্ভ হোৱাৰ পিছত কিছু পৰিমাণে হ'লেও নিয়ন্ত্ৰণলৈ আহিছে কোৰোণা। প্ৰতিদিনে সংক্ৰমণৰ সংখ্যা হ্ৰাস পাইছে। এই অনুষ্ঠানৰ আয়োজকে কোৱা মতে, কোৰোণা পৰিস্থিতিৰ বাবেই চাইকেল ৰাইডত মাস্ক পৰিধান কৰাটো আৱশ্যক।\nযিসকলে এই চাইকেল ৰাইডিঙত অংশগ্ৰহণ কৰিব, সেইসকল এক নিৰ্দিষ্ট ঠাইত গোট খাব লাগিব। আৰু সেই ঠাইতে সকলোৱে খুলি পেলাব লাগিব পৰিধান কৰা কাপোৰ। প্ৰায় ১ হাজাৰ জন লোক গোট খাই এই চাইকেল ৰাইডত। আনকি নগ্ন হৈয়ে চাইকেল লাগিব সকলোৱে। শৰীৰৰ গুৰুত্ব, আৰোহীৰ নিৰাপত্তা প্ৰদানৰ দাবীত আয়োজন কৰা হয় চাইকেল ৰাইডৰ। প্ৰায় ১৬ কিলোমিটাৰ ৰাস্তা অতিক্ৰম কৰে চাইকেল আৰোহীসকলে।\nFirst published: June 6, 2021, 3:03 PM IST\nMexico Nude Cycle Ride\nPost Office: ৯৫ টকা বিনিয়োগ কৰিলেই লাভ কৰিব ১৪ লাখ টকা! জানি লওক পোষ্ট অফিচ\nভাৰতীয় ষ্টেট বেংকৰ গ্ৰাহকৰ বাবে গুৰুত্বপূৰ্ণ খবৰ!\n‘প্লিজ মোৰ কাষলৈ ঘূৰি আহা’ – সুশান্ত সিং ৰাজপুতৰ মৃত্যুবাৰ্ষিকীত ৰিয়া চক্ৰৱৰ্তীৰ আবেগিক পোষ্ট\nCovid-19 in Assam: ৰাজ্যত সোমবাৰে আক্ৰান্ত ৩ সহস্ৰাধিক, সোমবাৰে প্ৰাণ হেৰুৱালে ৪৩ জনে।\nExplained : কিয় আৰোগ্য হৈ উঠা কোভিড ৰোগীয়ে ৩ মাহলৈ পিছুৱাব লাগে টিকাকৰণ প্ৰক্ৰিয়া, জানি লওক সবিশেষ\nCovid Vaccine: ৬ ৰ পৰা ১২ বছৰৰ শিশুৰ ক্ষেত্ৰত Covaxin ৰ পৰীক্ষণৰ বাবে AIIMSত নামভৰ্তি প্ৰক্ৰিয়া আৰম্ভ...\n‘প্লিজ মোৰ কাষলৈ ঘূৰি আহা’ – সুশান্তৰ মৃত্যুবাৰ্ষিকীত ৰিয়াৰ আবেগিক পোষ্ট\nসোমবাৰে অসমত Covid-19ত আক্ৰান্ত ৩ সহস্ৰাধিক...\nকিয় আৰোগ্য হোৱা কোভিড ৰোগীয়ে ৩ মাহলৈ পিছুৱাব লাগে টিকাকৰণ প্ৰক্ৰিয়া?\n৬-১২ বছৰৰ শিশুৰ Covaxin ৰ পৰীক্ষণৰ বাবে AIIMSত নামভৰ্তি প্ৰক্ৰিয়া আৰম্ভ...\nপৰীক্ষা বাতিলৰ দাবীত উচ্চতম ন্যায়ালয়ৰ দ্বাৰস্থ অসমৰ অভিভাৱক।


কাটাৰৰ ডায়েৰী (-ডা০ ভূপেন শইকীয়া) - সাহিত্য ডট অৰ্গ\nকাটাৰৰ ডায়েৰী– ৩০ ড’হাৰ প্ৰাণ কেন্দ্ৰ চৌকৱাকিফ\nযিদৰে অসমৰ ৰাজধানী গুৱাহাটীৰ এক কেন্দ্ৰ বিন্দু হ’ল ফাঁচী বজাৰ, একেদৰে কাটাৰৰ ৰাজধানী চহৰ ড’হাৰ প্ৰাণ কেন্দ্ৰ হ’ল – ‘চৌকৱাকিফ’। চৌকৱাকিফ শব্দটোৰ অৰ্থ হ’ল চলি থকা বজাৰ৷হয়, চৌকৱাকিফৰ বজাৰ শ শ বছৰ ধৰি চলি আছে। কাটাৰী জন-জীৱনৰ উত্থানপতনৰ ইতিহাস বুকুত সাঁচি ৰাখিছে চৌকৱাকিফে। তাহানিৰ অঘৰী বেদুইন জাতিৰ পৰা আজিৰ ধনাঢ্য,মুখত সোণৰ চামুচলৈ ওপজা প্ৰজন্মলৈকে সকলো পৰিবৰ্তনৰ সাক্ষী এই কেইবা শ বছৰ পুৰণি বজাৰখন। মাজতেএটা সময়ত অনেক ইৰানী লোকে নানা বণিজ ইয়াত কৰিছিল বাবে ইয়াক ইৰানী মাৰ্কেট বুলিও মতা হৈছিল কিন্তু এতিয়া সেই নাম অপ্ৰচলিত বা কাটাৰী লোকসকলৰ মাজত অপ্ৰিয়। কাটাৰৰ সমগ্ৰ দেশখনতেই প্ৰায়বিলাক পুৰণি বাসভৱন, বজাৰ,অনুষ্ঠান আদি ভাঙি ন নবহু মহলীয়া আধুনিকভৱনৰ নিৰ্মাণ কাৰ্য্য অহৰ্নিশে চলি থকাৰ বিপৰীতে ব্যতিক্ৰম হ’ল চৌকৱাকিফ। ২০০৪ চনতসামান্য সালসলনি ঘটোৱাৰ বাহিৰে চৌকৱাকিফৰ বজাৰৰ ভৱন সমূহৰ আন্তঃগাঠনিৰ কোনো পৰিবৰ্তন কৰা হোৱা নাই।\nচৌকৱাকিফ হ’ল কাটাৰ দেশৰ এক মাত্ৰ ঠাই য’ত গ্ৰাহকে দৰ দাম কৰি যি কোনো পছন্দৰ সামগ্ৰী ক্ৰয় কৰিব পাৰে। অতি প্ৰাচীন কালৰ পৰা, আৰবীসকলে বেদুইনৰ জীৱন কটাবৰ সময়ৰ পৰা এই বজাৰখন বেহা-বেপাৰৰ থল হিচাপে পৰিগণিত হৈ আহিছে। দূৰ দূৰণিৰ পৰা কাটাৰীসকলেনিজৰ তৈয়াৰী বা সংগৃহীত নানা বিধ সামগ্ৰী এই বজাৰখনলৈ বিক্ৰীৰ বাবে লৈ আহিছিল আৰু সেইবোৰ বেচি নিজৰ প্ৰয়োজনীয় সা-সম্পদ কিনি পুনৰ কৰ্মস্থলীলৈ ৰাওনা হৈছিল। সেই লোকসকলে ইয়ালৈ আহি দুই এদিন বিশ্ৰাম লৈ ভাগৰ পলুৱাইছিল। থকাৰ সময়ছোৱাত নিশাৰ ভাগত দোভাগ ৰাতিলৈ গানৰ মেহফিল বহিছিল। সংগীত চৰ্চাই দুখ-বেদনা পাহৰায় । মন আৰু শৰীৰক নতুন কৰ্মশক্তিৰ যোগান ধৰে। গীত-সংগীতৰ মেহফিল আজিও বহে – শুকুৰবাৰ আৰু আন বন্ধৰ দিনত। স্থানীয় বাদ্য যন্ত্ৰৰ সংগতৰেচুফী সংগীতৰ তালত ৰচনা হোৱা সংগীতৰ মায়াজাল ময়ো দুই তিনিবাৰ উপভোগকৰিছোঁ৷\nআপোনপাহৰা হোৱা দৰ্শকৰ একাংশই সংগীতৰ তালে-তালে নাচিবলৈও ধৰে। বিদেশী শ্ৰোতা দৰ্শকসকলে গীতৰ ভাষা নুবুজিলেও তাত অন্তৰ্নিহিত থকা বেদনাৰ কৰুণ ভাৱটো উপলব্ধি কৰিব পাৰে। কোনোবা প্ৰখ্যাত ব্যক্তিয়ে এনেয়ে কৈ যোৱা নাই : আটাইতকৈ মধুৰ সংগীত হ’ল আটাইতকৈ কৰুণ৷সংগীতৰ স্বাদ লোৱাত ভাষা হয়তোপূৰ্ণৰূপে হেঙাৰ হব নোৱাৰে৷\nআকৌ চৌকৱাকিফত নাপায় কি? ইয়াতউপলব্ধ বস্তুৰ তালিকাৰ ভিতৰত প্ৰমুখ কিছুমান হ’ল – মনোহাৰী সামগ্ৰী, ন-পুৰণি গহনা, নানা বিধ মছলা, কিচিমে-কিচিমেড্ৰাইফ্ৰুটচ, নানান সুগন্ধি আঁতৰ, ঘৰ বনোৱা -সজোৱা আৰু মাছ ধৰা সামগ্ৰী, বিভিন্ন খাদ্য পদাৰ্থ, বাদ্যযন্ত্ৰ, কাৰ্পেট,হেণ্ডিক্ৰাফ্ট আৰু পেইন্টিং, পোহনীয়া জীৱ জন্তু আৰু পক্ষীৰ বিক্ৰী কেন্দ্ৰ৷চৌকৱাকিফ অঞ্চলক বহুতে পুৰণি ডোহা বুলিও উল্লেখ কৰে৷ পাৰস্য সাগৰৰ পাৰৰ কৰনীচ ইয়াৰ গাতে লাগি আছে। সমুদ্ৰ তীৰত অৱস্থিত দুই বিখ্যাত স্মাৰক মিউজিয়াম অৱ ইছলামিক আৰ্টচ আৰু ইছলামিক কালচাৰেল চেন্টাৰ চৌকৱাকিফৰ পৰা খোজ-কঢ়া দূৰত্বত৷ ইয়াৰ সন্মুখ ভাগ দেখাত পুৰণি দুৰ্গৰ দৰে৷ অনেক ৰং-বিৰঙৰ পাৰ চৰাইৰ ই আশ্ৰয় স্থল৷ দুই কাষে আছে কেইবা শ গাড়ীৰ বাবে ‘পেইড পাৰ্কিং’ এলেকা৷ চৌকৱাকিফৰ ভিতৰত তিনিখন মহঙা আৰু অত্যাধুনিক সা-সুবিধাযুক্ত হোটেল আছে৷ সেইকেইখন হ’ল- বিচমিল্লাহ, হোটেল চৌকৱাকিফ আৰু অল খৱাইচ৷ দোকানসমূহ আগবেলা দহ বজাৰ পৰা নিশা দহ বজালৈ খোলা থাকে৷ কিছুমান ৰেষ্ট্যুৰাঁ মাজৰাতিলৈকে খোলা থাকে বিশেষকৈ সপ্তাহান্ত আৰু বন্ধৰ দিনত৷ অনেক বিদেশী পৰ্য্যটকৰেচৌকৱাকিফৰ দোকানসমূহ বিশেষকৈ ৰেষ্ট্যুৰাঁসমূহঠাহ খাই থাকে৷ ৰেষ্ট্যুৰাঁসমূহৰ বিশেষ আকৰ্ষণ হ’ল কাটাৰীখাদ্য আৰু দীঘল পাইপ লগোৱা প্ৰকাণ্ড প্ৰকাণ্ডহোক্কা-চিলিমৰ জুতি৷ ক’বলৈ পাহৰিছোঁ নানান ডিজাইনৰ হোক্কা-চিলিমৰ বিক্ৰীৰ দোকানো চৌকৱাকিফ আৰু ডোহাৰ আন আন অঞ্চলত দেখিবলৈ পোৱা যায়৷ চৌকৱাকিফত থকা নাট্যমন্দিৰ নিচিনা হলঘৰত দেশী বিদেশী শিল্পীৰ সংগীতানুষ্ঠান মাজে মাজে অনুষ্ঠিত হয়৷ কেইবাজনো ভাৰতীয় শিল্পীৰ গজল সন্ধিয়া ইয়াত অনুষ্ঠিত হোৱাৰ খবৰ পাওঁ৷ ইয়াৰ ওপৰিওচৌকৱাকিফত মাজে মাজে অনুষ্ঠিত হয় প্ৰদৰ্শনী,চেমিনাৰ আৰু বসন্ত উৎসৱৰ দৰে নানান প্ৰমোদ মেলাৰ৷ চৌকৱাকিফৰ গাতে লাগি আছে চৰকাৰী বাছষ্টেণ্ড আৰু বিখ্যাত গোল্ডচৌক। গোল্ডচৌক নানান সোণৰ গহনাৰ জিকমিকনিৰেতিৰবিৰাই থাকে৷\nমোখনিত কম তাহানিৰ বেদুইন আজি বুৰঞ্জী হ’ল। বেদুইনৰ ছবি,ফটো,তেওঁলোকৰ ব্যৱহৃত সা-সামগ্ৰীয়ে আজি সাদৰে,সম্ভ্ৰমেৰে মিউজিয়ামত ঠাই পাইছে। আমোদৰ কথা আজিৰ যুগৰ প্ৰজন্মই বেদুইনৰ জীৱন শৈলী অনুভৱ কৰিবলৈ গৈ বাহৰ পাতে মৰুভূমিৰ মাজৰ টেণ্টত৷ য’ত জেনেৰেটতৰসহায়ত থাকে অহৰ্নিশ বিদ্যুত, টেণ্টৰ ভিতৰত এয়াৰ কণ্ডিচনাৰ, ডিচ টিভি, কমোড আৰু শ্বাৱাৰযুক্ত বাথৰুম৷ কোঠাৰ ভিতৰত মহঙা কাৰ্পেট আৰু সুগন্ধি দামী আঁতৰৰ সুবাস৷ কেইবাটিও হোক্কা চিলিমো লগত থাকিবই৷ খোৱা সামগ্ৰী ৰান্ধিবৰ বাবে টেণ্টৰ বাহিৰত জুইশালৰ ব্যৱস্থা। এনে জীৱন শৈলী উপভোগ কৰাত ৰজা প্ৰজা কোনোৱেই পিছ পৰি থকা নাই৷\nকাটাৰৰ ডায়েৰী– ৩১ : ৰমজান মাহত কাটাৰ\nআজিৰ ডায়েৰীৰ পাতত যি লিখিব লৈছোঁ তাক স্ব-কথোপকথন বা ‘লাউডথিংকিং’ আখ্যা দিব পৰা যাব৷ মই নাজানোঁ মোৰ সহৃদয় পাঠকসকলে এই লিখনিক কি ভাবে গ্ৰহণ কৰিব৷ মই কোনো বিখ্যাত লোক বা সাহিত্যিক নহয়৷ মই মাথো এজন কৰ্মসূত্ৰে প্ৰবাসী অসমীয়া৷ ফেচবুকৰ’অসমীয়া কথা বতৰা’ গোট আৰু ‘নিয়মীয়া বাৰ্তা’ৰ প্ৰবাসী অসমীয়া পৃষ্ঠাৰ লিখনিৰ যোগেদি অসমৰ আৰু অসমৰ বাহিৰৰো ভালেকেইজন পাঠকৰ সৈতে মোৰ অন্তৰংগতা বা আন্তৰিকতা গঢ়ি উঠিছে৷ এই অনুভৱে মোৰ হৃদয়ৰ কোনোবা এটা চুকত স্পৰ্শ কৰে যেতিয়া এচ এম এচ বাৰ্তা, টেলিফোন,ই-মেইলত নাইবা ফেচবুকতপ্ৰশংসাসূচক বা নানা আগ্ৰহ-আব্দাৰযুক্ত সংলাপ পাওঁ৷ গতিকে তেনেলোকৰ চেনেহক নেওচি হাজাৰ ব্যস্ততাৰ মাজতো ডায়েৰী নিলিখাকৈ থাকিব নোৱাৰোঁ৷ এটা তেনেই সাধাৰণ ঘটনা কওঁ – কেইদিনমান আগতে গুৱাহাটীৰ ছয়মাইলৰ এখন দোকানত এপদবস্তু কিনিব সোমাওঁতে দেউৰী উপাধিৰ অচিনাকি ডেকা দোকানীজনে ( এই মুহূৰ্তত সম্পূৰ্ণ নামটো মনলৈ অহা নাই) মোলৈ আদৰৰ দৃষ্টিৰে চাই কৈছিল – আপোনাৰ লিখনি নিয়মীয়া বাৰ্তাত সদায়ে পঢ়োঁ৷ হয়,মই দুসপ্তাহৰ ব্যক্তিগত জৰুৰী কামত মুলুকলৈ গৈছিলোঁ৷ বিদেশৰ পৰা স্বদেশলৈ যাত্ৰা কৰাক ইয়াত আন ভাৰতীয়সকলে ‘মুল্ক’ যোৱা বুলিয়ে কয়৷মনত পৰে সৰুতে দেউতাৰ অফিচৰ নেপালী চকীদাৰ আৰু বিহাৰী গোৱালে ঘৰলৈ দীঘলীয়া ছুটিত গ’লে কৈছিল – “দেচলৈ যাওঁ”! নেপালৰ কথা বাদ দিলে ভাৰতৰ ভিতৰতে আকৌ দেশ (দেচ), চিন্তনীয় কথা!\nভাৰতলৈ, অসমলৈ গৈছিলোঁ আমাৰ কনিষ্ঠ কন্যা ইতিৰ কলেজত নাম ভৰ্তি কৰিবলৈ৷ তাইৰ সৈতে গুৱাহাটী-দিল্লী-জয়পুৰ তাঁত-বাঁতি কৰোঁতেই সময়বোৰ পাখি লগা কাঁড়ৰ দৰে পাৰ হ’ল৷ গুৱাহাটীত চি বি এচ ইৰ পৰীক্ষা দি ইতিয়েও মাকৰ সৈতে দুমাহ কাটাৰত থাকি গৈছিলহি৷জয়পুৰৰ তাই মনে বিচৰা ইন্টিৰিয়’ৰ ডিজাইনৰ বিষয় থকা কলেজ এখনত এডমিচন দি মই ঘূৰি আহি কাটাৰ পাবহি এসপ্তাহ হৈছে মাথোঁ৷ উল্লেখ নকৰিলে নহ’ব তাকৰীয়া বন্ধৰ মাজত এদিন খন্তেক সময়ৰ বাবে ‘নিয়মীয়া বাৰ্তা’ৰ কাৰ্য্যালয়লৈ গৈ প্ৰীতিৰেখা ভূঞা আৰু প্ৰাঞ্জল দলৈক লগ পাই মনত এক সুখানুভূতি হ’ল৷ নক’লেও হব কাটাৰলৈ ঘূৰি অহাৰ লগে লগে পুনৰ দৈনন্দিন কৰ্ম ব্যস্ততাৰ মাজত সোমাই পৰিলোঁ৷ ৷ সপ্তাহটোৰ প্ৰতিটো দিনেই মই ৰোগী চাওঁ এদিনো বাদ নপৰাকৈ৷ ছুটী মোৰ বাবে আটকৰ ধন হেন৷ সোমবাৰে এবেলা আৰু শুকুৰবাৰে এবেলা মোৰ ডিউটি অফ থাকে৷ ইয়াৰ বাদে বছৰত এমাহ ছুটী৷ শুকুৰবাৰে ৬ঘন্টাৰ এবেলাত ৮০জনৰো অধিক ৰোগীক পৰীক্ষা কৰি প্ৰতিবিধান দিব লাগে৷\nঅন্য দিনা দিনটোত ৩৫ৰ পৰা ৪০জন ৰোগী চাওঁ৷ কাটাৰী বা আন আৰবী ৰোগী মোৰ ভাগত কমকৈ পৰে৷ সৰহ সংখ্যক ৰোগীয়েই হ’ল ইয়াৰ প্ৰবাসী৷ বিশ্বৰ বিভিন্ন দেশৰ পৰা কৰ্মসূত্ৰে কাটাৰলৈ অহা সেইলোক সকলৰ দেশৰ নাম মই মোৰ ব্যক্তিগত বহীত টুকি ৰাখোঁ৷ এতিয়া ইছলামসকলৰ পবিত্ৰ ৰমজান মাহ৷ দোকান বজাৰ অফিচ সকলোৰে কামৰ সময় সূচী সলনি হৈছে৷ সকলো অফিচৰ কামৰ সময় ৮ঘন্টাৰ ঠাইত ৬ঘন্টালৈ হ্ৰাস কৰা হৈছে৷ হোটেল, ফাষ্টফুড চেন্টাৰ, নানাবিধ খাদ্য-সামগ্ৰী বিক্ৰীৰ দোকান আৰু ৰেষ্ট্যুৰাঁসমূহ দিনত বন্ধ থাকি ৰাতিহে খোলে৷ মেডিকেল বিভাগ হিচাপে আমাৰ সময় অৱশ্যে হ্ৰাস হোৱা নাই৷ ডিউটি আগবেলা চাৰে চাৰি ঘন্টা আৰু পিছবেলা চাৰে চাৰি ঘন্টা৷ পুৱাৰ সময় একে থাকি সন্ধিয়া ৭বজাৰ পৰা নিশা চাৰে এঘাৰ বজালৈ ডিউটি৷ কিছুমান দোকান দিনটো বন্ধ থাকি ৰাতি দেৰিলৈকে খোলা ৰখাৰ ব্যৱস্থা কৰিছে৷ দিনত বাট-পথত যান-বাহন সেৰেঙা৷ সন্ধিয়া ইফটাৰ হৈ যোৱাৰ পিছৰ পৰা ৰাজপথত গাড়ী মটৰৰ সংখ্যা ক্ৰমে বৃদ্ধি পাবলৈ ধৰে আৰু নিশা এঘাৰ বজাৰ পিছৰ পৰা দোকান,বজাৰ, হোটেল, ৰেষ্ট্যুৰাঁ, ৰাজপথ লোকাৰণ্য হৈ পৰে৷ উৎসৱমুখৰ পৰিবেশত উজান দিয়ে দোকানবিলাকে ঘোষণা কৰা আকৰ্ষণীয় ৰেহাইৰ ব্যৱস্থাই৷ নক’লেও হব ইয়াৰ চুপাৰমাৰ্কেট,হাইপাৰমাৰ্কেট লেভেল লগোৱা মলসমূহ বিশ্বৰ বিভিন্ন দেশৰ সৰু-বৰ নানান সামগ্ৰীৰে উভৈনদী৷ যোৱা শুকুৰবাৰে বন্ধু আব্দুল্লাৰ সন্ধিয়াৰ ইফটাৰৰ নিমন্ত্ৰণ ৰক্ষা কৰিবলৈ গৈ তাত কেইবাজনো ন-পুৰণি অসমীয়াক লগ পাই সন্ধিয়াটো ভালদৰেই অতিবাহিত হ’ল৷ এটা দৃশ্য পুৰণিড’হা অঞ্চলত দেখিবলৈ পালোঁ৷ এখন দোকানৰ সন্মুখত দীঘল লাইন৷ দোকানখনে ইফটাৰৰ বাবে একোখনকৈ বিভিন্ন খাদ্য-সামগ্ৰীৰ থাল সাজি বিক্ৰী কৰিছে৷ ব্যৱস্থাটো দেখি ভাল লাগিল৷কাটাৰীসকলৰ মাজত হিন্দী চিনেমা বেচ জনপ্ৰিয়৷ইয়াৰ চিনেমেক্সসমূহত নতুন হিন্দী চিনেমাবৃহস্পতিবাৰে,অৰ্থাৎভাৰতবৰ্ষতকৈ এদিন আগতে মুক্তি পায়৷ বহুত আৰবী দৰ্শকে টিকটৰ বাবে সময়তকৈ আগতে লাইন পাতি থাকে৷ ইয়াত চলা প্ৰতিখন চিনেমাৰ সংলাপ আৰবী ভাষাত লিখা ওলায়৷ বৰ্তমান ‘ৰয়েল প্লাজা’ত চলি থকা ‘ভাগ্মিলখাভাগ্’ বোলছবিখনে দৰ্শকৰ আদৰ পাইছে৷ “উৰন্ত শিখ” মিলখা সিঙৰ জীৱনী ভিত্তিক এই কাহিনী চিত্ৰখন সানমিহলি দৰ্শকৰ সৈতে যোৱা সোমবাৰৰ নিশাৰ দৰ্শনী ময়ো উপভোগ কৰিলোঁ৷\nবৰ্তমান কাটাৰৰ সৰ্বোচ্চ তাপমাত্ৰা ৪৩ ডিগ্ৰী চেলচিয়াচলৈ বৃদ্ধি পাইছে৷ নিশাৰ ভাগত তাপ মান৩৫ডিগ্ৰীলৈকে নামে৷ দুসপ্তাহ আগতে সেই তাপ মান আছিল ৩৯ ডিগ্ৰী৷সকলো সময়তে বলি থকা উষ্ম বতাহে শৰীৰ দেই-পূৰি নিব খোজে৷ কল-কাৰখানা, ৰাজপথ আৰু বিল্ডিং নিৰ্মাণত জড়িত বনুৱাসকলৰ ডিউটি নিশাৰ পৰা পুৱালৈ দুটা চিফ্টত ধাৰ্য্য কৰি দিয়া হৈছে৷বাসস্থান,যানবাহন,কাৰ্য্যালয় সকলোতে বাতানুকুল ব্যৱস্থা থাকিলেও মুকলিত কাম কৰা সকলৰ নিশা ভাগত হ’লেও কষ্ট অনিবাৰ্য্য৷\nকাটাৰী মহিলাসকলৰ পৰিধান ক’লা ৰঙৰ বুৰ্খা৷ বুৰ্খাত নানান ধৰণৰ এম্ব্ৰডায়েৰীৰষ্টাইল কৰা দেখিলে মই বেচ আমোদ পাওঁ৷ কম সংখ্যক কাটাৰীমহিলাইহে মুখখন আবুৰ কৰি ঢাকি ৰাখে৷ পুৰুষসকলৰ সৰু-ডাঙৰ প্ৰায় সকলোৱেই দীঘল বগা বস্ত্ৰ পৰিধান কৰে৷ মূৰত পৰিধান কৰা ‘ঘূৰ্টা’ বেচিভাগৰ ৰঙা-বগা গামোছাৰ নিচিনা আন কিছুমানৰ অৱশ্যে বগা,ক’লা বা মুগাবৰণীয়া৷ কাটাৰী পুৰুষসকলে পিন্ধা শুভ্ৰ বস্ত্ৰ ইমান পৰিষ্কাৰ কৰি কেনেকৈনো ৰাখে মই ভাবি পাৰ নাপাওঁ৷ আজিলৈ ডায়ৰী ইমানেই৷\nকাটাৰৰ ডায়েৰী– ৩২\nএকাগ্ৰতা আৰু পৰিশ্ৰম সফলতাৰ চাবিকাঠী\nআজিৰ কাটাৰৰ ডায়েৰীৰ যোগেদি নিজৰ অধ্যৱসায় আৰু একাগ্ৰতাৰ ফলত উন্নতিৰ ঢাপত বগাবলৈ সক্ষম হোৱা দুজন অসমীয়া যুৱকক পাঠকৰ সৈতে পৰিচয় কৰাই দিব খুজিছোঁ৷নিজৰ পৰিশ্ৰম আৰু সফলতাৰ চাবিকাঠী কি দৰে দুয়ো আয়ত্ত কৰিবলৈ সক্ষম হ’ল সেই বিষয়ে বিতংকৈ নিজ মুখে বহলাই ক’ব আৰু সময়ত সেয়া কাটাৰ অসম সমাজৰ মুখপত্ৰ বা স্মৰণিকাত প্ৰকাশিত হ’ব৷প্ৰথমেই কম ধুবুৰীৰ চাহানুৰ আলিৰ কথা ৷ পিতৃ কেন্দ্ৰীয় চৰকাৰৰ চাকৰিয়াল হোৱা হেতুকে চাহানুৰে সৰুতে অসম আৰু মেঘালয়ৰ বিভিন্ন ঠাইত পিতৃৰ সৈতে ভ্ৰমিলে৷চাকৰিৰ পৰা অৱসৰলৈ ধুবুৰীত ঘৰ বাৰী কৰাত চাহানুৰে তাৰ বি এন কলেজৰ পৰা স্নাতক ডিগ্ৰী লয়৷কলিকতালৈ আহি এটা ইন্টাৰনেশ্বনেলবেংকৰ চাকৰিত যোগদান কৰি তেওঁ লক্ষ্য কৰে যে বেংকৰ বহুবোৰ নথি পত্ৰ,যোগাযোগ ফৰাচী ভাষাত চলে৷তেওঁ বেংকৰ উৰ্ধতম কৰ্তৃপক্ষক নিজৰ ফৰাচী ভাষা শিকিবলৈ আগ্ৰহ হোৱাৰ কথা ব্যক্ত কৰে৷বেংকে জনায় যে তেওঁ কলিকতাৰ ফৰাচী দূতাবাসৰ যোগেদি ফৰাচী ভাষা শিকিব পাৰিব আৰু লগতে ফ্ৰান্সৰ কলা-সংস্কৃতিৰ বিষয়েও জ্ঞান আহৰণ কৰিব পাৰিব৷নিশাৰ ভাগৰ আজৰি সময়ত চাহানুৰে ফৰাচী অধ্যয়ন কৰিবলৈ আৰম্ভ কৰিলে আৰু এটা সময়ত পৰীক্ষা দি আন্তঃৰাষ্ট্ৰীয়ডিপ্লমা আয়ত্ত কৰিবলৈ সক্ষম হ’ল৷ইয়াৰ পিছত চাহানুৰৰকৰ্মস্থলী বাংগালোৰলৈ সলনি হ’ল ৷\nবাংগালোৰৰ পৰা এইবাৰ ডুবাইলৈচাহানুৰ আহিল৷ ডুবাইতএমিটি ইউনিভাৰ্চিটি আৰু আন টুৰিজমৰ লগত জড়িত শিক্ষা প্ৰতিষ্ঠানে তেওঁক ফৰাচী ভাষা আৰু ফৰাচী সংস্কৃতিৰ ওপৰত শিক্ষা দিবলৈ আমন্ত্ৰণ জনাব ধৰিলে৷সদ্যহতে চাহানুৰ আলি ড’হাৰ মডাৰ্ণ ইণ্ডিয়ান স্কুলৰ ফৰাচী ভাষাৰ বিষয় শিক্ষক৷তেওঁৰ মতে ফৰাচী ভাষা শিকাৰ পৰা এদিনো থমকি ৰ’বলগীয়া হোৱা নাই৷\nআনজন যুৱকৰ নাম কামাৰুল আলম৷ গৃহস্থান হোজাইৰ পৰা স্নাতক ডিগ্ৰী লোৱাৰ পিছত কামাৰুলে মনস্থ কৰিলে অসমৰ বা ভাৰতৰ কলেজৰ পৰা নহয় ডুবাইৰ পৰা এম বি এ কৰিব৷ ডুবাইৰ মনিপাল ইউনিভাৰ্চিটিৰ পৰা সফলতাৰে এম বি এ ডিগ্ৰী লাভ কৰাৰ পৰা কামাৰুলে আৰু পিছলৈ ঘূৰি চাবলগীয়া হোৱা নাই৷লগে লগেডুবাইৰ এক সম্ভ্ৰান্ত ব্যৱসায়ী প্ৰতিষ্ঠানত চাকৰিত নিযুক্তি লাভ কৰিলে৷\nমধ্যপ্ৰাচ্যৰ দেশকেইখন উপৰিওচীন,ফ্ৰান্স আৰু আফ্ৰিকাৰো কেইবাখনো দেশৰ ব্যৱসায়ৰ দায়িত্ব নিয়াৰিকৈ সম্পন্ন কৰাৰ ফলত আজি তেওঁ নিজে এটা আতৰৰ কোম্পানীৰ মেজৰ শ্বেয়াৰহোল্ডাৰ হ’ব পাৰিছে৷ অলপতে তেওঁ পেৰিচলৈ ৬মহীয়া প্ৰশিক্ষণত যাব৷দুয়োজন ডেকা যুৱকৰ উত্তৰণৰ কাহিনী ৬৷৭বছৰৰ অধিক কালৰ নহয়৷ এওঁলোকৰ পৰা আমাৰ অসমৰ যুৱক যুৱতীয়ে অনুপ্ৰেৰণা লাভ কৰক৷ঘৰতে সোমাই নাথাকি বাহিৰৰ বিশ্বত কৰ্ম অনুসন্ধান কৰক আৰু তাৰ বাবে ন্যূনতমঅৰ্হতা খিনি আহৰণ কৰক৷ ইয়াত মই গম পোৱা মতে কিছুমান ট্ৰেডত সদায় চাকৰিয়ালৰ প্ৰয়োজন হৈয়ে থাকে৷ সেইবিলাকৰ কিছুমান হ’ল এচিটেকনিচিয়ান, ইলেকট্ৰিচিয়ান, ৰেফ্ৰিজিৰেটৰ মেকানিক, কম্পিউটাৰ মেকানিক, অট’মবাইল মেকানিক, কাৰপেন্টাৰ, প্লাম্বাৰ,চেফ আদি৷কিন্তু আটাইতকৈ লাগতিয়াল কথাটো হ’ল- এইবিলাক চাকৰিৰ বাবে কোনো প্ৰতিষ্ঠানৰ ডিপ্লমা আহৰণ কৰিব লাগিব৷তেতিয়া পোন চাতেইচুপাৰভাইজাৰৰ নিযুক্তি পাব আৰু ক্ৰমে পদোন্নতি হব৷ আমাৰ অসমীয়া মানুহৰ বাহিৰে এইবিলাক সুবিধা ভাৰতৰ অইন প্ৰদেশৰ মানুহ ল’ব জানে৷\nদুদিনমানৰ আগতে কাটাৰৰ উত্তৰাখণ্ড সমাজৰ আমন্ত্ৰণ ক্ৰমে এখন সভালৈ গৈছিলোঁ৷ সভা অনুষ্ঠিত হৈছিল ভাৰতীয় দূতাবাসৰ অধীন ভাৰতীয় সাংস্কৃতিক কেন্দ্ৰত৷উত্তৰাখণ্ড সমাজে জনোৱামতে কাটাৰত তেওঁলোকৰ পৰিয়ালৰ সংখ্যা পঞ্চাশৰো কম৷ আৰু ইয়াৰ বিপৰীতে আজিৰ তাৰিখত আমাৰ অসম সমাজৰ পৰিয়ালৰ সংখ্যা এশৰো অধিক হব৷উত্তৰাখণ্ড সমাজে নিজৰ প্ৰদেশৰ বৰ্তমানৰ ভয়ংকৰ দুৰ্যোগৰ সময়ত দেহে-কেহে,মনেপ্ৰাণে থিয় দিয়া দেখি মুগ্ধ নহৈ নোৱাৰিলোঁ ৷ ভাবিবলৈ বাধ্য হ’লোঁ আমাৰ সমাজে নিজৰ মাজতে একাত্মীয়তা গঢ়ি তুলিব পাৰিছোঁনে? অধিকাংশইচোন নিজৰ ব্যক্তিগত উন্নত লাইফষ্টাইল, এচিভমেন্ট আদি লৈয়ে ব্যস্ত৷ পৰস্পৰৰ মাজত ভাৱ বিনিময় কৰি সুখ-দুখৰ দুআষাৰপাতিবলৈয়োচোন সময়ৰ ভীষণ নাটনি !\n← চকুৰ অসুখ ‘কনজাংটিভাইটিচ’-(ডা০ ভূপেন শইকীয়া)\nৰক্তপিপাসু : ৬ -( জ্যোতি প্ৰকাশ নাথ :) →\nফাগুনত লিগাং চাবলৈ, ঘূণাসুঁতিলৈ – কবিতা ডেকা


যোগাৰ – সৌমিত্ৰ যোগী – ফটাঢোল\nDecember 1, 2017 ভিন্নস্বাদ\t8 Comments\nমই স্বভাৱতে বৰ লাজকুৰীয়া আৰু উদাৰ। বহুতৰে থকাৰ দৰে মোৰ বৰ ঈৰ্ষা-চিৰ্ষা নাই। কিহক লৈ ঈৰ্ষা কৰিমনো? কাৰোবাৰ সমান বা কাৰোবাতকৈ“মই কিহত কম” বুলি ভাবিলেহে মানুহক ঈৰ্ষা কৰা যায়। কাকো হিংসা কৰিবলগীয়াও নাই মোৰ। কাৰণ জানোৱেই যে মই কোনোপধ্যেই কাৰো সমান হ’ব নোৱাৰোঁ। মই মোৰ সমানহে হ’ব পাৰোঁ। মই মোৰ সৈতেহে তুলনা কৰিব পাৰোঁ। মই মোৰ সৈতেহে বাজী মাৰিব পাৰোঁ। এই কথাকেইটা পঢ়ি মোক নিশ্চয় আপোনাৰ জ্ঞানী মানুহ যেনেই লাগিছে। কোনোবাই হয়তো স্থিতপ্ৰজ্ঞ লোক বুলিও অভিহিত কৰিব। কিন্তু ভুল ধাৰণা। মই মোক এতিয়াও সম্পূৰ্ণৰূপে ঈৰ্ষা বা হিংসাৰ পৰা মুক্ত কৰিব পৰা নাই। খুব চেষ্টা কৰোঁ নিজক সংশোধন কৰিবলৈ। তাৰ কাৰণে যোগ-প্ৰাণায়াম বা ধ্যান-প্ৰাৰ্থনা সকলো কৰোঁ। তথাপি মোৰ মনৰ পৰা হিংসা বা ঈৰ্ষাৰ ভাবটো নগ’ল। এদিনাখনৰ কথা, ভাবিলো এইবিলাক বাদ দি বুদ্ধৰ শৰণ লওঁ। বুদ্ধং শৰণং গচ্ছামি। কেইদিনমান ছান্টিঙো কৰি চালোঁ। নাই। মানুহৰ ওচৰত সকলো ধৰ্ম, সকলো দৰ্শন অসাৰ। মানুহ নিজৰ দৰ্শনৰ খোলাটোৰ পৰা ওলাব নোৱাৰে। সেই খোলাৰ পৰা ওলাব নোখোজা মানুহক বুদ্ধ-হজৰত কোনেও বাহিৰলৈ উলিয়াই আনিব নোৱাৰে।\nমই আনৰ সকলো সুখ আৰু ভোগক সহ্য কৰিব পাৰোঁ। কাৰোবাৰ পৰ্বতসম উন্নতিয়েও মোক টলাব নোৱাৰে। কিন্তু কিয় ক’ব নোৱাৰোঁ, ছোৱালীবোৰলৈ মোৰ বৰ ঈৰ্ষা হয়। ছোৱালী মানে, হায়াৰ ছেকেণ্ডাৰী পাছ কৰা ছোৱালীৰ পৰা আৰম্ভ কৰি জে আৰ এফ পোৱা ল’ৰা-ছোৱালীৰ মাকপৰ্যন্ত, ভণ্টি বুলি কোৱা ছোৱালীজনীৰ পৰা আৰম্ভ কৰি বৰমা বা জেঠাই বুলি কোৱা ছোৱালীজনীলৈকে, এই সকলোবোৰলৈকে মোৰ ঈৰ্ষা হয়। মই তেওঁলোকৰ ভালখিনি সহ্যই কৰিব নোৱাৰোঁ। প্ৰচণ্ড ঈৰ্ষা হয় মোৰ। ঈৰ্ষাত ছাটি-ফুটি মৰোঁ। কিবা পোৰা পোৰা গোন্ধ এটা নাকত লাগেহি। মোৰ বুকুখনৰ এটা অংশ পোৰা যেনেই লাগে মোৰ। ৰাতি টোপনি নাহে। ইকাটি-সিকাটিকৈ বাগৰ সলাই সলাই ৰাতিটো পাৰ কৰোঁ। মাজনিশা উঠিও যোগ-প্ৰাণায়াম কৰোঁ। মুখখন ঠাণ্ডা পানীৰে তিয়াই লওঁ। মনৰ ভিতৰতে পৰমাত্মাৰ সৈতে মিলি যাবলৈ চেষ্টা কৰোঁ। নাই। তথাপি শান্তি নাই।\nনিজক বুজাওঁ। নাই, মনে বুজি নাপায়।\nনিজক সোধোঁ। কি হৈছে? ইমান নিস্পৃহ মানুহজনৰ ইমান আকুলতা কিয়?\nসকলো বুজি পাওঁ, কিন্তু নিজক বুজাব নোৱাৰোঁ। অবুজন মন। অঁকৰা কলিজা। গোঁৱাৰ হৃদয়। কোনোপধ্যে বুজি নাপায়। মাজে মাজে এনে লাগে যেন লাহে লাহে বুজি উঠিছে। এতিয়াৰ পৰা আৰু চিন্তা নাই। ছোৱালী মানুহৰ কোনো কথাই মোক আমনি কৰিব নোৱাৰে আৰু। ঠিক তেনেতে কোনোবা ধুনীয়া ছোৱালী এজনীয়ে দিলেই নহয় ছেলফি এখন আপলোড কৰি। লগে লগে চৌপাশ ধোঁৱা ধোঁৱা। পোৰা পোৰা গোন্ধ।\nকিয় নাজানো, ছোৱালীবোৰৰ কাৰণে ভগৱানে ইমানবোৰ কাপোৰ স্ৰজন কৰিলে। পেটিকোটৰ পৰা প্লাজ্জোলৈকে – কিমান যে কাপোৰ। আমাৰ সেই ঘেদেলা মৰা সেই একেকেইটাই কাপোৰ। ৰঙো সেই একেকেইটাই। অথচ ছোৱালী মানুহৰ কাৰণে কিমান যে ৰং। আৰু আচৰিত কথা কি, কোনোবা ছোৱালী এজনীৰ গাত দেখি ভাল লগা ৰং এটাৰ কাপোৰ কিনি পিন্ধি দেখা গ’ল ল’ৰা মানুহক মুঠেই ভাল নালাগে। চাওকচোন – পুৰুষসকলৰ প্ৰতি ভগৱানৰ কেনে অন্যায় আচৰণ। ছোৱালীৰ বাবে স্ৰজন কৰা ৰংটোৰো আমি ভাগ ল’ব নোৱাৰোঁ। তাৰ পাছত বাৰু ছোৱালীবোৰক ঈৰ্ষা নকৰাকৈ কেনেকৈ থাকোঁ কওক। ৰঙৰ কথা কওঁতে মনত পৰিছে, আমাৰ এজনে এইবোৰ কথাৰ কাৰণে নিজৰ এটা স্থায়ী ৰঙেই ঠিক কৰি লৈছে। ক’লা পেণ্ট, নীলা ছাৰ্ট। সদায় সেই ৰঙতে দেখিব। নতুন কাপোৰ নে পুৰণি কাপোৰ সেইটোও ধৰিব নোৱাৰি, আৰু দামী কাপোৰেই নে কম দামী কাপোৰেই তাকো ধৰিব নোৱাৰি। গাৰ ৰং হৈছে নিভাঁজ ক’লা। গতিকে নীলা চোলাৰ সৈতে মানুহজনক গাত নীল সানি দিয়া ক’লা খাহী ছাগলীটোৰ দৰেই লাগে একেবাৰে। চাওকচোন পুৰুষৰ কি কপাল।\nআৰু ছোৱালী মানুহৰ কাপোৰো বহুত হে।\nআমাৰ আৰু এযোৰ পিন্ধি ছেলফি দুখন তুলিলোঁ মানে নতুন কাপোৰ নোলোৱালৈকে ছেলফি দিয়া বন্ধ। আৰু আমি লোকৰ ছেলফিত লাভ বা ৱাও ৰিয়েকশ্যন দি দি হৰেক ৰকমৰ, হৰেক কাপোৰৰ আৰু হৰেক ৰঙৰ ছেলফিত লাইক কৰি থাকোঁ। এদিন এজনে ক’লে বোলে আপুনিনো মিছাতে ছোৱালীবোৰক ঈৰ্ষা কৰে কিয়? ছোৱালীবোৰৰ ইজনীৰ লগত সিজনীৰ মিলা-প্ৰীতি আছে, গতিকে ইগৰাকীৰ কাপোৰ সিগৰাকীয়ে নিও ছেলফি উঠে। সঁচা কথা কবলৈ গ’লে এযোৰ কাপোৰতে বহুত মুখৰ ছেলফি হয়। মতা মানুহৰ জানো ইমান মিল আছে?\nমানুহজনৰ কথাখিনি ইমান বিশ্বাসযোগ্য নহয়। ইমান এনে কি গৰজ পৰিছে যে আনৰ কাপোৰ আনি হ’লেও ছেলফি উঠিব আৰু ফে’চবুকত আপলোড কৰিব। আচলতে ছোৱালী মানুহৰ কাপোৰেই থাকে বহুত বহুত। ভগৱানে তেওঁলোকক হাত খুলি দিছে। কিন্তু এটা কথা হয় যে আমাৰ মতা মানুহবোৰৰ মুঠেই মিল নাই।\nআচলতে কি জানে, ওলাওঁতে-সোমাওঁতে ওচৰ-চুবুৰীয়াৰ ধুনীয়া শ্ৰী-চেহেৰাৰ তন্বী গাভৰু ছোৱালী দেখি থাকিলে বুঢ়া মানুহৰো জীমলৈ যাবলৈ মন যোৱাৰ দৰে মোৰো আনৰ ধুনীয়া ধুনীয়া ছেলফিবোৰ দেখিলে বৰ জোৰকে ছেলফি উঠিবলৈ মন যায়। কিন্তু কৰিম কি? পোৰা কপাল। কাপোৰ সেই একেকেইটাই। অলপমান ক’লা পেণ্ট নীলা ছাৰ্টৰ দৰে। গতিকে ঈৰ্ষাত জ্বলি-পুৰি মৰোঁ। হিংসাত চকুৰে জুই ওলাই থাকে। নাকেদি ফাউচ ফাউচ ক’লা ধোৱা ওলায়।\nআকৌ ভাবিবলৈ ধৰোঁ। কিবা উপায় উলিয়াবলৈ চেষ্টা কৰোঁ। কিবা বুদ্ধিৰ আমদানি হয় নেকি গভীৰভাৱে অপেক্ষা কৰোঁ। যিমানেই দিন যায় সিমানেই হতাশাৰ ক’লীয়া ডাৱৰে মনটো আন্ধাৰ কৰি পেলায়। মই ধ্যানৰ সময়ত পৰমাত্মাৰ কথা নাভাবোঁ। মই নতুন নতুন ছেলফি উঠাৰ কিটিপৰ কথা ভাবোঁ।\nএই হতাশাৰ মাজতে এদিন পূব আকাশত আশাৰ বেলিয়ে দেখা দিয়া যেন পালোঁ। সপোন সাকাৰ হোৱাৰ আনন্দত মই জঁপিয়াই দিলোঁ।\nসপোনত পোৱা ঔষধ সযতনে কঢ়িয়াই অনাৰ দৰেই ময়ো মোৰ ধ্যানপ্ৰদত্ত উপায় অনুসৰি পইচা পোৱাৰ পিছদিনাই দুপৰীয়া গ্ৰাহকৰ বেছি ভিৰ নথকা সময়ত এখন কাপোৰৰ দোকানত সোমালোঁ। খুব গহীনত ক’লোঁ যে মোক ছাৰ্ট লাগে, ভাল ছাৰ্ট কেইটামান দেখুৱাওক।\nমোৰ মোচন দেখি আটাইকেইগৰাকী ছেলছমেনেই বৰ আগ্ৰহেৰে কাপোৰ উলিয়াই দিলে। মেনেজাৰগৰাকী আছিল ছোৱালী। সুধিলে – কেইটা লাগিব ছাৰ্ট?\nময়ো কম নহয়। লগে লগে ক’লোঁ – পছন্দ হ’লে কেইবাটাও ল’ম।\nগ্ৰাহক নোহোৱাৰ সময়ত কেইবাটাও ছাৰ্ট লোৱা কোনোবা গ্ৰাহক সোমালে সি কিমান সন্মান পায় সেইদিনাহে বুজি পালোঁ। ময়ো ভালৰো ভাল ছাৰ্ট চাই চাই বাৰে বাৰে ট্ৰায়েল ৰূমত সোমাওঁ আৰু অলপ দেৰিৰ মূৰত ওলাই আহি মূৰ জোকাৰোঁ – নাই, মোক এটায়ো ছুট কৰা নাই।\nতেওঁলোকে আকৌ দহটামান দিয়ে। মই আকৌ ট্ৰায়েল ৰূমত সোমাওঁ আৰু বহু দেৰিৰ পাছত ওলাই আহি মূৰ জোকাৰোঁ।\nমোৰ মতি-গতি দেখি খুব সম্ভৱ তেওঁলোক আটাইকেইজন অলপ বিৰক্ত হ’ল। এজনে ক’লে – চাই লওক, আপোনাৰ যিটো ভাল লাগে।\nমই দেখিলোঁ যে মোৰ ইমানতে সামৰিব হৈছে আৰু। এইবাৰ কিবাকে বাজেট মিলাই ছাৰ্ট এটা পছন্দ কৰিলোঁ আৰু তাকে লৈ তাৰ পৰা নিৰাপদে ওলাই আহিলোঁ।\nমনটো বৰ ভাল লাগি আহিছে। এটা ছাৰ্ট কিনিবলৈ গৈ এমাহমান একেৰাহে ফে’চবুকত আপলোড কৰি থাকিব পৰাকৈ ছেলফিখিনি যোগাৰ হোৱা কথাটোৱে মনত বৰ আনন্দ দিলে। হতাশাৰ ডাৱৰ আঁতৰি গৈ এতিয়া একেবাৰে মনত দুপৰৰ জলমল ৰ’দ। কেৱল এটাই কাম বাকী থাকিব, ফটোশ্বপত ট্ৰায়েল ৰূমৰ বেকগ্ৰাউণ্ড কাটি বিভিন্ন ঠাইৰ বেকগ্ৰাউণ্ড একোটাহঁত লগাই দিব লাগিব।কথাবোৰ যিমানেই ভাবিবলৈ ধৰিলোঁ সিমানে আনন্দই হিয়া নধৰা হ’ল।\nআৰু বেছি ফূৰ্তি লাগিবলৈ ধৰিলে যেতিয়া এই কথা মনলৈ আহিল যে ছোৱালীবোৰেও কিজানি কাপোৰবোৰ এনেকৈয়ে যোগাৰ কৰে।\nইয়াৰ পাছত খুব সম্ভৱ মোৰ ছোৱালীবোৰৰ প্ৰতি থকা ঈৰ্ষা ভাবটো লাহে লাহে নাইকিয়া হৈ যাব।\n« লীলা গগৈৰ ৰচনাত হাস্যৰস – ডঃ চন্দ্ৰ কমল চেতিয়া\nপদ্মনাথ গোহাঞিবৰুৱাৰ ধেমেলীয়া নাটকত এক বিহংগম দৃষ্টিপাত – ড. দীপশিখা কলিতা »\nবৰ সুন্দৰকৈ লিখিলে , ভাল লাগিল সচাঁই /\nবহুদিনলৈ মনত পৰি মনে মনে হাঁহি উঠি থকা লেখা।\nআইঐ। এতিয়া হে উৰহি গছৰ ওৰ ওলাল। খিয়াল টো মানে লাগে । এই বাৰ আৰু খিয়াল লগাকে দিম। মানে চেলফি।\nআপুনি শেষৰ ফালে বৰ ৰিস্কি কথা লিখিলে চাৰ, এতিয়া নাৰী সমাজৰ ৰোষত পৰিলে কোনে ৰিস্ক লব বাৰু?\nবহুত বহুত ধন্যবাদ৷\nবুদ্ধিত বৃহস্পতি দেই


Nalinidhar Bhattacharya নলিনীধৰ ভট্টাচাৰ্য Archives - SCIENTIA BOOK SHOP\n"নলিনীধৰ ভট্টাচাৰ্য" (ইংৰাজী: Nalinidhar Bhattacharya; ১৯২১ - ) অসমৰ এগৰাকী আগশাৰীৰ কবি, প্ৰৱন্ধকাৰ,সমালোচক, তথা অনুবাদক। জ্ঞানপীঠ বিজয়ী সাহিত্যিক বীৰেন্দ্ৰ কুমাৰ ভট্টাচাৰ্যৰ ভাতৃ নলিনীধৰ ভট্টাচাৰ্যই ৰামধেনুৰ পাতত অনুবাদক হিচাপে নিজৰ সাহিত্য জীৱন আৰম্ভ কৰে। "ননী আছনে ঘৰত" নামৰ কবিতাটি ভট্টাচাৰ্য দেৱৰ অনন্য কৃতি বুলি ধৰা হয়। তেখেতে ১৯৮২ চনত অসম সাহিত্য সভাৰ ডিফু অধিবেশনৰ কবি সন্মীলনৰ সভাপতিত্ব কৰিছিল ।\nশিক্ষা জীৱন : ১৯৪০ চনত কাকজান উচ্চ মাধ্যমিক বালক বিদ্যালয়ৰ পৰা মেট্ৰিক পৰীক্ষাত উত্তীৰ্ণ হৈ যোৰাহাট জে. বি. কলেজৰ পৰা আই এ পাছ কৰে। তাৰ পাছত ব্যক্তিগত পৰীক্ষাৰ্থী হিচাপে তেও স্নাতক আৰু তাৰ পাছত স্নাতকোত্তৰ ডিগ্ৰী ( অসমীয়াত)ও লাভ কৰে।\nকৰ্ম জীৱন : আই এ পৰীক্ষাত উত্তীৰ্ণ হৈয়েই তেখেতে কাকজান উচ্চ মাধ্যমিক বিদ্যালয়ত শিক্ষকতা আৰম্ভ কৰে। স্নাতকোত্তৰ ডিগ্ৰী লাভ কৰাৰ পাছত ভট্টাচাৰ্য দেৱে শ্বিলঙৰ চেণ্ট এন্থনীজ কলেজত অসমীয়াৰ প্ৰৱক্তা হিচাপে প্ৰায় তিনি বছৰ কাৰ্য নিৰ্বাহ কৰে। ১৯৬০ চনত তেখেতে গুৱাহাটীৰ আৰ্য বিদ্যাপীঠ কলেজত যোগদান কৰে আৰু ১৯৮৩ চনলৈকে তাতে কৰ্মৰত হয়।\nসাহিত্য কৃতি : ১৯৭৯ চনত তেখেতৰ প্ৰথম কাব্যগ্ৰন্থ " এই কুৱলীতে" প্ৰকাশ পায়। কাব্যৰ লগতে অনুবাদ আৰু সমালোচনাৰেও ভট্টাচাৰ্যই অসমীয়া সাহিত্যৰ ভড়াল চহকী কৰি গৈছে ।\nBHABANI BOOKS ভৱানী বুক্ছ, Nalinidhar Bhattacharya নলিনীধৰ ভট্টাচাৰ্য\nSUNDARAR SAINIK সুন্দৰৰ সৈনিক নলিনীধৰ ভট্টাচাৰ্য অভিনন্দন গ্ৰন্থ সম্পাদক : ড° শিৱনাথ বৰ্মন (BHABANI BOOKS)


Pakistan shaken byadeadly earthquake\nএক ভয়ংকৰ ভূমিকম্পই কঁপাই যায় পাকিস্তান\nPakistan was shaken byamassive earthquake in the wee hours on Thursday. The magnitude of the earthquake on the Richter scale was 5.7. The southern part of Pakistan trembled.\nBy Asom Aditya\t Last updated Oct 7, 2021\nবৃহস্পতিবাৰে পুৱতিনিশা এক ভয়ংকৰ ভূমিকম্পই কঁপাই যায় পাকিস্তান। ৰিখটাৰ স্কেলত এই ভূমিকম্পৰ প্ৰাবল্য আছিল ৫.৭। পাকিস্তানৰ দক্ষিণ অংশ কঁপি উঠে এই ভূঁইকঁপত। কমেও ১৫–২০জন লোকৰ মৃত্যু হৈছে এই ভূমিকম্পৰ ফলত। মৃতকৰ সংখ্যা বৃদ্ধি হোৱাৰ সম্ভাৱনা আছে। ভূমিকম্পৰ উৎপত্তিস্থল আছিল পাকিস্তানৰ কুৱেট্টাৰ পৰা ১০২ কিলোমিটাৰ উত্তৰ–পূবত। পুৱতিনিশা সকলো লোক শুই থকাৰ সময়তে হোৱা ভূমিকম্পত ক্ষতিসাধন হয় বহু ঘৰৰ।\nভূমিকম্পত আটাইতকৈ বেছি ক্ষতি হৈছে বেলুচিস্তান প্ৰদেশৰ পাহাৰেৰে আৱৰা চহৰ হাৰনাইত। বিদ্যুৎ আৰু মোবাইল ফোন সেৱাও বিপৰ্যস্ত হৈ পৰে। আমেৰিকাৰ জিঅ’লজিকেল ছাৰ্ভেৰ ফালৰ পৰা জনোৱা হৈছে, ভূমিকম্পৰ প্ৰাবল্য আছিল ৫.৭।\nপুজোর আগে ফের বাড়ল জ্বালানির দাম


ভাৰত মাতা - অসমীয়া ৱিকিপিডিয়া\nতামিলনাডুৰ কন্যাকুমাৰীত অৱস্থিত ভাৰত মাতাৰ মূৰ্তি\nভাৰত মাতা বা ভাৰতাম্বা হৈছে ভাৰতক মাতৃদেৱী হিচাপে গণ্য কৰা ৰূপ। তেওঁক দেৱী হিচাপে পূজা কৰা হয়। তেওঁক সাধাৰণতে গেৰুৱা শাৰী পৰিহিত হাতত ভাৰতৰ ৰাষ্ট্ৰীয় পতাকা লৈ থকা ৰূপত কল্পনা কৰা হয়। কিছুমান ৰূপত তেওঁৰ বাহন হিচাপে সাহস আৰু বিক্ৰমৰ প্ৰতীক সিংহ থাকে। কিছুমানে ভাৰত মাতাক দুৰ্গা, লক্ষ্মী, সৰস্বতীৰ ৰূপ হিচাপে গণ্য কৰে।\nপৰিচয় আৰু অৰ্থ[সম্পাদনা কৰক]\n১৯ শতিকাৰ শেষৰফালে ১৮৫৭ চনৰ চিপাহী বিদ্ৰোহৰ পিছত ভভাৰতীয় উপমহাদেশক মাতৃ হিচাপে ব্যক্তিত্ব আৰোপ কৰা চিন্তা-চৰ্চা আৰম্ভ হৈছিল। বঙ্কিমচন্দ্ৰ চট্টোপাধ্যায় দেৱৰ ১৮৮২ চনত ৰচিত আনন্দমঠত পোনপ্ৰথমবাৰৰ বাবে ভাৰত মাতাৰ ছবি ব্যৱহাৰ কৰা হৈছিল। প্ৰথমতে ভাৰত মাতাক ধৰ্ম নিৰপেক্ষ ভাবে ভাৰত উপমহাদেশৰ সকলো ধৰ্ম-সম্প্ৰদায়ৰ মানুহৰ মাতৃ গণ্য কৰা হৈছিল আৰু ব্ৰিটিছৰ বিৰুদ্ধে সকলোকে একগোট কৰিবলৈ ইয়াক ব্যৱহাৰ কৰা হৈছিল। যদিও পিছলৈ বিনায়ক সবৰকাৰৰ প্ৰচেষ্টাত ভাৰত মাতা হিন্দু দেৱী হিচাপে প্ৰতিষ্ঠিত হয়। হিন্দু দেৱী হিচাপে প্ৰকাশ কৰাৰ বাবে এই ধাৰণা একীশ্বৰবাদ বিশ্বাস কৰা আন আন ধৰ্মৰ মাজত সমালোচিত হৈছিল। ভাৰত মাতা হিন্দু ধৰ্মত ইতিমধ্যে থকা দেৱীৰ অন্তৰ্ভুক্ত হয় নে নহয় এইবিষয়েও বিতৰ্কৰ সূত্ৰপাত হৈছিল। পিছে বিনায়ক সবৰকাৰ আৰু অৰবিন্দ ঘোষৰ প্ৰচেষ্টাত ভাৰত মাতা হিন্দুৰ দেৱী হিচাপে স্বীকৃতি লাভ কৰিলে আৰু বিভিন্ন প্ৰতিষ্ঠান যেনে কোৰ্ট, আৰ্মী আৰু কংগ্ৰেছত স্থান লাভ কৰিলে। এই ধাৰণাক ভাৰতীয় ৰাজনীতিৰ পৰিপন্থী বুলি ৰবীন্দ্ৰনাথ ঠাকুৰৰ বি. আৰ. আম্বেদকাৰ আৰু বিভিন্ন ঠাইত কংগ্ৰেছে উল্লেখ কৰিছিল যদিও তেতিয়ালৈকে ভাৰত মাতাৰ ধাৰণায়ে সফলভাবে দেশপ্ৰেমমুলুক প্ৰতীক হিচাপে প্ৰতিষ্ঠা হৈছিল। ২০ শতিকাৰ শেষৰলৈকে ভাৰত মাতায়ে হিন্দু ৰাষ্ট্ৰ আৰু অখণ্ড ভাৰতৰ নতুন ধাৰণাক সামৰি লয়। গোটেই উপমহাদেশক অখণ্ড ভাৰত হিচাপে অন্তৰ্ভুক্ত কৰিবলৈ ৰাষ্ট্ৰীয় স্বয়ংসেৱক সংঘয়ে মুখ্য বিষয় হিচাপে ৰাজনৈতিক প্ৰেক্ষাপটত উপস্থাপন কৰে।\n↑ "History lesson: How 'Bharat Mata' became the code word foratheocratic Hindu state". http://scroll.in/article/805247/history-lessons-how-bharat-mata-became-the-code-word-for-a-theocratic-hindu-state.\n↑ Visualizing space in Banaras: images, maps, and the practice of representation, Martin Gaenszle, Jörg Gengnagel, illustrated, Otto Harrassowitz Verlag, 2006, আই.এচ.বি.এন. 978-3-447-05187-3\n↑ "Far from being eternal, Bharat Mata is onlyalittle more than 100 years old". http://scroll.in/article/805990/far-from-being-eternal-bharat-mata-is-only-a-little-more-than-100-years-old.\n"https://as.wikipedia.org/w/index.php?title=ভাৰত_মাতা&oldid=214352"ৰ পৰা অনা হৈছে\nএই পৃষ্ঠাখন ০৭ ফেব্ৰুৱাৰী, ২০২০ তাৰিখে ১৬:৩৮ বজাত অন্তিম সংশোধন কৰা হৈছিল।


ভেকুঁৰজনিত ৰোগ : — বিকাশপেডিয়া\nমূল পৃষ্ঠা / স্বাস্থ্য / ৰোগসমূহ / ভেকুঁৰজনিত ৰোগ :\nভেকুঁৰজনিত ৰোগৰ বিষয়ে লিখা হৈছে ।\nভেকুঁৰজনিত ৰোগ যেনে খৰ আদিৰ বিভিন্ন চিকিৎসাৰ পাছতো পুন:সংক্ৰমন হোৱা দেখা যায় | বেছিভাগ ৰোগীয়ে সাধাৰণ চিকিত্সকৰ পৰা বিশেষজ্ঞ চিকিৎসা দেখুৱাই নিৰাশ হৈ পৰে | নিৰাশ হব নালাগে ; মাথোন কেইটামান নিয়ম মানি চলিলেই ইয়াৰ পুন:সংক্ৰমনৰ পৰা হাত সাৰি থাকিব পাৰি |\nভেকুঁৰ হল এক প্ৰকাৰৰ পৰজীৱী উদ্ভিদ | বংশ বিস্তাৰৰ কাৰণে ই কিছুমান ৰেণুৰ সৃষ্টি কৰে | সেমেকা উষ্ম পৰিবেশ পালেই এই ৰেণুবোৰ অংকুৰিত হয় ,যাৰ প্ৰভাৱত আক্ৰান্ত অংশত উত্তেজনাৰ সৃষ্টি হৈ এলাৰ্জি হয় আৰু খুব খজুৱতি হয় | এই ৰেণু সাধাৰণতে যিকোনো পৰিবেশতে থাকিব পাৰে | চকুৰে মনিব নোৱাৰা এই ৰেণু প্ৰায় ১০০ডিগ্ৰী ছেলচিয়াচত হে নষ্ট হয় | লেতেৰা পৰিবেশত থাকিলে বা ব্যক্তিগত ভাৱে পৰিস্কাৰ পৰিচ্ছন্নতা বজাই নাৰাখিলে, দুৰ্বল হলে , ৰোগ প্ৰতিৰোধ ক্ষমতা কমি গলে বা কোনো অইন ৰোগৰ দ্বাৰা আক্ৰান্ত হলে, এন্টিবায়টিক খালে এই ৰেণুবোৰ কাপোৰ-কাণিৰ দ্বাৰা বা আক্ৰান্ত ব্যক্তিৰ সংস্পৰ্শৰ দ্বাৰা গাৰ সংস্পৰ্শলৈ আহিলে সংক্ৰমন ঘটাব পাৰে | আগতে হোৱা অংশত সিহঁতৰ বাবে অনুকুল অৱস্থাৰ সৃষ্টি কৰে বাবে সেই অংশতেই পুন: সংক্ৰমন বেছিকৈ হোৱা দেখা যায় |\nবাচি থকাৰ উপায়:-\n১. নিয়মিত ভাৱে ভেকুঁৰনাশক চাবোনেৰে ভালদৰে পুৱাই গা ধোৱক | অৱশ্যে গৰমৰ দিনত গধুলিও ধুব লাগে |\n২. প্ৰতিবাৰ গা ধোৱাৰ পাছত পৰিস্কাৰ কাপোৰ পিন্ধক | আগতে ব্যৱহাৰ কৰা কাপোৰৰ পুন:পৰিধান নকৰিব |\n৩. আক্ৰান্তস্থান বা তাৰ চৌপাশৰ অংশখিনি দিনত তিনিবাৰমান সাধাৰণ পানীৰে ধোৱক | চাবোন ব্যৱহাৰ নকৰিব ,কিন্তু তাৰ আগতে হাতদুখন চাবোনেৰে নিশ্চয় ধুব |\n৪. কেতিয়াও তেল বা কোনো তেলেতীয়া ক্ৰীম ব্যৱহাৰ নকৰিব |\n৫. প্ৰতিবাৰ ধোৱাৰ পাছত আচুতীয়াকৈ ৰখা শুকান পৰিস্কাৰ টাৱেলেৰে ভালদৰে মচি শুকুৱাই লব |\n৬. গাৰ লগত লাগি থকা বা আক্ৰান্ত অংশত লাগি থকা কাপোৰবোৰ কপাহী কাপোৰৰ হব লাগে | এই কাপোৰবোৰ চাবোনেৰে ভালদৰে ধুই লৈ উতলা গৰম পানীত ডুবাই দিয়ক বা প্ৰেচাৰ কুকাৰত দি ১টা হুইচেল বজাৰ পিছত নমাই ৰদত শুকুৱাই লওক | নাইবা ধোৱাৰ পিছত শুকুৱাই লৈ ইস্ত্ৰি কৰিব পাৰে | এনে কৰিলে ভেকুঁৰৰ ৰেণুবোৰ নষ্ট হৈ যায় বাবে পুন:সংক্ৰমন নহয় |\n৭. বেছিকৈ ঘামি থকা অংশত ভেকুঁৰনাশক পাউদাৰ দিব পাৰে |\n৮. সদায় কেবল ভালদৰে শুকুৱাই লোৱা কাপোৰহে পৰিধান কৰিব | অলপ তিতা হলেও তেনে কাপোৰ পৰিধান নকৰিব |\n৯. ভৰিত হোৱা বা ভৰিৰ নখত হোৱা সকলে জোতাবোৰৰ ভালকৈ যত্ন লব লাগে | ৰদত ভালদৰে শুকুৱাই লৈ ভিতৰত ভেকুঁৰনাশক পাউদাৰ ছটিয়াই পৰিধান কৰিব লাগে |\n১০. আক্ৰান্ত ব্যক্তিৰ কাপোৰ, ফনি, জোতা আদি ব্যৱহাৰ নকৰিব |\n১১. সদায় সুস্থ মন-মস্তিস্কৰে বিভিন্ন ধৰণৰ সুষম আহাৰ খাই থাকিব লাগে |\n১২. সংশ্লেষিক সুতাৰ কাপোৰ নিপিন্ধিব | টানকৈ কাপোৰ পিন্ধিব নালাগে | বতাহ সোমাব পৰাকৈ ঢিলা কপাহী কাপোৰ পিন্ধিব লাগে |\n১৩. যধে মধে এন্টিবায়টিক নাখাব | এন্টিবায়টিকে শৰীৰৰ ৰোগ প্ৰতিৰোধ ক্ষমতা কমাই দিয়ে বাবে ভেকুঁৰৰ বৃদ্ধি বেছিকৈ হয় |\n১৪. আক্ৰান্ত স্থান স্পৰ্শ কৰাৰ পাছত হাত নুধুৱাকৈ আন অংশত স্পৰ্শ নকৰিব |\n১৫.অলপমান খজুৱালেই ধুই চাফা কৰি শুকুৱাই চিকিত্সকে দিয়া ভেকুঁৰনাশক মলম লগাই দিয়ক | ষ্টেৰয়ড মলমৰ ব্যৱহাৰে লক্ষনসমুহ সোনকালে নাইকিয়া কৰে যদিও পিছৰ সংক্ৰমনৰ সময়ত আগতকৈ বেছিকৈ খজুৱায় বাবে ব্যবহাৰ নকৰাই ভাল | তাৰোপৰি ছালখন পাতল কৰি বিবৰ্ণ কৰি পেলাব পাৰে |\n১৬. চিকিৎসকৰ নিৰ্দেশমৰ্মে সকলোখিনি ঔষধ সঠিকভাৱে ব্যৱহাৰ কৰক | যধে মধে বজাৰৰ পৰা কিনি ঔষধ ব্যৱহাৰ নকৰিব |\n১৭. মিঠাবস্তু খোৱাটো কমাই দিয়ক | বহুমুত্ৰ ৰোগৰ উপযুক্ত চিকিত্সা কৰাওক |\nলেখক: ডা: হেমন্ত কুমাৰ নাথ\nচিকিৎসা বিষয়া (আয়ুৰ্বেদিক)\nশান্তিপুৰ ক্ষুদ্ৰ প্ৰাথমিক স্বাস্থ্যকেন্দ্ৰ\nজিলা: ধুবুৰী (অসম) দূৰভাষ:9435623886


গল্পঃ বাজী / এণ্টন চেখভ\nHomeঅসমীয়া অনুবাদ কবিতাগল্পঃ বাজী / এণ্টন চেখভ\nমূলঃ এণ্টন চেখভ\nশৰৎ কালৰ এক গোমা নিশা। পোন্ধৰ বছৰ আগতে তেওঁ দিয়া এটা পাৰ্টীৰ কথা সুঁৱৰি, বয়সস্থ বেঙ্কাৰজনে, নিজৰ পঢ়া কোঠালিৰ ইটো চুকৰ পৰা সিটো চুকলৈ পায়চাৰি কৰি আছিল। বহুতো চতুৰ মানুহ পাৰ্টীটোত গোট খাইছিল আৰু যথেষ্ট আকৰ্ষণীয় কথা বতৰাও চলিছিল। তেওঁলোকে আলোচনা কৰা বিষয় সমূহৰ এটা আছিল মৃত্যুদণ্ড। অভ্যাগত সকলৰ মাজত ভালেকেইজন পণ্ডিত আৰু সাংবাদিকো আছিল আৰু তেওঁলোকৰ সৰহ সংখ্যকে মৃত্যুদণ্ডৰ সপক্ষে নাছিল। তেওঁলোকৰ মতে ই আছিল এক আওপুৰণি শাস্তি যি কোনোমতেই এখন খ্ৰ্ৰীষ্টিয়ান দেশত খাপ নাখায় আৰু অনৈতিকো আছিল। তেওঁলোকৰ কেইজনমানে মত পোষণ কৰিছিল যে সৰ্ব্বত্ৰ মৃত্যুদণ্ডৰ সলনি, যাৱজ্জীৱন কৰাদণ্ড দিব লাগে।\n''মই আপোনালোকৰ লগত সহমত নহওঁ”, গৃহস্থই মাত দিছিল। মোৰ মৃত্যুদণ্ডৰো অভিজ্ঞতা নাই, যাৱজ্জীৱন কাৰাদণ্ডৰো অভিজ্ঞতা নাই। কিন্তু তাত্ত্বিকভাৱে ক’বলৈ হ’লে, মোৰ মতে, মৃত্যুদণ্ড, আজীৱন কাৰাদণ্ডতকৈ বহুত বেছি নৈতিক আৰু মানৱীয়। মৃত্যুদণ্ডই ক্ষন্তেকতে প্ৰাণ হৰি নিয়ে। কাৰাদণ্ডই তিল তিলকৈ মৃত্যুৰ মুখলৈ নিয়ে। কোন বেছি দয়ালু ঘাটক---যিজনে কেই চেকেণ্ডমানতে আপোনাৰ প্ৰাণ নাশ কৰে নে যিজনে বছৰৰ পিছত বছৰ ধৰি আপোনাৰ প্ৰাণবায়ু তিলতিলকৈ উলিয়াই নিয়ে?”\n''দুইটাই সমানেই অনৈতিক”, এজন অভ্যাগতই কৈছিল; “কাৰণ দুয়োটাৰ উদ্দেশ্য একেটাই---কোনো এজনৰ প্ৰাণ কাঢ়ি লোৱা। ৰাষ্ট্ৰতো ভগৱান নহয়। ইয়াৰ কোনো অধিকাৰ নাই যে ইচ্ছা কৰিলেও ঘূৰাই দিব নোৱাৰা বস্তু এটা ই এজনৰ পৰা আজুৰি আনিব।”\nসমাগত সকলৰ মাজন আছিল এজন উকিল; পঁচিশ বছৰমান বয়সৰ এজন তৰুণ। তেওঁক যেতিয়া তেওঁৰ মতামতৰ বিষয়ে সোধা হৈছিল, তেওঁ কৈছিল, “মৃতুদণ্ড আৰু যাৱজ্জীৱন কাৰাদণ্ড, দুয়োটা সমানেই অনৈতিক। কিন্তু মোক যদি দুইটাৰ মাজৰ পৰা বাচি লবলৈ কোৱা হয়, মই নিশ্চিতভাৱে দ্বিতীয়টোহে বাচি ল’ম। সমূলি জীয়াই নথকাতকৈ, কিবা কৰি জীয়াই থকাটো বহুত বেছি ভাল।”\nতাৰ পৰাই এক সজীৱ আলোচনাৰ সূত্ৰপাত হৈছিল। বেঙ্কাৰজন তেতিয়া তুলনামূলকভাৱে ডেকা আছিল আৰু অলপতে নাৰ্ৱাচ হৈছিল। তেওঁ হঠাতে নিজৰ সুস্থিৰতা হেৰুৱাইছিল আৰু হাতৰ মুঠিটোৰে সজোৰে মেজত ঢকিয়াই, উকিলজনৰ ফালে ঘূৰি লৈ চিয়ঁৰি উঠিছিল, “মিছা কথা। মই বিশ লাখৰ বাজী মাৰিব পাৰোঁ যে এটা নিঃসঙ্গ কোঠাত তুমি পাঁ‌চ বছৰো থাকিব নোৱাৰিবা।”\n”আপুনি যদি ধেমালি কৰা নাই, ময়ো বাজী মাৰি ক’ব পাৰোঁ যে মই পাঁচ বছৰ নহয়, পোন্ধৰ বছৰ থাকিম।”\n”পোন্ধৰ বছৰ! ঠিক আছে”, বেঙ্কাৰজনে চিৎকাৰ কৰি উঠিছিল।” ভদ্ৰমণ্ডলী, মই বিশ লাখৰ বাজী লগালোঁ।”\n”সন্মত মই। আপুনি বিশ লাখৰ বাজে লগালে আৰু মই বাজী লগালোঁ মোৰ স্বাধীনতাৰ।”\nএইদৰেই এক উন্মাদ, অসম্ভৱ বাজীটো হৈ গ’ল। বেঙ্কাৰ জনৰ হাতত তেতিয়া আছিল কেবা নিযুত। পইচাই তেওঁক নষ্ট কৰিছিল। তেওঁ আছিল ক্ষণে তুষ্ট, ক্ষণে ৰুষ্ট। তেওঁ আনন্দত আত্মহাৰা হৈছিল।\nনিশাৰ আহাৰৰ সময়ত তেওঁ ধেমালি কৰি উকিলজনক কৈছিল, “অধিক বিলম্ব হোৱাৰ আগতেই, নিজৰ বিচাৰ বুদ্ধি লগাই চোৱা, গোমুৰ্খ। মোৰ বাবে বিশ লাখ একোৱে নহয়। কিন্তু তোমাৰ জীৱনৰ উত্তম সময়ছোৱাৰ তিনি, চাৰি বছৰ তুমি হেৰুৱাবলৈ ওলাইছা। মই তিনি বা চাৰি বুলি কৈছোঁ কাৰণ তাতকৈ বেছিদিন তুমি কোনোমতেই নোৱাৰিবা। হেৰা অসুখী ডেকা, পাহৰি নাযাবা, স্বেচ্ছাই লোৱা কাৰাবাস, দণ্ডিত হৈ লোৱা কাৰাবাসতকৈ বহুত বেছি গধূৰ। তোমাৰ মনত ভাৱ এটাই খেলা কৰি থাকিব যে মন গ’লেই তুমি মুক্ত হৈ ওলাই আহিব পাৰিবা আৰু এই ভাৱেটোৱেই তোমাৰ সমগ্ৰ জীৱন বিষাক্ত কৰি তুলিব। তোমালৈ মোৰ পুতৌ ওপজে।”\nএতিয়া, বেঙ্কাৰজনে ইফালৰ পৰা সিফাললৈ পায়চাৰি কৰি, সেই কথাবোৰ মনত পেলাইছিল আৰু নিজকে সুধিছিল, “কিয় সেই বাজীটো মই মাৰিছিলোঁ। কি ভাল হ’ল তাৰ পৰা? উকিলজনে তেওঁৰ জীৱনৰ পোন্ধৰটা বছৰ হেৰুৱাব আৰু মই দলিয়াই পেলাম বিশ লাখ। ইয়াৰ পৰা মানুহবোৰ জানো পতিয়ন যাব যে মৃত্যুদণ্ড, যাৱজ্জীৱন কাৰাদণ্ডতকৈ বেছি ভাল বা বেয়া? নাই, নাই, একদম বাজে কথা। মোৰ কথা কবলৈ হলে, এজন সম্পদশালী মানুহৰ খেয়াল-খুচিৰ বাবে হ’ল; উকিলজনৰ কথা কবলৈ গ’লে, সোণৰ প্ৰতি তাৰ মৰ খঁকৰ বাবে হ’ল। ।”\nসেই সন্ধিয়া পাৰ্টী শেষ হোৱাৰ পাছত কি ঘটিছিল, তেওঁ মনত পেলাইছিল। সিধান্ত লোৱা হৈছিল যে বেঙ্কাৰজনে কঠোৰৰো কঠোৰ পৰ্যবেক্ষণত, বেঙ্কাৰজনৰ ঘৰৰ, বাগিচাৰ ফালে থকা এটা কোঠাত বন্দীত্ব কটাব। এইটোও সহমতত উপনীত হোৱা হৈছিল যে বন্দীত্বৰ কালছোৱাত তেওঁ দুৱাৰমুখ পাৰ হৈ আহি কোনো মানুহক দেখাৰ অধিকাৰ নাথাকিব, মানুহৰ মাত শুনাৰ বা চিঠি-পত্ৰ, বাতৰি কাগজ পোৱাৰো অধিকাৰ নাথাকিব। তেওঁক এটা বাদ্য যন্ত্ৰ ৰা খিবলৈ, কিতাপ পঢ়িবলৈ, পানী খাবলৈ আৰু ধঁপাত হুপিবলৈ অনুমতি দিয়া হৈছিল। চুক্তি অনুযায়ী তেওঁ বহিৰ্জগতৰ লগত যোগাযোগ ৰক্ষা কৰাৰ বাবে বিশেষভাৱে নিৰ্মাণ কৰা সৰু খিৰিকী এখনেৰেহে, নীৰৱে যোগাযোগ ৰাখিব পাৰিব। তেওঁ বিচৰা সকলো প্ৰয়োজনীয় বস্তু-- কিতাপ, সংগীত, সুৰা-- সেই খিৰিকীখনেৰে টোকা এটা পঠিয়াই দি, যিমান লাগে সিমান পাবলৈ সক্ষম হ’ব। চুক্তিখনত সকলো চৰ্ত্ত পুংখনুপুংখৰূপে বৰ্ণনা কৰা হৈছিল। সেই অনুযায়ী বন্দীত্ব হ’ব কঠোৰভাৱে নিঃসংগ। তদুপৰি চুক্তি অনুযায়ী উকিলজনে ১৮৭০ খৃষ্টাব্দৰ ১৪ নৱেম্বৰৰ বাৰ বজাৰ পৰা ১৮৮৫ খৃষ্টাব্দৰ ১৪ নৱেম্বৰৰ বাৰ বজালৈ বন্দীত্বত থাকিবলৈ বাধ্য থাকিব। এই চৰ্ত্তৰ যদি সামান্যতমো ভঙ্গ হয়, নিৰ্ধাৰিত সময়ৰ দুই মিনিট আগতেও যদি উকিলজন পলায়, বেঙ্কাৰজনে তেওঁক বিশ লাখ দিয়াৰ পৰা মুক্ত হৈ পৰিব।\nপ্ৰথম বছৰৰ বন্দীত্বৰ কালছোৱাত উকিলজনে পঠিওৱা টোকা সমূহৰ পৰা যিমান দূৰ বুজা গৈছিল, তেওঁ ভীষণ নিঃসংগতা আৰু আমনিদায়ক পৰিস্থিতিত ভুগিছিল। তেওঁৰ কোঠাৰ পৰা দিনে, নিশাই মাথোঁন পিয়ানোৰ শব্দ ভাঁহি আহিছিল। তেওঁ ধঁপাত আৰু সুৰা গ্ৰহণ কৰা নাছিল। তেওঁ লিখিছিল, “সুৰাই বাসনাবোৰ জগাই তোলে আৰু বাসনা সমূহেই হ’ল এজন কাৰাবন্দীৰ সবাতোকৈ ডাঙৰ শত্ৰু; তদুপৰি ভাল সুৰা অকলে খাবলগীয়া হোৱাৰ দৰে বিৰক্তিকৰ আন একো হ’ব নোৱাৰে। ধঁপাতে কোঠাৰ বায়ু প্ৰদুষিত কৰে। প্ৰথম বছৰটোত উকিলজনলৈ অলপ পাতল ধৰণৰ কিতাপ পঠিওৱা হৈছিলঃ প্ৰেমৰ পাক লগা কাহিনী থকা উপন্যাস; অপৰাধ আৰু উদ্ভট কল্পনাৰ কাহিনী, ক’মেডী ইত্যাদি।\nদ্বিতীয় বছৰটোত পিয়ানোৰ শব্দ শুনা যোৱা নাছিল। উকিল জনে মাথোঁন কালজয়ী, ধ্ৰুপদী গ্ৰন্থ বিচাৰিছিল। পঞ্চম বছৰত পুনৰ সংগীতৰ ধ্বনি ভাঁহি আহিছিল আৰু বন্দীজনে সুৰা বিচাৰিছিল। যিসকলে তেওঁক পৰ্যবেক্ষণ কৰিছিল, তেওঁলোকে কৈছিল যে সেই বছৰ তেওঁ মাথোঁন খোৱা-পিয়া কৰিছিল আৰু বিছনাত বাগৰিছিল। প্ৰায়ে হামিয়াইছিল আৰু নিজকে খঙেৰে কথা কৈছিল। সেইবছৰ কিতাপ পঢ়া নাছিল। মাজে সময়ে নিশাৰ ভাগত, তেওঁ লিখিবলৈ বহিছিল। বহুত সময় জুৰি তেওঁ লিখিব আৰু ৰাতিপুৱা সেইবোৰ ফালি পেলাব। একাধিকবাৰ তেওঁ উচুপি উঠা শুণা গৈছিল।\nষষ্ঠ বৰ্ষৰ পিছৰ ডোখৰত, বন্দীয়ে প্ৰচণ্ড আগ্ৰহেৰে ভাষা, দৰ্শন আৰু ইতিহাস পঢ়িবলৈ লৈছিল। এই বিষয়সমূহৰ গ্ৰন্থ তেওঁ এনেধৰণে গো-গ্ৰাসে গিলিছিল যে তেওঁৰ প্ৰয়োজন পুৰাব পৰাকৈ বেঙ্কাৰজনে কোনোমতেহে কিতাপ যোগাৰ কৰি দিব পাৰিছিল। তেওঁৰ অনুৰোধ মৰ্ম্মে, চাৰি বছৰত প্ৰায় ছশখন কিতাপ কিনা হৈছিল। গ্ৰন্থৰ প্ৰতি তেওঁৰ এই দুৰ্বাৰ আৱেগ চলি থকাৰ সময়তে বেঙ্কাৰ জনে, তলত দিয়া চিঠিখন বন্দীৰ পৰা পাইছিল।\n”প্ৰিয় জেইলাৰ, মই এই শাৰী কেইটা ছয়টা ভাষাত লিখিছোঁ। কোনো বিশেষ দক্ষ ব্যক্তিক দেখুৱাওক। তেওঁলোকক শাৰীবোৰ পঢ়িবলৈ দিয়ক। তেওঁলোকে যদি এটাও ভুল বিচাৰি নাপায়, আপোনাক অনুৰোধ কৰিছোঁ, আপুনি যাতে বাগিচাত বন্দুকৰ গুলী ফুটাবলৈ আদেশ দিয়ে। গুলীৰ শব্দ শুনিলে মই বুজি পাম যে মোৰ শ্ৰম অথলে যোৱা নাই। সকলো যুগৰ, সকলো দেশৰ প্ৰতিভাৱান ব্যক্তি সকলে, বিভিন্ন ভাষাত কথ কয়; কিন্তু তেওঁলোক প্ৰতি গৰাকীৰ অন্তৰত একেটা শিখা জ্বলে। আঃ, আপুনি যদি জানিলেহেঁতেন তেওঁলোকৰ কথাবোৰ বুজি উঠি মই কি এক স্বৰ্গীয় সুখ লাভ কৰিছোঁ!\nবন্দীৰ ইচ্ছা পূৰণ হৈছিল। বেঙ্কাৰজনৰ আদেশ অনুযায়ী, বগিচাত বন্দুকৰ পৰা দুটা গুলী ফুটোৱা হৈছিল।\nপিছত, দহ বছৰ পাৰ হৈ যোৱাত, উকিলজনে নিজৰ মেজৰ সম্মুখত অলৰঅচৰ ভাৱে বহি লৈ মথোন বাইবেলৰ নতুন ভাগ পঢ়িলে। বেঙ্কাৰজন আচৰিত হৈছিল যে যিজন মানুহে চাৰি বছৰত, ছশ পাণ্ডিত্যপূৰ্ণ কিতাপ অধ্যয়ন কৰিছিল, সেইজন মানুহেই সহজে বুজিব পৰা, সৰু গ্ৰন্থ এখনত এক বছৰ সময় খৰচ কৰিছে। বাইবেলৰ নতুন ভাগৰ পাছত, ধৰ্ম আৰু ধৰ্মতত্ত্বই স্থান পালে।\nবন্দীত্বৰ শেষ দুই বছৰত, বন্দীয়ে অসাধাৰণ সংখ্যক কিতাপ কোনো বাচ বিচাৰ নোহোৱাকৈ পঢ়িলে। এই মুহূৰ্ত্তত যদি প্ৰাকৃতিক বিজ্ঞান পঢ়িছে, পিছ মুহূৰ্ত্তত বায়ৰণ বা শেক্সপীয়েৰলৈ ঢাপলি মেলিছে। তেওঁৰ পৰা এনেকুৱা টোকা আহিছিল য’ত একেলগে ৰসায়ন বিজ্ঞান, চিকিৎসাবিজ্ঞানৰ পথ্যপুথি, উপন্যাস, ধৰ্ম বা ধৰ্মতত্ত্বৰ গৱেষণা গ্ৰন্থ বিচাৰিছিল। তেওঁ এনেকৈ পঢ়িছিল যেন সাগৰত ভগ্ন জাহাজৰ টুকুৰাবোৰৰ মাজত সাঁতুৰি আছিল আৰু নিজৰ জীৱন বচোৱাৰ হেঁপাহতে ইটোৰ পাছত সিটো টুকুৰাক থাপ মাৰি ধৰিছিল।\nবেঙ্কাৰজনে এই অটাইবোৰ মনত পেলাইছিল আৰু ভাৱিছিলঃ\n” কাইলৈ, বাৰ বজাত তেওঁ তেওঁৰ স্বাধীনতা ঘূৰাই পাব। চৰ্ত অনুযায়ী মই তেওঁক বিশ লাখ দিব লাগিব। যদি মই পইচাখিনি দিও, মই শেষ। চিৰদিনলৈ মই সৰ্বস্বান্ত হ’ম।”\nপোন্ধৰ বছৰ আগতে তেওঁৰ হিচাপৰ অতীতত নিযুত, নিযুত আছিল। কিন্তু এতিয়া তেওঁ নিজকে সুধিবলৈ ভয় কৰে--কি তেওঁৰ বেছি---ধন নে ধাৰ? ষ্টক একচেঞ্জত জুৱা খেলা, বিপদ চপাই লৈ ধন বিনিয়োগ কৰা আৰু বৃদ্ধাৱস্থাতো এৰিব নোৱাৰা ধুৱাখুলীয়া স্বভাৱে তেওঁৰ ব্যৱসায় ধ্বংসৰ ফালে লৈ গৈছিল; আৰু সেই নিৰ্ভিক, আত্ম-বিশ্বাসী, অহঙ্কাৰী ব্যৱসায়ীজন হৈ পৰিছিল এজন সাধাৰণ বেঙ্কাৰ যি কঁপি উঠিছিল অৰ্থনৈতিক বজাৰখনৰ প্ৰতিটো উত্থান- পতনত।\nহতাশগ্ৰস্ত হৈ, মূৰটো খামুচি ধৰি বৃদ্ধই ভোৰভোৰাইছিল, “ আঃ অভিশপ্ত বাজীটো।” মানুহটো মৰি নগ’ল কিয়? তেওঁৰ বয়স এতিয়া মাথোঁন চল্লিশ। তেওঁ মোৰ প্ৰতিটো পইচা লৈ যাব, বিয়া কৰাব, জীৱন উপভোগ কৰিব, ষ্টক একচেঞ্জত জুৱা খেলিব আৰু মই ঈৰ্ষাপৰায়ণ ভিখাৰী এটাৰ দৰে চাই থাকিম আৰু একেখিনি কথা প্ৰতিদিনে তেওঁ‌ৰ পৰা শুনিব লাগিবঃ”মোৰ জীৱনৰ সকলো সুখৰ বাবে তোমাৰ ওচৰত ধৰুৱা। তোমাক সহায় কৰিবলৈ মোক সুযোগ দিয়া।” “নাই, নাই, সেইটোহ হ’ব নোৱাৰে! মই দেউলীয়া হোৱাৰ পৰা আৰু অপযশৰ পৰা হাত সৰাৰ এটাই উপায় আছে--- সেই মানুহটো মৰিব লাগিব।”\nঘড়ীৰ পৰা তিনি বজাৰ সঙ্কেত আহিছিল। বেঙ্কাৰজনে কাণ পাতি শুনিছিল। ঘৰখনত প্ৰত্যেকেই শুই আছিল। খিৰিকীৰ বাহিৰত, বৰফত গোটমৰা গছবোৰৰ হোঁ-হোৱনি শুনা গৈছিল। কোনো শব্দ নকৰাৰ চেষ্টা কৰি তেওঁ চন্দুকৰ পৰা সেই দৰ্জ্জাখনৰ চাবিপাত উলিয়াইছিল যিখন দৰ্জ্জা যোৱা পোন্ধৰ বছৰ খুলা হোৱা নাছিল; তেওঁ অ’ভাৰকোটটো পিন্ধিছিল আৰু ঘৰৰ পৰা ওলাই গৈছিল। চেঁচা বাগিছাখন আন্ধৰে আৱৰি আছিল। বৰষুণ দি আছিল। সেমেকা, হাড়লৈকে কঁপাই যোৱা বতাহ এজাকে বাগিচাত হোঁ-হোৱাই আছিল আৰু গছবোৰক অস্থিৰ কৰি তুলিছিল। চকুৰে পিতপাতকৈ চাইও বেঙ্কাৰজনে মাটি, শুকুলা বৰণৰ প্ৰতিমূৰ্তিবোৰ, বাগিচাৰ কোঠাটো বা গছবোৰো দেখা নাছিল। বাগিচাৰ কোঠাটোৰ ফালে আগবাঢ়ি গৈ তেওঁ পহৰাদাৰজনক দুবাৰ মাতিছিল। কোনো উত্তৰ অহা নাছিল। দেখ দেখকৈ বেয়া বতৰৰ বাবে পহৰাদাৰজন গৈ পাকঘৰ বা সেউজগৃহত আশ্ৰয় লৈছিল।\n”যদি মোৰ উদ্দেশ্যটো পূৰ্ণ কৰাৰ সাহসকণ আছে”, বৃদ্ধই ভাৱিছিল, “প্ৰথমে সন্দেহ পহৰাদাৰ জনকে কৰা হ’ব।”\nআন্ধাৰতে তেওঁ খটখটিবোৰ আৰু দুৱাৰখন খেপিয়াই চাইছিল আৰু বাগিচাৰ কোঠাটোৰ হলটো পাইছিল। তাৰ পৰা থেক বাটটোৰে আগবাঢ়িছিল আৰু জুইশলা এডাল জ্বলাইছিল। তাত কোনো জনপ্ৰাণী এটা নাছিল। বিছনাচাদৰ নোহোৱা কাৰোবাৰ বিছনা এখন তাত পৰি আছিল। আন্ধাৰত, চুক এটাত অস্পষ্টকৈ এটা লোহাৰ ষ্টোভ দেখা গৈছিল। বন্দীৰ কোঠালৈ যোৱা দুৱাৰত মৰা মোহৰ অভগ্ন আছিল।\nযেতিয়া জুইশলাডাল নুমাই গৈছিল, উত্তেজনাত কঁপি, কঁপি বৃদ্ধই অকণমানি খিৰিকীখনেৰে ভূমুকি মাৰি চাইছিল।\nবন্দীৰ কোঠাটোত এডাল মম নিষ্প্ৰভভাৱে জ্বলি আছিল। বন্দীজনে মেজৰ কাষত বহি আছিল। কেৱল তেওঁৰ পিঠিখন, মূৰৰ চুলিখিনি, আৰু হাত দুখন দৃশ্যমান হৈ আছিল।\nমেজত, চকী দুখনত, মেজৰ কাষৰ দলিচাত খোলা কিতাপ সিচঁৰতি হৈ পৰি আছিল।\nপাঁ‌চ মিনিট পাৰ হৈ গৈছিল কিন্তু বন্দীজনে মুঠেই লৰচৰ কৰা নাছিল। পোন্ধৰ বছৰৰ বন্দীত্বই তেওঁক লৰচৰ নকৰাকৈ বহিবলৈ শিকাইছিল। বেঙ্কাৰজনে আঙুলিৰে খিৰিকীত টোকৰ মাৰিছিল। কিন্তু সঁহাৰি হিচাপে বন্দীজনে অলপো লৰচৰ কৰা নাছিল। তেতিয়া বেঙ্কাৰজনে সতৰ্কভাৱে দুৱাৰৰ মোহৰ ভাঙিছিল আৰু তলাটোত চাবিপাত ভৰাই দিছিল। মামৰে ধৰা তলাটোৰ পৰা এটা কৰ্কশ শব্দ ওলাইছিল আৰু দৰ্জাখনে কেৰ কেৰ শব্দ কৰিছিল। বেঙ্কাৰজনে লগে লগেই এক আশ্চৰ্যসূচক শব্দ আৰু ভৰিৰ খোজৰ শব্দ শুনিবলৈ আশা কৰিছিল। তিনি মিনিট পাৰ হৈ গৈছিল। আগতে যিধৰণে নিস্তব্ধ হৈ আছিল, সেই ধৰণৰ নিস্তব্ধতা তেতিয়াও আছিল। কোঠাত সোমাবলৈ বেঙ্কাৰজনে মন বান্ধি লৈছিল।\nমেজখনৰ সম্মুখত বহি আছিল এজন মানুহ; তেওঁ মুঠেই সাধাৰণ মানুহৰ দৰে নাছিল। সেইটো আছিল এটা জকা, ছালখন কোঁ‌চ খাই গৈছিল, চুলিবোৰ তিৰোতা মানুহৰ চুলিৰ দৰেই দীঘল আৰু কেকোৰা আছিল। দাঢ়ি দীঘল, অপৰিচ্ছন্ন। মুখৰ বৰণ হৈ পৰিছিল মটীয়া, হালধীয়া; গাল ভাঙি সোমাই গৈছিল, পিঠিখন থেক, দীঘল আৰু যিখন হাতৰ ওপৰত তেওঁ চুলিভৰা মূৰটো থৈছিল, সেই হাতখন এনেকুৱা শীৰ্ণ আছিল যে দেখিলেই বুকু বিষাই যায়। তেওঁৰ চুলি ইতিমধ্যে পকিছিল আৰু তেওঁৰ মুখৰ বাৰ্ধক্যজনিত লেৰেলা অৱস্থাই, সেই মুখ দেখা কোনো মানুহক পতিয়ন নিয়াব নোৱাৰিব যে তেওঁৰ বয়স মাত্ৰ চল্লিশ বছৰ হৈছিল। মেজত, তেওঁৰ ভাঁজ হৈ থজা মূৰৰ আগত, কগজ এখন পৰি আছিল য’ত সৰু, সৰু আখৰেৰে কিবা লিখা আছিল।\n”বেচেৰাটো!” বেঙ্কাৰজনে ভাৱিছিল, “তেওঁ শুই আছে আৰু সপোনত হয়তো নিযুত, নিযুত ধন দেখি আছে। মই কেৱল এই আধামৰা দেহটোক লৈ গৈ বিছনাখনত দলিয়াই দি গাৰুটোৰে এটা মুহূৰ্ত্ত হেঁচা মাৰি ধৰিলে হ’ল আৰু অতি সতৰ্কভাৱে কৰা মৰণোত্তৰ পৰীক্ষাতো অস্বাভাৱিক মৃত্যুৰ কোনো আচেই নাপাব। কিন্তু প্ৰথমতে তেওঁ কিনো লিখি থৈছে, পঢ়োচোন।”\nবেঙ্কাৰজনে মেজৰ পৰা কাগজৰ টুকুৰাটো লৈ পঢ়িবলৈ ধৰিলেঃ\n“ কাইলৈ নিশা বাৰ বজাত মই মোৰ স্বাধীনতা আৰু মানুহৰ লগত মিলামিচা কৰাৰ অধিকাৰ ঘূৰাই পাম। কিন্তু এই কোঠাটো এৰি গৈ সূৰ্যটো দেখাৰ আগতে আপোনাক দুআষাৰ কোৱাৰ প্ৰয়োজন অনুভৱ কৰিছোঁ। মোৰ সম্পূৰ্ণ সুস্থ বিবেক আৰু যি ভগৱানে মোক দেখি আছে তেওঁৰ আগত মই ঘোষণা কৰোঁ যে মই মুক্তি, জীৱন, স্বাস্থ্য, আৰু গ্ৰন্থসমূহে যাক পৃথিৱীৰ আশীৰ্বাদ বুলি কয়, সেই সকলোবোৰ প্ৰচণ্ডভাৱে ঘৃণা কৰোঁ।”\n”পোন্ধৰ বছৰ জুৰি মই যথেষ্ট কষ্ট কৰি পাৰ্থিৱ জীৱন সম্পৰ্কে পঢ়াশুনা কৰিলোঁ। এইটো সত্য, মই মানুহকো দেখা পোৱা নাছিলোঁ, পৃথিৱীখনকো; কিন্তু আপুনি দিয়া গ্ৰন্থ সমূহৰ মাজেৰেই মই সুবাসিত সুৰা পান কৰিছিলোঁ। গীত গাইছিলোঁ, অৰণ্যত পহু আৰু বনৰীয়া গাহৰি চিকাৰ কৰিছিলোঁ। নাৰীক ভাল পাইছিলোঁ .... আৰু আপোনাৰ কবি সকলে সৃষ্টি কৰা, আপাৰ্থিৱ মেঘৰ দৰে অতি সুন্দৰী নাৰীবোৰে মোক নিশা দৰ্শন দিছিল আৰু মোৰ কাণত অপৰূপ ৰূপকথা কৈছিল যাক শুনি মোৰ মগজু নিচাগ্ৰস্ত হৈছিল। আপোনাৰ কিতাপৰ জৰীয়তেই মই এলব্ৰুজ আৰু মোণ্ট ব্লাঙ্কৰ চূড়াত থিয় হৈছিলোঁ আৰু তাৰ পৰা দেখিছিলোঁ ৰাতিপুৱা কেনেকৈ সূৰ্যটো ওলাই আহে আৰু সন্ধিয়া কেনেকৈ আকাশ, মহাসাগৰ আৰু পৰ্বতৰ শৃঙ্গ সোণালী অভাৰে ভৰাই তোলে। তাৰ পৰাই মই দেখিছিলোঁ কেনেকৈ মোৰ ওপৰত মেঘ ফালি বিজুলী মাৰিছিল; মই দেখিছিলোঁ সেউজীয়া অৰণ্য, পথাৰ, নৈ, হ্ৰদ, মহানগৰ। মই দেৱ-দেৱীৰ সঙ্গীত শুনিছিলোঁ; মই সুন্দৰ শয়তানৰ ডেউকা স্পৰ্শ কৰিছিলোঁ, যি শয়তানে উৰি উৰি মোক ঈশ্বৰৰ কথা কবলৈ আহিছিল .... আপোনাৰ কিতাপৰ মাজেৰেই মই অতল গহ্বৰত সোমাইছিলোঁ, আশ্চৰ্যকৰ কাণ্ড কৰিছিলোঁ, মহানগৰী পুৰি ছাই কৰি দিছিলোঁ, নতুন ধৰ্মৰ বাণী বিলাইছিলোঁ, দেশৰ পাছত দেশ জয় কৰিছিলোঁ।\n” আপোনাৰ গ্ৰন্থসমূহৰ পৰা মই জ্ঞান লাভ কৰিছিলোঁ। কেবা শতাব্দী জুৰি মানুহে আহৰণ কৰা জ্ঞান মোৰ মগজুৰ এটা অকণমানি টেমুনাত সোমাই আছে। মই জানো মই আন সকলোবোৰতকৈ বহুত বেছি বুধিয়ক।”\n”আৰু মই আপোনাৰ গ্ৰন্থসমূহ অতিপাত ঘৃণা কৰোঁ; ঘৃণা কৰোঁ পৃথিৱীৰ সৰ্বস্ব সুখ আৰু জ্ঞান; সকলো বস্তু মহাশুণ্য, দুৰ্বল, মৰিচীকাৰ দৰে, প্ৰহেলীকাময়। মানুহ গৰ্ব্বী, আৰু জ্ঞানী আৰু সুন্দৰ হ’ব পাৰে কিন্তু মৃত্যুয়ে মাটিৰ তলৰ নিগনিবোৰৰ দৰে মানুহকো পৃথিৱীৰ বুকুৰ পৰা নিশ্চিহ্ন কৰিব। অৰু মানুহৰ ভৱিষ্যত, ইতিহাস আৰু মহান মনিষী সকলৰ অমৰত্ব পৃথিৱীৰ বুকুত ছাই হৈ পৰি ৰ’ব।”\n”মানুহ উন্মাদ আৰু বিপথে গৈছে। মিছাক মানুহে সত্য বুলি গ্ৰহণ কৰে, কদৰ্যতাক সৌন্দৰ্য বুলি লয়। যদি আপেল আৰু সুমথিৰা গছত ফলৰ সলনি হঠাৎ ভেকুলী আৰু জেঠী হবলৈ লয়, আৰু গোলাপৰ গোন্ধত যদি ঘামি থকা ঘোঁ‌ৰা এটাৰ গোন্ধ পোৱা, তোমালোক হতভম্ব হ’বা। সেয়ে মই হতভম্ব তোমালোকক দেখি, যিয়ে সৰগৰ বিনিময়ত পৃথিৱী গ্ৰহণ কৰিছা। মই তোমালোকক বুজিবলৈ চেষ্টা নকৰোঁ।”\n”যিহৰ দ্বাৰা আপুনি জীয়াই থাকিবলৈ বিচাৰে তাৰ প্ৰতি যে মোৰ চৰম ঘৃণা আছে তাক দেখুৱাবলৈ যি বিশ লাখক মই এসময়ত সৰগ বুলি বিশ্বাস কৰিছিলোঁ, সেই বিশ লাখক মই এতিয়া ঘৃণা কৰোঁ আৰু মই সেই বিশ লাখ ৰেহাই দিছোঁ। সেই বিশ লাখৰ ওপৰত মোৰ অধিকাৰৰ পৰা মোক নিজকে বঞ্চিত কৰিবলৈ মই চৰ্ত অনুযায়ী নিৰ্ধাৰিত সময়তকৈ পাঁচ মিনিট আগতেই ইয়াৰ পৰা ওলাই যাম আৰু সেইদৰেই চৰ্ত ভঙ্গ কৰিম।”\nকাগজখন পঢ়ি শেষ কৰাৰ পাছত, বেঙ্কাৰজনে কাগজখন মেজৰ ওপৰত থৈ দিছিল আৰু সেই আচৰিত মানুহজনৰ মূৰত চুমা এটা খাই, উচুপিবলৈ ধৰিছিল। কোঠাটোৰ পৰা তেওঁ ওলাই গৈছিল। জীৱনত কাহিনীও, আনকি ষ্টক একচেঞ্জত ভয়ানক লোকচানৰ সম্মুখীন হোৱাৰ পাছতো, তেওঁৰ নিজৰ প্ৰতি ইমান ঘৃণা ওপজা নাছিল। ঘৰলৈ আহি তেওঁ বিছনাত বাগৰি দিছিল কিন্তু অশান্তি আৰু চকুপানীয়ে বহু দেৰিলৈ চকুলৈ টোপনি আহিবলৈ দিয়া নাছিল।\nপিছদিনা ৰাতিপুৱা বেচেৰা পহৰাদাৰজন দৌৰি, দৌৰি তেওঁৰ কাষ পাইছিল আৰু তেওঁক জনাইছিল যে বাগিচাৰ কোঠাত থকা মানুহজনে খিৰিকীৰে বগাই বাগিচালৈ ওলাই যোৱা তেওঁলোকে দেখিছিল। তেওঁ গেটলৈ ওলাই গৈ অদৃশ্য হৈছিল।\nবেঙ্কাৰজনে লগে লগে তেওঁ‌ৰ লগুৱাৰ লগত কোঠাটোলৈ গৈ বন্দীৰ পলায়ন সম্পৰ্কে নিশ্চিন্ত হৈ লৈছিল। অযথা জনৰবৰ পৰা হাত সাৰিবলৈ বন্দীজনে নাকচ কৰি লিখা কাগজখন মেজৰ পৰা লৈ, ঘূৰি অহাৰ পাছত নিজৰ চন্দুকত সোমাই থৈছিল।


ফ্ৰীজ নোহোৱাকৈ গৰম বীয়েৰৰ বটল কেনেকৈ ঠাণ্ডা কৰিব? জানি লওক… | Asom Live 24\nফ্ৰীজ নোহোৱাকৈ গৰম বীয়েৰৰ বটল কেনেকৈ ঠাণ্ডা কৰিব? জানি লওক…\nগ্ৰীষ্ম আহিলে৷ দিনক দিনে ক্ৰমাৎ গৰম বাঢ়ি গৈ আছে। ঘৰৰ পৰা বাহিৰলৈ গ’লেই ঘামেৰে চিপপিয়া হৈ পৰা দিন আহিল৷\nএনে গৰমত বাহিৰতে হওক বা বাহিৰৰ পৰা ঘৰলৈ উভতি আহিয়ে হওক এগিলাচ ঠাণ্ডা পানী খাবলৈ নাপালে দেহা শাঁত নপৰে।\nসকলোৱে এনে গৰমত দেহা শাঁত পেলাবলৈ এগিলাচ ঠাণ্ডা পানী বা অন্য পানীয় বিচাৰে৷ কিন্তু তেনে অৱস্থাত যদি ফ্ৰীজ নাথাকে তেন্তে কি কৰিব?\nলগতে পঢ়ক প্ৰথমে প্ৰতিষ্ঠানৰ পৰা বৰ্খাস্ত : ছিংগাপুৰস্থিত ষ্টাৰ্টআপৰ সহপ্ৰতিষ্ঠাপকক ধৰ্ষণৰ ভাবুকি!\nঅথবা প্ৰচণ্ড গৰমত এটা বীয়েৰ খাবলৈ ইচ্ছা কৰিছে, কিন্তু ফ্ৰীজ নাই! তেনে ক্ষেত্ৰত বীয়েৰটো কেনেকৈ ঠাণ্ডা কৰিব? ফ্ৰীজ নাথাকিলেও চিন্তা নকৰিব, কাৰণ ফ্ৰীজ নোহোৱাকৈও বীয়েৰ ঠাণ্ডা কৰিব পাৰি৷\nকি উপায়েৰে বীয়েৰ ঠাণ্ডা কৰিব পাৰি? আজি আমি সেই বিষয়ে সংক্ষিপ্তভাৱে ক’বলৈ আগবাঢ়িছো৷\nকিন্তু ফ্ৰীজ নোহোৱাকৈ গৰম বীয়েৰৰ বটল এটা কেনেকৈ ঠাণ্ডা কৰাৰ দুটা উপায়ৰ বিষয়ে ক’ব বিচাৰিছো।\nলগতে পঢ়ক মুখ্যমন্ত্ৰী মানৰ পুনৰ চমক! ৪২৪ ভিআইপিৰ নিৰাপত্তাৰক্ষী তাৎক্ষণিকভাৱে কৰ্তন\nপ্ৰথম উপায়টো হৈছে, বাতৰি কাকতখন ফালি পানীত তিয়াই বটলত লগাব লাগে। পেপাৰেৰে বীয়েৰৰ বটলটো ভালদৰে ঢাক খোৱাকৈ মেৰিয়াব লাগে৷ বীয়েৰৰ বটলটো কাগজেৰে মেৰিয়াই তাৰ পিছত অলপ সময় যিকোনো ছাঁত থৈ দিলে বটলটো ঠাণ্ডা হৈ পৰিব।\nদ্বিতীয় পদ্ধতিত কাঁচৰ টেমা এটা লওক। তাত আন এটা সৰু কাঁচৰ টেমা লৈ লওক। পাত্ৰ দুটাৰ মাজৰ ঠাইখিনি বালিৰে ভৰাই দিব লাগে। এই সময়ত শীতল বটলটো এটা সৰু পাত্ৰত থৈ দিব। ওপৰৰ পৰা বালিৰ ওপৰত পানী ঢালি ভিজা টাৱেলেৰে ঢাকি দিব। বালিয়ে পানী শোষণ কৰাৰ লগে লগে বটলৰ উষ্ণতাও কমি যাব।\nTags: asom live 24assam ka tazza khabarassam live 24axom live 24axom live 24 digitalbeerbest news channel in assamBest news channel of assamBest News Portal in Assam\nছালত হোৱা ভেঁ‌কুৰৰ সংক্ৰামক ৰোগৰ পৰা কেনেকৈ উপশম লাভ কৰিব?\nপপীয়া তৰাৰ দৰে খহি পৰিল কংগনা


মেডুছা - অসমীয়া ৱিকিপিডিয়া\nমেডুছাত শিৰেৰে সৈতে ধ্ৰুপদী গ্ৰীক গৰ্গেনিয়ন, খ্ৰীষ্টপূৰ্ব চতুৰ্থ শতিকা\nফৰ্চিছ আৰু চিটো\nহেস্পেৰাইড, স্থেনো, ইউৰেল, গ্ৰিয়া, থুছা, স্কাইলা, আৰু লেডন\nপেগাচাছ আৰু ক্ৰিছেঅ'ৰ\nগ্ৰীক কিংবদন্তি অনুযায়ী মেডুছা (প্ৰাচীন গ্ৰীক:Μέδουσα, ৰক্ষক) হৈছে এগৰাকী ৰাক্ষসী। মেডুছাৰ শিৰত চুলিৰ পৰিৱৰ্তে কিছুমান জীৱন্ত সৰ্পৰ স্থান। গৰ্গ নামেৰেও পৰিচিত মেডুছা গৰ্গন নামৰ তিনি পাখিলগা ৰাক্ষসীৰ অন্যতম। মেডুছাৰ চকুৱে চকুৱে চোৱা ব্যক্তিগৰাকী তাৎক্ষণিকভাৱে শিলত পৰিণত হয়। অধিকাংশ সূত্ৰ অনুযায়ী তেওঁ ফৰ্চিছ আৰু চিটোৰ সন্তান। লেটিন লেখক হাইজিনাছৰ মতে তেওঁৰ পিতৃ-মাতৃ গৰ্গন আৰু চিটো।\nগ্ৰীক বীৰ পাৰ্চিয়াছে মেডুছাৰ শিৰচ্ছেদ কৰি সেই শিৰ অস্ত্ৰ হিচাপে শত্ৰুক শিলত পৰিণত কৰিবলৈ ব্যৱহাৰ কৰিছিল। পৰৱৰ্তী কালত তেওঁ এই শিৰ এথেনাক তেওঁৰ ঢালত ব্যৱহাৰ কৰিবলৈ প্ৰদান কৰে। ধ্ৰুপদী যুগত (খ্ৰীষ্টপূৰ্ব ৮ম শতিকা-খ্ৰীষ্টিয় ৬ষ্ঠ শতিকা) অশুভ শক্তি আঁতৰ কৰিবলৈ ব্যৱহাৰ কৰা গৰ্গেনিয়ন নামৰ সঁজুলিত মেডুছাৰ শিৰৰ উপস্থিতি দেখা যায়।\nকৰ্চিৰা দ্বীপৰ আৰ্টিমিছৰ মন্দিৰত সৰ্পৰ কমৰবন্ধনী পৰিহিতা অৱস্থাত মেডুছাৰ প্ৰতিমূৰ্তি\nমেডুছা আৰু তেওঁৰ দুই ভগ্নী ষ্ঠেনো আৰু ইউৰাইল জলদেৱতা ফৰ্চিছ (বা ফৰ্কিছ) আৰু চিটোৰ (বা কেটো) সন্তান।\nপ্ৰাচীন গ্ৰীক মৃ্ৎপাত্ৰ-চিত্ৰকাৰ আৰু ভাস্কৰসকলে মেডুছাক ৰাক্ষসী ৰূপত কল্পনা কৰিছিল যদিও পঞ্চম শতিকাৰ শিল্পীসকলে তেওঁক সুন্দৰী তথা ভয়ংকৰ ৰূপত চিত্ৰায়িত কৰিবলৈ আৰম্ভ কৰে। খ্ৰীষ্টপূৰ্ব ৪৯০-ত ৰচনা কৰা এক কাব্যত গ্ৰীক কবি পিণ্ডাৰে তেওঁক "সুগঢ়ী হনুযুক্ত" বুলি বৰ্ণনা কৰিছে।\nপৰৱৰ্তী কালত মেডুছাৰ কিংবদন্তিৰ এক সংস্কৰণত ৰোমান কবি অ'ভিডে তেওঁক পূৰ্বতে এগৰাকী সুন্দৰী কুমাৰী আছিল বুলি উল্লেখ কৰিছে। কিন্তু এথেনা বা মিনাৰ্ভাৰ মন্দিৰত নেপচুন বা প'জাইডনৰ সৈতে যৌন মিলনৰ পিছত এথেনাই শাস্তিস্বৰূপে মেডুছাৰ সুন্দৰ চুলিকোছা ভয়ংকৰ সৰ্পলৈ ৰৰুপান্তৰিত কৰে।\nকাহিনীটোৰ বেছিভাগ সংস্কৰণৰ মতে ৰজা পলিডেক্টিছৰ আদেশত বীৰ পাৰ্চিয়াছে মেডুছাৰ শিৰচ্ছেদ কৰে। দেৱতাসকলে এই বিষয়ে সম্ভেদ পায় আৰু এই কাৰ্যত পাৰ্চিয়ছলৈ সাহাৰ্য প্ৰেৰণ কৰে। পাৰ্চিয়াছে এথেনাৰ পৰা এখন আইনাযুক্ত ঢাল, হাৰ্মিছৰ পৰা পাখিলগা পাদুকা, হেফেষ্টিয়াছৰ পৰা এখন তৰোৱাল আৰু হেডিছৰ পৰা অদৃশ্য শিৰোধান লাভ কৰে। তিনি গৰ্গন ভগ্নীৰ ভিতৰত একমাত্ৰ মেডুছাই আছিল মৰণশীল আৰু সেয়ে এথেনাৰ আইনাযুক্ত ঢালত প্ৰতিবিম্ব চাই পাৰ্চিয়াছে মেডুছাৰ শিৰচ্ছেদ কৰে। সেই সময়ত মেডুছা প'জাইডনৰ ঔৰষত গৰ্ভৱতী আছিল। শিৰচ্ছেদ কৰাৰ পিছত মেডুছাৰ দেহৰ পৰা উৰণীয়া ঘোঁৰা পেগেচাছ াৰু হাতত সোণৰ তৰোৱাল লৈ ক্ৰিছেঅ'ৰ নামৰ দৈত্য নিৰ্গত হয়।\nঅ'ভিডৰ মতে, পাৰ্চিয়াছক টাইটান এটলাছে আক্ৰমণ কৰাৰ চেষ্টা কৰাত মেডুছাৰ খণ্ডিত শিৰৰ সহায়ত পাৰ্চিয়াছে এটলাছক শিলত পৰিণত কৰে। ৰঙা সাগৰৰ প্ৰবালসমূহো মেডুছাৰ শিৰৰ তেজ সাগৰীয় উদ্ভিসসমূহত পতিত হোৱাৰ ফলত গঠিত হোৱা বুলি কাহিনী প্ৰচলিত আছে।\nৰজা পলিডেক্টিছে পাৰ্চিয়াছৰ মাতৃক বলপূৰ্বক বিবাহ কৰে বাবে পাৰ্চিয়াছে ৰজা পলিডেক্টিছকো শিলত পৰিণত কৰে। ইয়াৰ পিছত তেও৬ মেডুছাৰ খণ্ডিত শিৰ এথেনাক অৰ্পণ কৰে।\nমেডুছাৰ পৌৰাণিক ৰোমান প্ৰতিকৃতি\nছিৰিয়াৰ ১ম ছিলিউকাছ নিকাটৰৰ শাসনকালৰ (খ্ৰীষ্টপূৰ্ব ৩১২-২৮০) মুদ্ৰাত মেডুছা\nটিউনিছিয়াৰ এক সংগ্ৰহালয়ত ৰোমান যুগৰ মোজাইকত মেডুছাৰ চিত্ৰ\n২য় বা ৩য় শতিকাত নিৰ্মিত ৰোমান প্ৰতিকৃতিত মেডুছা\nবিংশ শতিকাৰ নাৰীবাদীসকলে সাহিত্য আৰু আধুনিক সংস্কৃতিৰ লগতে ভাৰ্ছেক কোম্পানীৰ ল'গ'ত মেডুছাৰ উপস্থিতিৰ পুনৰ্মূল্যায়ন কৰে। "মেডুছা" শব্দটোক প্ৰায়েই কিংবদন্তিৰ চৰিত্ৰটোক প্ৰতিনিধিত্ব কৰাৰ বিপৰীতে একোটা গৰ্গনৰ সামৰ্থ্য তথা শক্তি বা পৰশ্ৰীকাতৰতা অথবা বিদ্বেষ বুজাবলৈ ব্যৱহাৰ কৰা হয়। পূৰ্বতে অতীৱ সুন্দৰী হোৱা স্বত্বেও মেডুছাৰ নাম ৰাক্ষস বুজাবলৈ ব্যৱহৃত হ'বলৈ ধৰে। কিছুক্ষেত্ৰক ইয়াক এগৰাকী নাৰীৰ ক্ৰোধক বুজাবলৈয়ো ব্যৱহাৰ কৰা হয়।\n↑ Bullfinch, Thomas. "Bulfinch Mythology – Age of Fable – Stories of Gods & Heroes". http://classiclit.about.com/library/bl-etexts/tbulfinch/bl-tbulfinch-age-15.htm। আহৰণ কৰা হৈছে: 2007-09-07. "...and turning his face away, he held up the Gorgon's head. Atlas, with all his bulk, was changed into stone."\n↑ Aeschylus, Prometheus Bound 793–799; Edited and Translated by Alan H. Sommerstein. "Persians, Seven Against Thebes, Suppliants, Prometheus Bound", (Loeb Classical Library) Harvard University Press, 2008, p. 531.\n↑ Ovid, Metamorphoses 4.798: "the Sovereign of the Sea attained her love in chaste Minerva's temple" (Brookes More translation) or "in Minerva’s temple Neptune, lord of the Ocean, ravished her" (Frank Justus Miller translation, as revised by G. P. Goold) Whether Ovid means that Medusa wasawilling participant is unclear. Hard, p. 61, says she was "seduced"; Grimal, s.v. Gorgons, p. 174, says she was "ravished"; Tripp, s.v. Medusa, p. 363 says she "yielded". In the original Latin text, Ovid uses the verb "vitiasse" which is translated to mean "violate" or "corrupt" line 798.\n↑ Hesiod, Theogony 281; Pseudo-Apollodorus, Bibliotheke Book II, part iv, nos. 1–3. "The Library: Books 1–3.9." Translated by J.G. Frazer, (Loeb Classical Library), Harvard University Press, 1921 (reprint), pp. 155–161.\n↑ Ovid, Metamorphoses 4.604–662. Roger Lancelyn Green suggests in his Tales of the Greek Heroes written for children that Athena used the aegis against Atlas.\n↑ Smith, William; Dictionary of Greek and Roman Biography and Mythology, London (1873). "Perseus"\n↑ "Versace Medusa Head Logo". gevrilgroup.com. http://gevrilgroup.com/versace/gianni-versace-medusa-logo/.\n↑ Pratt, A. (1994). Archetypal empowerment in poetry: Medusa, Aphrodite, Artemis, and bears :agender comparison. Bloomington: Indiana University Press. আই.এচ.বি.এন. 0-253-20865-3\n↑ Garber, Marjorie, Vickers, Nancy (2003) The Medusa Reader, Routledge. আই.এচ.বি.এন. 978-0-415-90099-7. p. 7.\n↑ Garber, Marjorie, Vickers, Nancy (2003) The Medusa Reader, Routledge. আই.এচ.বি.এন. 978-0-415-90099-7. p. 1.\n↑ Wilk, pp. 217–218.\n"https://as.wikipedia.org/w/index.php?title=মেডুছা&oldid=313781"ৰ পৰা অনা হৈছে\nএই পৃষ্ঠাখন ১৩ ফেব্ৰুৱাৰী, ২০২২ তাৰিখে ১৩:৪৫ বজাত অন্তিম সংশোধন কৰা হৈছিল।


মনৰ কথাঃ স্বাস্থ্য আকস্মিকতাৰ পৰিকল্পনাত কিছু বিশ্বাস কিছু সংশয় :: অজয় লাল দত্ত - অসমীয়াৰ সুখ-দুখ\nHome AJOY LAL DUTTA MONOR KATHA MONOR-KATHA RECENT অজয় লাল দত্ত মনৰ কথা মনৰ-কথা মনৰ কথাঃ স্বাস্থ্য আকস্মিকতাৰ পৰিকল্পনাত কিছু বিশ্বাস কিছু সংশয় :: অজয় লাল দত্ত\nমনৰ কথাঃ স্বাস্থ্য আকস্মিকতাৰ পৰিকল্পনাত কিছু বিশ্বাস কিছু সংশয় :: অজয় লাল দত্ত\nxukhdukh.com July 25, 2020 AJOY LAL DUTTA, MONOR KATHA, MONOR-KATHA, RECENT, অজয় লাল দত্ত, মনৰ কথা, মনৰ-কথা,\nস্বাস্থ্য আকস্মিকতাৰ পৰিকল্পনাত কিছু বিশ্বাস কিছু সংশয়\nনবেল বঁটাৰে সন্মানিত বিজ্ঞানী মেৰী কুৰীয়ে কৈছিল-'জীৱনত একো বস্তুলৈ বেছি ভয় কৰিব নালাগে, আমি বুজিবহে লাগে। আৰু এতিয়াৰ সময় বেছিকৈ বুজিবলৈ চেষ্টা কৰাটোহে, যাতে আমি শংকাবোৰ কমাব পাৰো।' এই অতিমাৰী সময়খিনিত উদ্ধৃত কথাষাৰি অতি প্ৰযোজ্য। আমাৰ লাগতিয়াল কথাবোৰ জানি লৈ শংকামুক্ত হব পৰাটোৱেই হৈছে এতিয়া পৰিয়ালবোৰৰ বাবে প্ৰাথমিক কথা হৈ পৰিছে। ক’ৰোনাৰ সৈতে সহ-অৱস্থানৰ বিকল্প নাই বুলি স্বাস্থ্য-বিশেষজ্ঞ সকলৰ মতামতৰ ভিত্তিত, এই সময়ত CONTINGENCY PLANNING বা আকস্মিকতাৰ প্ৰতি পৰিকল্পনা এটা গুৰুত্বপূৰ্ণ কথা হৈ পৰিছে। পৰিয়ালৰ কোনোবা এজনৰ স্বাস্থ্যৰ অৱনতি ঘটিলে বা অতিমাৰীৰ সংক্ৰমণ ঘটিলে আমি ইমাৰজেন্সি ৰেচপন্স হিচাবে কি কি পদক্ষেপ গ্ৰহণ কৰিম সেয়া নিৰ্ধাৰিত কৰি ৰখাটো আমাৰ পৰিয়ালবোৰৰ বাবে সুৰক্ষা নীতি স্বৰূপ হোৱা উচিত। এই পটভূমিতে পাঁচটা দিশ আলোকপাত কৰিবলৈ বিচৰা হৈছে।\nক. শেহতীয়াকৈ ব্যক্তিগত খণ্ডৰ চিকিৎসালয়তো কৰোনা ভাইৰাছ সংক্ৰমিত ব্যক্তিৰ চিকিৎসা কৰাৰ বাবে অনুমতি যোৱা ৭ জুলাইত হোৱা এখন মিটিঙৰ সিদ্ধান্তৰ ভিত্তিতে দিয়া হৈছে। কোনো বিশেষ জাননী, প্ৰট'কল আদি এতিয়াও জাননীৰ ৰূপত দৃষ্টিগোচৰ হোৱা নাই। ৰাইজে সেয়ে সুবিধাজনক ভাৱে নিজৰ পৰিয়ালত স্বাস্থ্যজনিত অসুবিধাৰ সৃষ্টি হ'লে চৰকাৰী নে বেচৰকাৰী হাস্পতালত কোন ক'ত কেনেকৈ চিকিৎসাৰ বাবে ভৰ্তি হব পৰিকল্পনা কৰি ৰখাটো উচিত হব। ঘৰৰ কোনজনৰ অসুখ হ'লে, বাকী সদস্য সকলে কি কি ভূমিকা পালন কৰিব। বৃদ্ধ পিতৃ-মাতৃ, শিশু-কিশোৰৰ ব্যৱস্থা কি হব, ধন-জনৰ ব্যৱস্থাপনা আদিৰ কথাও পৰিয়ালত পৰিকল্পিত ৰূপত পাতি ৰাখিলে উদ্বেগ কমোৱাত নিশ্চয় সহায়ক হব।\nখ. বহুতৰ মনত প্ৰশ্ন হৈছে, পূৰ্বতে থকা মেডি-ক্লেইম পলিচি সমূহৰ দ্বাৰা ব্যক্তিগত খণ্ডত ক'ৰোনা সংক্ৰমণৰ ফলত হস্পিটেলাইজড হ'লে সেই খৰছ ইঞ্চুৰেঞ্চ কোম্পানীবোৰে বহন কৰিবনে নাই? কেচ-লেচ সুবিধা থকা পূৰ্বৰ পলিচিবোৰৰ ক্ষেত্ৰত কি হব? ধৰক কোনো এজনে বেলেগ এটা বেমাৰৰ বাবে হস্পিতেললৈ গ'ল, তাত কৰোনাৰো উপস্থিতি ধৰা পৰিল, তেতিয়া। এতিয়া অৱশ্যে নতুন কিছুমান পলিচি এই ক'ৰোনাজনিত সংক্ৰমণৰ উল্লেখ থকাকৈ বজাৰলৈ আহিছে। এই বিষয়ত পলিচি-বজাৰ.কমত স্পষ্টকৈ লিখিছে যে যাৰ কম্প্ৰিহেনছিভ হেল্থ ইঞ্চুৰেঞ্চ আছে, তেওঁলোকে কৰোনাৰ ক্ষেত্ৰতো সুৰক্ষা লাভ কৰিব লাগে। কিয়নো বেছিভাগ ভাইৰেল ইনফেকচনৰ বেমাৰ এইবোৰ পলিচিত কভাৰ থাকে, যিহেতু কোভিড-১৯য়ো ভাইৰেল ৰোগ, সেয়ে হস্পিতাইলেজন আৰু তাৰ পাছৰ কভাৰখিনি নিশ্চয়কৈ পাব। আৰু যিহেতু ক'ৰোনা এটা নতুন ভাইৰাছ আৰু সেয়ে কোভিড-১৯ বেমাৰটো পূৰ্বৰে পৰা অৱস্থিতিৰ বেমাৰৰ তালিকাতো নাই। বহুত কোম্পানীয়ে আকৌ পুৰণি পলিচিৰ লগত 'টপ-আপ' কভাৰ লোৱাৰ প্ৰসংগও অৱতাৰণা কৰিছে। গতিকে যি সকল কৰ্পৰেট চাকৰিয়াল বা আন সচেতন লোকে এনে স্বাস্থ্য বীমা কৰি ৰাখিছে, তেওঁলোকে এই বিষয়ে ইণ্টাৰনেটত পলিচি দিয়া কোম্পানীৰ পৰা কথাবোৰ স্পষ্টকৈ জানি থওক। আৰু যদি এতিয়াও এনে বীমা নাই, তেন্তে পৰিয়ালৰ বাবে কৰাৰ কথা বিবেচনা কৰক। অসমৰ বেছি ভাগ ৰাজ্যিক কৰ্মচাৰীয়ে স্বাস্থ্য বানচৰ ধন কেইটি এনে পলিচি ক্ৰয় নকৰি মাহে মাহে খৰছ কৰাৰ ফলত, অৱসৰৰ পাছৰ সমুদায় ধন হাস্পতালত দি সৰ্বস্ৰান্ত হব লগাৰ উদাহৰণ বহুত। সেয়ে এই বিষয়ে ৰাইজে উপযুক্ত সজাগতা অৰ্জন কৰি, ভৱিষ্য শংকাৰ পৰা মুক্ত হোৱাৰ কাৰ্যকৰী উপায় স্বাস্থ্য বীমাত মনোনিৱেশ কৰাৰ প্ৰয়োজন আছে।\nগ. টাৰ্ম ইঞ্চুৰেঞ্চৰ কথাটো এই অতিমাৰীৰ দিনত অতি গুৰুত্বপূৰ্ণ হৈ পৰিছে। এয়া হৈছে বিশুদ্ধ জীৱন বীমা, যাৰ প্ৰীমিয়াম অতি বেছি নহয়, কিন্তু স্বাস্থ্যজনিত কাৰণত যদি ঘৰৰ উপাৰ্জন কৰা ব্যক্তিজনৰ প্ৰাণহানি হয়, তেতিয়া পৰিয়ালটোক আৰ্থিক সংকটত নপৰাকৈ ৰাখিবৰ বাবে ই অতি প্ৰয়োজনীয় কথা। মাহে পাঁচশ মান টকাৰ প্ৰিমিয়ামৰ টাৰ্ম ইঞ্চুৰেঞ্চ কৰিলেও পৰিয়ালৰ বাবে ২৫ লাখ টকা মানৰ একোখন টাৰ্ম-প্লেন কিনিব পাৰি। আজিকালি ষ্টেট বেংকৰ জেনেৰেল ইঞ্চিউৰেঞ্চে সৰ্বোচ্চ আশী বছৰ পৰ্যন্ত এনে বীমাৰ সুবিধা দিছে। এনে বীমাত সাধাৰণতে প্ৰীমিয়ামৰ ধন ঘূৰাই নাপায়, কিন্তু নতুনকৈ প্ৰতিযোগিতামূলক বজাৰত বহু কেইটা কোম্পানীয়ে নিৰ্দিষ্ট সময়ৰ পাছত জমা দিয়া ধন ঘূৰাই দিয়াৰ সুবিধাৰেও পলিচি বজাৰলৈ আনিছে। গতিকে, পৰিয়ালৰ সামাজিক সুৰক্ষাৰ কথাত উদ্বেগ কমাবলৈ এনে ক্ষুদ্ৰ বিনিয়োগৰ বিশুদ্ধ জীৱনবীমাৰ কথা ভবাটো আৰু কৰাটো জৰুৰী, অন্তত ঘৰৰ ভাত-কাপোৰ আৰ্জন কৰাজনৰ নামত।\nঘ. ক'ৰোনা ভাইৰাছৰ সংক্ৰমণৰ ফলত পূৰ্বৰে পৰা কোনো ৰোগ থকা লোক সকলেই বেছিকৈ প্ৰাণহানি হোৱাৰ তথ্য পোৱা গৈছে। আগৰে পৰা কোনো কাৰণত দেহৰ ৰোগ প্ৰতিৰোধ ক্ষমতা কমি থকা লোকৰ দেহতহে, বেছিকৈ কোভিড-১৯ৰ লক্ষণে দেখা দিয়া বুলিও জানিব পৰা গৈছে। পিছে, কোভিড-১৯ ৰোগৰ ফলত হোৱা শ্বাস-প্ৰশ্বাস তন্ত্ৰৰ অসুবিধাৰ বাবেহে এনে ৰোগীৰ মৃত্যু হৈছেনে, নে পূৰ্বৰ পৰা থকা ৰোগৰ চলি থকা উপযুক্ত চিকিৎসাৰ পৰা বঞ্চিত হোৱাৰ ফলতহে মৃত্যু হৈছে তাক লৈ ৰাইজ নিশ্চিত হোৱাত অসুবিধা হৈছে।\nবিশেষকৈ সামাজিক মাধ্যমৰ যোগেদি জানিব পৰা বিভিন্ন ৰোগীৰ অভিজ্ঞতা তথা অসুবিধাবোৰৰ পৰা কেইটিমান প্ৰশ্নৰ উদ্ভৱ হৈছে। যেনে ধৰক, মঙ্গলদৈৰ এগৰাকী ৰোগীৰ পূৰ্বৰে পৰা কিডনীৰ অসুবিধাৰ বাবে তেওঁ মাহেকত দুবাৰকৈ ডায়েলাইচিচ কৰি চলি আছিল। সিদিনা ডায়েলাইচিচ কৰি ঘূৰি গৈ জ্বৰ হোৱাত স্বাৱ টেষ্ট কৰালে। তাত ক'ৰোনাৰ উপস্থিতি পোৱাৰ লগে লগে তেওঁক গুৱাহাটীস্থ চৰকাৰী হাস্পতাললৈ পঠাই দিলে। তেখেতৰ পত্নীৰো সংস্পৰ্শৰ সন্দেহত স্বাৱ টেষ্ট কৰি পজিটিভ পোৱাত স্থানীয় চৰকাৰী কোৱাৰাণ্টাইন চেণ্টাৰলৈ পঠাই দিলে। একমাত্ৰ কিশোৰী কন্যাৰ নিগেটিভ অহাত মোমায়েকৰ ঘৰত হোম-কোৱাৰাইণ্টাইনৰ পৰামৰ্শ দিলে। এতিয়া প্ৰশ্ন হ'ল, এই কিডনীৰ অসুখত ভূগি থকা লোকজনৰ সৈতে কোনোবা এটেনডেণ্ট আহিছেনে বা লগত ৰখাৰ অনুমতি দিয়া হৈছেনে? চিকিৎসালয়ৰ অভিজ্ঞতা থকা প্ৰতিজন মানুহেই এই কথা জানে যে, ৰোগীয়ে উপযুক্ত চিকিৎসা পায় এটেনডেণ্টৰ স্মাৰ্টনেচৰ বলতহে। আনকি গুৱাহাটীৰ বিখ্যাত প্ৰাইভেট হাস্পতালতো প্ৰতিটো দৰৱ এটেনডেণ্টে বাৰে বাৰে ফাৰ্মাচীৰ কাউণ্টাৰৰ পৰা নি দিব লগা হয়, লাগিলে বিল পাছত ইন-পেচেণ্টৰ বিলতে আহক। "দেউতাই পানীকনো গিলিব পৰা নাই", এই কথাষাৰ অনুভৱ কৰি জোৰকৈ ডাক্তৰ-নাৰ্চক মাতি নিবলৈ এটেনডেণ্ট লাগিবই। যিজন মানুহে নিজে দুৰ্বল বাবে মুখেৰে একো কব নোৱাৰে, ভাষাৰ সমস্যা থাকিলেতো আৰু অসুবিধা, তেনে ক্ষেত্ৰত জটিলতা বহুত বেছি হয়। তেনে ক্ষেত্ৰত উপযুক্ত চিকিৎসাৰ, যতনৰ নিশ্চিতি কোনে কেনেকৈ নিশ্চিত কৰিব পাৰিব। ফোন ধৰিব পৰালৈ বাৰু ফোনেৰে যোগাযোগ, বেছি দুৰ্বল হ'লে কি কৰিব, বা কি কৰিছে? বে-চৰকাৰী হাস্পতালতো কোভিড’ ৰোগীৰ এটেনডেণ্টৰ ক্ষেত্ৰত কি নিয়ম প্ৰযোজ্য হব, সেয়াও ঘোষিত হোৱা উচিত।\nঙ. অসমৰ চৰকাৰী হাস্পতালত হস্পিটেলাইজেচনৰ অভিজ্ঞতা থকা সকলে জানেই, কিমান শতাংশ দৰৱ চৰকাৰী চাপ্লাইৰ পৰা পায় আৰু কিমান শতাংশ বাহিৰৰ পৰা আনি নিদিলে সময়ত খাবলৈ নাপায়। পূৰ্বৰে পৰা ডায়েবেটিছ, প্ৰেছাৰ, কিডনীৰ অসুখ, কেঞ্চাৰ আদিৰ অসুবিধা থকা সকলক এনেদৰে চৰকাৰী কোভিড কেয়াৰত হস্পিতেলাইজড কৰি দিলে, পূৰ্বৰ অসুখবোৰৰ চলি থকা চিকিৎসা তাতো কন্টিনিউ কৰা হৈছে নে? নে কভিড কেয়াৰ হাস্পতালবোৰত, সকলো ৰোগৰেই সকলো প্ৰকাৰৰ দৰৱ পাতিৰো ব্যৱস্থা, ষ্টক আদি নিশ্চিত হৈছে, যিবোৰ মাৰ্চৰ আগলৈকে সুনিশ্চিত নাছিল। ক'ভিড-১৯ ৰোগৰহে চৰকাৰী খৰছত চিকিৎসা হব বুলি শুনিছো। লগতে বাকীবোৰ ৰোগৰো লগতে হব যে বিনামূলীয়া হব বুলিও কোনো আশ্বস্ত কৰা বাণীও শুনিবলৈ পোৱা নাই বাবেও শংকা হোৱাটো স্বাভাৱিক।\nজানিব পৰা মতে, কম বা মডাৰেট লক্ষণৰ কোভিড-১৯ৰ লক্ষণৰ লোক সকলক জ্বৰ, এণ্টিভাইৰেল, ভিটামিন-চি আদি লক্ষণজনিত নিৰাময় বিধানেই কৰা হৈছে। বহুতেই ভাল হৈ ওলাই আহিছে। কিন্তু প্ৰাণহানি হোৱা সকলৰ বেছি ভাগেই, পূৰ্বৰে পৰা থকা ‘বিশেষ’ বেমাৰৰ বাবে ইহলীলা সম্বৰণ কৰা বুলিহে বাতৰিত আহে। ডেথ অডিট ৰিপৰ্ট বুলি এখন বিশ্লেষণৰ ৰিপৰ্টৰ ভিত্তিত এই ঘোষণা কৰা হয়। তাত ক'ৰোনা দেহত আছিল, কিন্তু মৃত্যু ঘটিল আন কাৰণত বুলিহে আমাৰ দৰে সাধাৰণ মানুহে বুজিবলৈ পাও। সেয়ে প্ৰশ্ন হয়, সংক্ৰমণৰ বেছি সম্ভাৱনাৰ বাবে আছুতীয়াকৈ ৰখাৰ ব্যৱস্থাৰ বাবে পূৰ্বৰে পৰা অসুস্থতা থকা লোক সকলৰ ক্ষেত্ৰত দৰৱপাতি পোৱাত অসুবিধা হোৱাৰ বাবে বা ডায়েলাইচিচ কৰিব লাগিছিল, কিন্তু সময়ত ধৰক সেয়া সম্পন্ন নহ'ল; তাৰ অৰ্থ এয়ে যে পূৰ্বৰ বেমাৰবোৰৰ প্ৰয়োজনীয় ট্ৰিটমেণ্ট কনটিনিউ এই ক'ৰোনাৰ উপস্থিতিয়ে ব্যাহত যে কৰিলে, তাৰ ফলতহে এই প্ৰাণ ত্যাগ কৰিব লগা হ'ল নেকি? এই কথাবোৰ স্পষ্ট নোহোৱাত আন এক উদ্বেগ বা শংকাই মনত বাঁহ লৈছে। ঘৰত যেতিয়া বৃদ্ধ মা-দেউতা থাকে, তাকো পূৰ্বৰে পৰা থকা ৰোগৰ হিষ্ট্ৰিৰ সৈতে, তেতিয়া আৰু শংকা বাঢ়িছে।\nলক-ডাউনে মানসিক, আৰ্থিক ভাৱে মানুহক কোঙা কৰি আনিছেই। চৰকাৰী স্বাস্থ্য নিৰ্দেশনা কঠোৰ ভাৱে পালন কৰি ক’ৰোনাৰ সৈতে সহ-অৱস্থানৰ জীৱন-শৈলী গঢ়িবলৈকে স্বাস্থ্য সম্পৰ্কীয় আকস্মিকতাৰ বাবে সাজু হবলৈ মানসিক প্ৰস্তুতি কৰাটো গুৰুত্বপূৰ্ণ কথা হৈছে। অতিমাৰীৰ সময়চোৱাত শংকামুক্ত হব পৰাকৈ সঠিক তথ্য, সঠিক সময়ত লাভ কৰাৰ নিশ্চয়তাও যে অতি জৰুৰী কথা, সেই কথাও কিন্তু নিশ্চিত।\nলেখকৰ আন আন প্ৰকাশিত লেখা পঢ়িবৰ বাবে তলৰ সূত্ৰ ক্লিক কৰকঃ


সাৱধান! চুলাইৰ বিৰুদ্ধে দৰং আৰক্ষীৰ যুদ্ধংদেহী অভিযান.. - Asomiya Pratidin - অসমীয়া প্ৰতিদিন | Highest Circulated Assamese News Paper & News Portal\nএৰাতিতেই থানাৰ আলহী হ'ল ৪৫০ ভূ-মাফিয়া • নগাঁৱত চৰকাৰী কৰ্মচাৰী, গাওঁ প্ৰধানসহ ১৬ জন মাটিৰ দালাল আৰক্ষীৰ জালত • ১৮০০ টকাৰ পেট্ৰলেৰে মাত্ৰ ২ কিলোমিটাৰ চলিল ছুইফট ডিজায়াৰঃ টেংকীত তেলৰ সলনি ওলাল পানী.. • ধেমাজিৰ জ্যেষ্ঠ অগপ নেতাৰ বিয়োগত শোক... • কাৰ্বি আংলংত জব্দ হেৰোইনঃ এজনক আটক • বিজেপি নেতা, ব্যৱসায়ীক মাটিৰ দালালৰ অভিযোগত আটক.. • এম জি এনৰেগাত বৃহৎ কেলেংকাৰিঃ বিডিঅ'ৰ বিৰুদ্ধে গোচৰ... • ৰাজ্যসভাৰ নিৰ্বাচনৰ বাবে সৰ্বানন্দ সোণোৱালৰ মনোনয়ন দাখিল • শ্বৰ্ণিম বিজয় বৰ্ষ উপলক্ষে ভাৰতীয় সেনা বাহিনীৰ বিশেষ আলোচনাচক্ৰ • শ্বৰ্ণিম বিজয় বৰ্ষ উপলক্ষে ভাৰতীয় সেনা বাহিনীৰ বিশেষ আলোচনাচক্ৰ\nসাৱধান! চুলাইৰ বিৰুদ্ধে দৰং আৰক্ষীৰ যুদ্ধংদেহী অভিযান..\nঅসমীয়া প্ৰতিদিন ৰ দ্বাৰা Jul 12, 2021 ত শেষ সম্পাদনা কৰা হৈছে\nডিজিটেল সংবাদ মঙলদৈঃ কোভিডৰ ভয়াবহ সংক্ৰমনৰ মাজতো ৰাজ্যৰ একাংশই অবৈধভাৱে চুলাইৰ ঘাটি চলাই আহিছে। দৰং জিলাও ইয়াৰ ব্যতিক্ৰম নহয়। দৰং জিলাটো একাংশই চলাই আহিছে অবৈধভাৱে চুলাইৰ ঘটি। কিছু দিনৰ পৰা অবৈধ ভাবে দৰং জিলাত চলাই অহা এই চুলাই ,মদ,ভাং জুৱা দ্ৰাগচ,তিৰ আদিৰ বিৰুদ্ধে তীব্ৰতৰ অভিযান অব্যাহত ৰাখিছে মঙলদৈ আৰক্ষীয়ে।মঙলদৈ সদৰ থানাৰ এলেকাত প্ৰায় প্ৰতি দিনে এই অভিযান অব্যাহত ৰাখিছে আৰক্ষীয়ে। মঙলদৈৰ মোৱামাৰী অঞ্চলৰ কছাৰী বস্তিত দেওবাৰে অভিযান চলাই কমেও তিনি হাজাৰ লিটাৰ চুলাই মদ আৰু মদ বনোৱা সা-সামগ্ৰী ধংশ কৰে আৰক্ষীয়ে।\nক্লিক কৰি পঢ়কঃ ইটালীৰ পক্ষত খিতাপ, ইংলেণ্ডৰ মূৰত কলংকঃ ইউৰো-২০২০\nমুখ্যমন্তী হিমন্ত বিশ্ব শৰ্মাই চুলাই ঘাটিৰ পৰা কোভিদ মহামাৰীৰ সংক্ৰমণ হোৱা বুলি সন্দেহ প্ৰকাশ কৰাৰ লগে লগেই এই চুলাই ঘাটিৰ বিৰুদ্ধে তীব্ৰতৰ হৈ পৰিছে দৰঙৰ আৰক্ষী।মঙলদৈ সদৰ থানাৰ ভাৰপ্ৰাপ্ত আৰক্ষী বিষয়া মস্কো শইকীয়াৰ নেতৃত্বত দৈনিক চুলাই ঘাটি উৎখাট কৰিবলৈ সক্ষম হৈছে।এই চুলাই ঘাটিৰ বিৰুদ্ধে অভিযান আৰু তীব্ৰতৰ কৰি তুলিব বুলি সংবাদ মাধ্যমক জানিবলৈ দিয়ে আৰক্ষী বিষয়া গৰাকীয়ে। লগতে এনে কাৰ্য্যৰ বিৰুদ্ধে জনসাধাৰণৰ পৰা সহযোগিতা বিচাৰিছে দৰং আৰক্ষীয়ে।\nইটালীৰ পক্ষত খিতাপ, ইংলেণ্ডৰ মূৰত কলংকঃ ইউৰো-২০২০\nবিধায়কৰ সন্দৰ্ভত মুখ্যমন্ত্ৰীৰ অগনতান্ত্ৰিক মন্তব্যৰ বিৰুদ্ধে বিৰোধীৰ সন্মিলিত প্ৰতিবাদ